**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουνίου 2021, ημέρα Τρίτη και ώρα 13:20΄, στην Αίθουσα της Γερουσίας της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου υπό την προεδρία του κ. Βασίλειου Οικονόμου, Προέδρου της Διαρκής Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Για την Προστασία της Εργασίας – Σύσταση Ανεξάρτητης Αρχής «Επιθεώρηση Εργασίας» – Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας – Κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία – Ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωής».

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Κωστής Χατζηδάκης, η Υφυπουργός Εργασίας και Κοινωνικών Υποθέσεων, κυρία Μαρία Συρεγγέλα, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Βρούτσης Ιωάννης, Βρυζίδου Παρασκευή, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπίζιου Στεργιανή (Στέλλα), Μπλούχος Κωνσταντίνος, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω) , Κασιμάτη Ειρήνη (Νίνα), Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Παναγιώτα (Νόνη) Δούνια, Άννα Καραμανλή, Κωνσταντίνος Κυρανάκης, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρίες και κύριοι συνάδελφοι, ξεκινά η κοινή συνεδρίαση της Διαρκούς Επιτροπής Κοινωνικών Υποθέσεων και της Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου με θέμα ημερήσιας διάταξης, επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων με θέμα: «Για την Προστασία της Εργασίας – Σύσταση Ανεξάρτητης Αρχής «Επιθεώρηση Εργασίας» – Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας – Κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία – Ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωής».

Αυτό είναι το θέμα του νομοσχεδίου. Η κυρία Ξενογιαννακοπούλου ζήτησε το λόγο επί της διαδικασίας.

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Σας ευχαριστώ κύριε Πρόεδρε.

Θα θέλαμε να στηλιτεύσουμε ότι η Κυβέρνηση, μέσα από μία κάκιστη μέθοδο νομοθέτησης, στην ουσία έχει πολιτική μεθόδευση. Φέρνει ένα νομοσχέδιο το οποίο το συνδυάζει, ενώ ο κορμός του είναι αντεργατικός, αντισυνταγματικός και αντιδραστικός και αναφέρομαι σε όλα τα ζητήματα που άπτονται της εργασίας, του ΣΕΠΕ και των συνδικαλιστικών και συλλογικών δικαιωμάτων, μαζί με δύο Διεθνείς Συμβάσεις και μία Ευρωπαϊκή Οδηγία, τις οποίες χρησιμοποιεί ως βιτρίνα, προκειμένου να αποκρύψει το αποκρουστικό και αντεργατικό πρόσωπο του νομοσχεδίου.

Εμείς ζητάμε, κ. Πρόεδρε, να αποσυρθεί το νομοσχέδιο από την Κυβέρνηση, να ξεχωριστούν οι δύο Διεθνείς Συμβάσεις και η Ευρωπαϊκή Οδηγία, να έρθουν ως χωριστά νομοθετικά κείμενα στη Βουλή και φυσικά να μην επανέλθει ο αντιδραστικός και αντεργατικό κορμός του νομοσχεδίου.

Με αυτό τον τρόπο, κ. Υπουργέ, αδικείτε και τις ίδιες τις Διεθνείς Συμβάσεις και την Οδηγία. Ζητούμε, λοιπόν, την απόσυρση του νομοσχεδίου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Αν αποσυρθεί το νομοσχέδιο πως θα δοθεί αυτή η κορυφαία μάχη;

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Η μάχη είναι να αποσυρθεί, κ. Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Νομίζω ότι δεν πρέπει να χάσουμε το ραντεβού με την ιστορία, εφόσον η Κυβέρνηση έχει αυτή την πρωτοβουλία.

Παρακαλώ κ. Κατσώτη, έχετε το λόγο επί της διαδικασίας.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Εμείς, κ. Πρόεδρε, ζητάμε την απόσυρση όχι βέβαια για το λόγο που είπε η κυρία Ξενογιαννακοπούλου, αλλά επειδή το νομοσχέδιο είναι «οδοστρωτήρας». Δεν αφήνει τίποτα όρθιο. Κάνει την ανατροπή του αιώνα. Δεν έχει κανένα δικαίωμα η Κυβέρνηση να παρεμβαίνει στα συνδικάτα και δεν έχει κανένα δικαίωμα να καταργεί τον σταθερό ημερήσιο χρόνο δουλειάς. Είναι αίτημα των εργαζομένων, των συνδικάτων, έχει εκφραστεί μέσα από κινητοποιήσεις εδώ και πάρα πολύ μεγάλο χρονικό διάστημα.

Ζητάμε την απόσυρση γιατί δεν είναι βάση για συζήτηση. Πρέπει να το πάρετε πίσω.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Καταγράφηκαν στα Πρακτικά οι ενστάσεις των κομμάτων. Νομίζω ότι η Κυβέρνηση είναι σταθερή στη θέση της.

Για τον προγραμματισμό των επόμενων Επιτροπών. Έχουμε συζητήσει με τις υπηρεσίες, γιατί κατά βάση οι υπηρεσίες και η ίδια η Βουλή, όπως καταλαβαίνετε, μας ορίζει και το πλαίσιο της συζήτησης. Σήμερα, λοιπόν, έχουμε την πρώτη συνεδρίαση. Την Τετάρτη 9 Ιουνίου και ώρα 10:00΄ το πρωί τη δεύτερη συνεδρίαση, την ακρόαση των φορέων, την Τετάρτη επίσης στις 14:00΄ την τρίτη συνεδρίαση, επί των άρθρων και την Παρασκευή στις 10:00΄ την τέταρτη συνεδρίαση, τη β΄ ανάγνωση. Αυτή είναι η πρόταση που κάνει το Προεδρείο.

Παρακαλώ, κυρία Ξενογιαννακοπούλου, έχετε το λόγο.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Θεωρούμε ότι η σοβαρότητα αυτού του νομοσχεδίου επιβάλλει να έχουμε με φυσική παρουσία τους φορείς για την ακρόαση. Γι΄ αυτό προτείνουμε η ακρόαση των φορέων να γίνει στην Αίθουσα της Ολομέλειας και να κληθούν με φυσική παρουσία και μάλιστα με μεγάλη άνεση για να γίνουν οι ερωτήσεις και η συζήτηση. Δεν μπορεί να ξεπετάξουμε αυτό το νομοσχέδιο με δύο ώρες ακρόαση φορέων και χωρίς φυσική παρουσία. Ζητώ να το σκεφτείτε σοβαρά. Είναι θέμα δημοκρατίας και σωστής νομοθέτησης.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρία Ξενογιαννακοπούλου, δεν έχω αντίρρηση στην ουσία αυτού που λέτε. Πραγματικά καλό είναι όσοι μπορούν παραπάνω και με φυσική παρουσία, αλλά καταλαβαίνετε ότι ακολουθούμε το πρωτόκολλο. Δεν είναι πολιτικό το ζήτημα, θέλουμε ή δεν θέλουμε να είναι με φυσική παρουσία. Είναι ζήτημα πρωτοκόλλου. Παραδείγματος χάριν, ας πούμε, σήμερα έπρεπε τώρα να είναι 11 βουλευτές της Νέας Δημοκρατίας μέσα στην Αίθουσα, 6 του ΣΥΡΙΖΑ, 3 του ΚΙΝ.ΑΛ. και 2 από κάθε ένα από τα τρία άλλα κόμματα. Είστε παραπάνω και εγώ δεν βάζω θέμα. Αν θέλετε να το τηρήσουμε όμως το πρωτόκολλο.

Σας λέω όμως και για τις ώρες που έχουμε βάλει έψαξα με τις υπηρεσίες για πολύ και είναι αυτές οι ώρες που έχουμε.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, είμαι σίγουρη ότι αν υπάρχει θέληση οι υπηρεσίες θα βρουν λύση να πάμε στην Αίθουσα της Ολομέλειας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Είναι το θέμα του υγειονομικού πρωτοκόλλου σας λέω.

**ΜΕΡΟΠΗ ΤΖΟΥΦΗ:** Τώρα ήταν 150 άνθρωποι. Αυτή τη στιγμή ήταν 150 άνθρωποι στην Ολομέλεια όπου γινόταν η συζήτηση για το ψηφιακό πιστοποιητικό. Ως εκ τούτου είναι εφικτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, μιλούσε ο Πρωθυπουργός και ήταν σύσσωμη η κοινοβουλευτική ομάδα της Νέας Δημοκρατίας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κύριε Παφίλη, έχετε το λόγο.

**ΑΘΑΝΑΣΙΟΣ ΠΑΦΙΛΗΣ:**  Δεν υπάρχει υγειονομικό πρόβλημα. Μπορεί να ρυθμιστεί μια χαρά να έρθουν οι φορείς στην Αίθουσα της Ολομέλειας, και να έρχονται κατά τμήματα. Το όριο είναι πάνω από 60 άρα, λοιπόν, το θέμα είναι αν θα αποφασίσετε πολιτικά να τους καλέσετε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):**  Δεν είναι πολιτικό το θέμα.

Το λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Κύριε Πρόεδρε, νομίζω ότι υπάρχει και μια βιασύνη στη διαδικασία. Λέμε αύριο ακρόαση φορέων το πρωί και το απόγευμα θα γίνει η κατ΄άρθρον συζήτηση. Ας πάει μία άλλη μέρα η κατ΄ άρθρον συζήτηση και να γίνει αύριο η ακρόαση του φορέων στην Ολομέλεια τηρουμένων όλων των όρων που απαιτούνται, σύμφωνα με το υγειονομικό πρωτόκολλο. Όχι, όμως να γίνει έτσι βιαστικά και μέσω webex. Δεν μπορούμε να έχουμε ακρόαση φορέων σε ένα τόσο μείζον ζήτημα με αυτό τον τρόπο.

Απαιτούμε και ζητάμε να το δείτε και να το εξετάσουμε τώρα σε σχέση με την φυσική παρουσία.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):**. Δεν είναι θέμα το πολιτικό το ξαναλέω.

Το σημείωμα που έλαβα λέει πολύ συγκεκριμένα, το υγειονομικό πρωτόκολλο και η μονάδα που το επιβλέπει αυτό δεν επιτρέπει εξωτερικούς επισκέπτες. Επί αυτού είναι συγκεκριμένο το πρωτόκολλο. Τι να κάνουμε; Να το αλλάξουμε;

Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ 25):**  Κύριε Πρόεδρε - για τα πρακτικά- προσυπογράφει και το ΜέΡΑ 25.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):**  Κύριε Πρόεδρε, καταδικάζετε έναν ολόκληρο λαό με αυτό το νομοσχέδιο και θέλετε να το ξεπετάξετε σε 2 μέρες;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δεν υπάρξει «ξεπέτα» εδώ. Δεν υπάρχει. Αυτά να τα λέτε αλλού. Σας έβγαλα πρόγραμμα εβδομάδας, τι 2 μέρες μου λέτε;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):**  Να πάτε με τη διαδικασία της ζωντανής λειτουργίας.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας έβγαλα πρόγραμμα εβδομάδας, κύριε Κατσώτη τι μου λέτε 2 μέρες «ξεπέτα»;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):**  Τι πρόγραμμα εβδομάδας; Αύριο 2 συνεδριάσεις; Να ξεπετάξουμε δηλαδή τη συζήτηση 2 ώρες και τελείωσε;

Η κατ΄άρθρον συζήτηση να πάει την Παρασκευή και να πάει τη Δευτέρα η β΄ ανάγνωση.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Την άκουσα την πρότασή σας. Είστε παλαιός κοινοβουλευτικός. Έχετε περάσει και πολύ μεγάλα νομοσχέδια και αυτό το νομοσχέδιο μεγάλο είναι. Δεν ήρθε η συντέλεια του κόσμου. Μία εβδομάδα. Μία εβδομάδα στην Επιτροπή πάντα.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Δεν συγκρίνονται τα νομοσχέδια. Σας παρακαλώ. Αυτό το νομοσχέδιο καταδικάζει ολόκληρο τον ελληνικό λαό. Τουλάχιστον να ακούσετε τους φορείς …

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ένα λεπτό να συνεννοηθούμε.

Κύριε Παφίλη, στον κ. Κατσώτη θα απαντήσω.

**ΑΘΑΝΑΣΙΟΣ ΠΑΦΙΛΗΣ :** Είναι βασικό αυτό που θα πω. Στη Διάσκεψη των Προέδρων για την Ολομέλεια είχε ειπωθεί μέχρι 5 ημέρες. Καταλάβατε; Λέω για τις Επιτροπές θα το πάμε ψεκάστε, σκουπίστε, τελειώσατε; Πρωί απόγευμα αύριο και με τους φορείς;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δευτέρα με Παρασκευή είναι 5 μέρες. Σας παρακαλώ.

**ΑΘΑΝΑΣΙΟΣ ΠΑΦΙΛΗΣ:** Δεν είναι 5 μέρες. Για την Ολομέλεια είπα ότι στη συζήτηση που είχε γίνει, δεν ξέρω τι θα αποφασιστεί την Πέμπτη, είχε ειπωθεί ότι θα πάει 5 μέρες. Δεν ξέρω αν θα το πάρετε κι αυτό πίσω.

Αυτό είναι το νομοσχέδιο του αιώνα και μην επικαλείστε την εμπειρία. Ξέρουμε τι έχετε κάνει όλοι σας. Ψεκάστε, σκουπίστε, τελειώσατε. Εδώ, όμως τσακίζεται ένας λαός ολόκληρος και πρέπει να υπάρχει άνεση συζήτησης. Δηλαδή, τι θέλετε να κάνουμε να σηκωθούμε να φύγουμε όλοι;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δικό σας θέμα είναι, εγώ θα σας πω;

**ΑΘΑΝΑΣΙΟΣ ΠΑΦΙΛΗΣ :** Δεν είναι δυνατόν να τελειώνεις σήμερα και αύριο να έχεις 2 Επιτροπές.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Πρώτη φορά το βλέπετε, κ. Παφίλη, τόσα χρόνια εδώ πέρα; Τι μου το λέτε;

**ΑΘΑΝΑΣΙΟΣ ΠΑΦΙΛΗΣ :** Σας λέμε ότι αυτό το νομοσχέδιο είναι τέρας και επειδή είναι τέρας πρέπει να το αποκαλύψουμε …

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Έτσι το βλέπετε εσείς.

**ΑΘΑΝΑΣΙΟΣ ΠΑΦΙΛΗΣ :** Και εσάς τι σας πειράζει; Δεν μπορώ να καταλάβω. Τι σας πειράζει; Λογικά μιλάμε. Να γίνουμε «κουδούνι» όλοι από το πρωί μέχρι το βράδυ αύριο;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Σας είπα εγώ ότι με πειράζει;

**ΑΘΑΝΑΣΙΟΣ ΠΑΦΙΛΗΣ :** Αύριο γιατί να γίνουν 2 συνεδριάσεις;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Γιατί είναι θέμα χωροταξικό της Βουλής, κ. Παφίλη.

**ΑΘΑΝΑΣΙΟΣ ΠΑΦΙΛΗΣ :** Ποιο είναι χωροταξικό στη Βουλή;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):**  Δεν είμαστε οι μόνοι που συνεδριάζουμε.

**ΑΘΑΝΑΣΙΟΣ ΠΑΦΙΛΗΣ :** Να το αλλάξετε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Εγώ αυτές τις κατευθύνσεις έχω από την υπηρεσία. Είναι θέμα και διαδικαστικό. Πρέπει να το καταλάβετε.

Λοιπόν, νομίζω ότι μπορούμε να ξεκινήσουμε με τον κύριο….

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Δεν μας είπατε τι θα γίνει με τους φορείς αύριο σε σχέση με τη φυσική τους παρουσία.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δεν θα μου δώσετε τα ονόματα;

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):**  Για τη φυσική παρουσία δεν μας απαντήσατε. Φυσική παρουσία στην Ολομέλεια. Μην το αγνοείτε, είναι μείζον θέμα σε αυτό το νομοσχέδιο να έρθουν οι φορείς.

**ΠΑΝΑΓΙΩΤΗΣ ΣΚΟΥΡΛΕΤΗΣ:** (Ομιλεί εκτός μικροφώνου)

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Δεν ακούω καθόλου, όμως.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):**  Κύριε Πρόεδρε, σε ένα τέτοιο νομοσχέδιο που θίγει την κοινωνική πλειοψηφία και όλους τους εργαζόμενους δεν μπορείτε να αποκλείσετε τους φορείς με φυσική παρουσία. Πρέπει να έρθουν εδώ οι εκπρόσωποι των εργαζομένων. Πρέπει να έρθουν και να τοποθετηθούν. Δεν γίνεται να φέρνετε προσκόμματα διοικητικά για το τι θα κάνουν οι υπηρεσίες. Οι υπηρεσίες αν υπάρχει βούληση θα βρουν λύση. Φυσική παρουσία και να φέρετε και self test αν χρειάζεται.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρία Ξενογιαννακοπούλου, σε αυτήν την Επιτροπή που προεδρεύω εγώ τα τελευταία δύο χρόνια έχουν μιλήσει δεκάδες φορές -έχει συνεδριάσει πάνω από 80 φορές η Επιτροπή - έχουν τοποθετηθεί όλοι οι εκπρόσωποι που έχετε δηλώσει και εσείς μέσα από τη διαδικασία πραγματικά που έχει μπει μέσα από αυτό. Δεν είναι πρώτη φορά που γίνεται.

**ΜΕΡΟΠΗ ΤΖΟΥΦΗ :** Δεν γίνεται ουσιαστική συζήτηση.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Συμφωνώ ότι δεν είναι η καλύτερη διαδικασία, όμως τον τελευταίο χρόνο, όπως και εσείς έχετε παρατηρήσει, έτσι τις κάνουμε τις διαδικασίες.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, ζητάμε να μεταφέρετε το αίτημα στον Πρόεδρο της Βουλής. Είναι μείζον θέμα.

*(ΦΑΣΑΡΙΑ ΣΤΗΝ ΑΙΘΟΥΣΑ -ΟΜΙΛΟΥΝ ΠΟΛΛΟΙ ΒΟΥΛΕΥΤΕΣ ΕΚΤΟΣ ΜΙΚΡΟΦΩΝΟΥ)*

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Δώστε μου σας παρακαλώ τους προτεινόμενους φορείς για αύριο, να το ακολουθήσουμε έτσι να δούμε τους χρόνους, και να δούμε καταρχάς πόσοι φορείς μαζεύονται για να γίνει η συζήτηση.

Όπως σας είπα ξανά έχουμε κάνει και άλλες φορές λόγω της πανδημίας μέσω του webex το πρόγραμμα αυτό.

**ΜΕΡΟΠΗ ΤΖΟΥΦΗ**: Μα, δεν θα παρίστανται όλοι μαζί.

Υπάρχουν τα έδρανα στα οποία φιλοξενούνται και πάρα πολλές φορές είναι γεμάτα.

Υπήρχαν σήμερα κάτω 150 άνθρωποι τώρα, ταυτοχρόνως.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Θα υπάρχει άπλετος χρόνος και στους εκπροσώπους να τοποθετηθούν, θα δώσουμε όσο μπορούμε παραπάνω.

Εγώ είμαι μόνο ένας ταπεινός Πρόεδρος της Επιτροπής. Τα αιτήματα αυτά για να ανοίξει η Βουλή στον μεγάλο Πρόεδρο.

Εγώ είμαι ένας μικρός Πρόεδρος της Επιτροπής.

Δώστε μας, λοιπόν, σας παρακαλώ, τις προτάσεις σας για τους φορείς.

**ΣΩΚΡΑΤΗΣ ΒΑΡΔΑΚΗΣ**: Κύριε Πρόεδρε, να τεθεί θέμα συνεδριάσεων της Επιτροπής. Δηλαδή, η συνεδρίαση της Τετάρτης να πάει Παρασκευή και της Παρασκευής τη Δευτέρα για να έχουμε τον απαιτούμενο χρόνο.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Καταγράφηκε αυτό.

Το λόγο έχει ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας)**: Προτείνουμε την ΓΣΕΕ, τον ΣΕΒ, τον ΓΣΕΒΕΕ, το Σώμα Επιθεωρητών Εργασίας, το Σύνδεσμο Βιομηχανιών Βορείου Ελλάδος και την Κεντρική Ένωση Επιμελητηρίων. Ως Εταιρεία η οποία εφαρμόζει τη διευθέτηση του χρόνου εργασίας και θα μπορούσε να πει μία γνώμη πάνω σε αυτό την Εταιρεία «ΠΑΠΑΣΤΡΑΤΟΣ», την Πανελλήνια Ομοσπονδία Ξενοδόχων, την Πανελλήνια Ομοσπονδία Εργαζομένων στο Σώμα Επιθεωρητών Εργασίας, το Σύνδεσμο Επιχειρήσεων Πληροφορικής, το Οικονομικό Επιμελητήριο, το Ελληνικό Ινστιτούτο Υγιεινής και Ασφάλειας στην Εργασία και κάποιες Γυναικείες Οργανώσεις, όπως το Ευρωπαϊκό Λόμπι Γυναικών, το «WOMEN ACT», την Πανελλαδική Οργάνωση Γυναικών «ΠΑΝΑΘΗΝΑΪΚΗ», τη Σοροπτιμιστική Ένωση Ελλάδος και το Κέντρο Κοινωνικής Δράσης και Καινοτομίας.

Χάριν συντομίας θα δώσουμε ό,τι σας λείπει από στοιχεία για επικοινωνία κατ΄ ιδίαν.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΑΚΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε, προτείνουμε τη ΓΣΕΕ, την ΑΔΕΔΥ, το Εργατικό Κέντρο Αθήνας, την Ομοσπονδία Εργαζομένων ΣΕΠΕ, τη ΓΣΕΒΕΕ, την ΕΣΕΕ, το Δικηγορικό Σύλλογο Αθηνών, την Ελληνική Εταιρεία Ιατρικής Εργασίας και Περιβάλλοντος, το Βοηθό Συνηγόρου του Πολίτη για τα θέματα ίσης μεταχείρισης, την Ομοσπονδία Μεταφορών «ΟΣΜΕ», γιατί υπάρχουν συγκεκριμένα άρθρα που θίγουν τους εργαζόμενους, την Ομοσπονδία Επισιτισμού Τουρισμού και λόγω της συγκυρίας και λόγω μιας σειράς άρθρων που τους θίγουν, την Εθνική Επιτροπή για τα Δικαιώματα του Ανθρώπου, το Δίκτυο Νομικών Εμπειρογνωμόνων για την Ισότητα των Φύλων της Ευρωπαϊκής Επιτροπής, καθώς και το Γραφείο Ισότητας ΙΜΕ- ΓΣΕΒΕΕ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Προτείνουμε τη ΓΣΕΕ, την ΑΔΕΔΥ, την Ομοσπονδία Συλλόγων Υπουργείου Εργασίας, την Ομοσπονδία Συνεταιρισμών Φαρμακοποιών Ελλάδος, την Ομοσπονδία Τραπεζοϋπαλληλικών Οργανώσεων Ελλάδος, το Σύλλογο Εργαζομένων στις Κοινωνικές Δομές για την Αντιμετώπιση της Φτώχειας, το Σύνδεσμο για τα Δικαιώματα της Γυναίκας, ΔΣΑ, την Ομοσπονδία Επισιτισμού Τουρισμού, την Ένωση Γυναικών Ελλάδος και την ΕΣΑμεΑ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Επειδή πολλά ακούστηκαν θα πω επιπλέον την Ομοσπονδία Οικοδόμων Ελλάδος και την Ομοσπονδία Εργαζομένων στο Φάρμακο.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Κύριε Πρόεδρε, εμείς προτείνουμε την Εθνική Συνομοσπονδία Ατόμων με Αναπηρία, την Ομοσπονδία Μεταλλωρύχων Ελλάδας, την Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ), το Εθνικό Κέντρο Δημόσιας Διοίκησης Αυτοδιοίκησης, την Πανελλήνια Ομοσπονδία Εργαζομένων Δημοσίων Οικονομικών Υπηρεσιών, το Ινστιτούτο Εργασίας, δηλαδή, ΓΣΕΕ και το Σύλλογο Υπαλλήλων Περιφέρειας Αττικής.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Κύριε Πρόεδρε, αυτά που άκουσα από την Εισηγήτρια του ΣΥΡΙΖΑ και τον Εισηγητή του Κ.Κ.Ε. δεν θα τα επαναλάβω ξανά.

Εμείς καλούμε το Εργατικό Κέντρο Αθήνας, ΕΝΑΠ, Ορλάντο ΛΟΑΤΚΙ και τους Οδηγούς Δίκυκλου Ντελίβερι.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Κάποια από αυτά που ακούσατε τα είπε και η Νέα Δημοκρατία. Να προσθέσω εγώ και την ΠΟΜΕΝΣ, καθώς και την Ανώτατη Συνομοσπονδία Πολυτέκνων Ελλάδος και να φτιάξουμε μια λίστα κάνοντας μία συγκέντρωση των φορέων.

Το λόγο έχει ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Ν.Δ. είναι η πολιτική παράταξη που ταυτίζει το έθνος με το λαό, την πατρίδα με τους ανθρώπους της, την πολιτεία με τους πολίτες της, την εθνική ανεξαρτησία με τη λαϊκή κυριαρχία, την πρόοδο και το κοινό αγαθό.

Αυτή η αναφορά του Κωνσταντίνου Καραμανλή το 1974 στην ιδρυτική διακήρυξη της Ν.Δ. ορίζει και σήμερα την αποστολή της που είναι να υπηρετεί το γενικό συμφέρον, κάτι άλλωστε που αναδεικνύουν όλες οι πολιτικές προτεραιότητες αυτής της κυβέρνησης της Ν.Δ. 47 χρόνια μετά την ίδρυσή της. Καθ' όλη τη διάρκεια της μεταπολίτευσης η παράταξή μας παρέμεινε η μόνη που συνέχιζε να εκφράζει πλειοψηφικά τον ελληνικό λαό. Διάφορα κόμματα ήλθαν και παρήλθαν, μεγάλωσαν και συρρικνώθηκαν.

Το γεγονός ότι η Ν.Δ. επί σχεδόν μισό αιώνα εκφράζει αυθεντικά τις ανάγκες και τις προσδοκίες του συνόλου της κοινωνίας μας αποτελεί ένα σπάνιο, αλλά σίγουρα όχι ανεξήγητο πολιτικό φαινόμενο.

Ο λόγος είναι ότι η Ν.Δ. επέλεξε να εκπροσωπεί σταθερά το γενικό συμφέρον του ελληνικού λαού, όπως ακριβώς επιτάσσεται από το Σύνταγμα. Είναι η φιλελεύθερη παράταξη που, όπως αποδεικνύει και το νομοσχέδιο που σήμερα ξεκινάμε να συζητάμε, δεν εκπροσωπεί ειδικά συμφέροντα ούτε ομάδες πίεσης και θα έχω την ευκαιρία να τεκμηριώσω πάνω σε αυτό.

Ακριβώς, λοιπόν, επειδή υπηρετούμε το γενικό συμφέρον, αναγνωρίζουμε πράγματα προφανή στην κοινωνία, όπως ότι δεν υπάρχουν εργαζόμενοι χωρίς τις επιχειρήσεις, δεν υπάρχουν πετυχημένες επιχειρήσεις, χωρίς ικανοποιημένους εργαζόμενους, το κράτος οφείλει να προστατεύει όλα τα κοινωνικά δικαιώματα, όπως αυτά της εργασίας, της συνδικαλιστικής ελευθερίας και της οικογένειας, κυρίως, όμως, ότι κάθε κυβέρνηση οφείλει να βελτιώνει το προστατευτικό πλαίσιο της εργασίας, ανταποκρινόμενη στις σύγχρονες κοινωνικές ανάγκες, αλλά και στις μεγάλες τεχνολογικές προόδους που επηρεάζουν την παροχή της εργασίας και γενικότερα την παραγωγική διαδικασία.

Η σημερινή κυβέρνηση και, ειδικότερα, το αρμόδιο Υπουργείο, το Υπουργείο Εργασίας κάνει ακριβώς αυτό. Με αυτή τη νομοθετική πρωτοβουλία προσαρμόζει το εθνικό εργασιακό πλαίσιο στις βέλτιστες πρακτικές που υπάρχουν ήδη στην Ευρώπη λαμβάνοντας υπόψη κάποιους θεμελιώδεις παράγοντες. Την ανάγκη ρύθμισης της αγοράς εργασίας, έτσι ώστε να υπάρχει αυξημένη προστασία των εργαζομένων από παράνομες ή καταχρηστικές εργοδοτικές συμπεριφορές, την απαιτούμενη κάλυψη των προσωπικών οικογενειακών αναγκών των εργαζομένων σε συνδυασμό, όμως, με τις ανάγκες των επιχειρήσεων για λειτουργία πιο προσαρμοστική, ώστε να ανταποκριθούν σ’ ένα πολύ ανταγωνιστικό διεθνή περίγυρο και, τέλος, λαμβάνοντας υπόψη ότι η σταθερότητα των εργασιακών σχέσεων είναι προϋπόθεση για την οικονομική ανάπτυξη και ανάκαμψη της πατρίδας μας που αποτελούν ζητούμενα, ειδικά σήμερα, στη σχεδόν μετά τον κορονοϊό εποχή.

Το νομοσχέδιο για την προστασία της εργασίας έρχεται, λοιπόν, να υπηρετήσει ισόρροπα όλους αυτούς τους στόχους ενσωματώνοντας στο ελληνικό δίκαιο διατάξεις που αποτελούν ήδη μέρος του Ενωσιακού Δικαίου και εφαρμόζονται αρκετό καιρό νωρίτερα και από άλλες ευρωπαϊκές χώρες και τουλάχιστον δύο χρόνια που έχουν υπογραφεί και οι τελευταίες συμβάσεις που έχουν ακριβώς ψηφιστεί επί των ημερών της κυβέρνησης ΣΥ.ΡΙΖ.Α.

Πρώτον, κύρωση των Συμβάσεων 187 και 190 της Διεθνούς Οργάνωσης Εργασίας για την προώθηση της ασφάλειας και υγείας, καθώς και την εξάλειψη της βίας και παρενόχλησης στους χώρους εργασίας. Λαμβάνονται, επίσης, αυστηρά μέτρα προστασίας των εργαζομένων από τυχόν κακοποιητικές συμπεριφορές και εργασιακούς κινδύνους.

Δεύτερον, ενσωμάτωση της Κοινοτικής Οδηγίας 1158/2019 του Ευρωπαϊκού Κοινοβουλίου και του Συμβουλίου σχετικά με την ισορροπία μεταξύ επαγγελματικής και ιδιωτικής ζωής για τους γονείς και για τους φροντιστές, καθώς θεσπίζονται και νέες άδειες για τους εργαζόμενους με στόχο την προστασία της οικογένειας.

Τρίτον, εισαγωγή ρυθμίσεων για την προστασία της εργασίας με την επικαιροποίηση του ατομικού εργατικού δικαίου και την νομοθετική κατοχύρωση νέων μορφών, όπως η τηλεργασία και οι ψηφιακές πλατφόρμες.

Τέταρτον, διεύρυνση της λειτουργικότητας της «ΕΡΓΑΝΗ» με την εισαγωγή της ψηφιακής κάρτας εργασίας και τη διασύνδεση του Υπουργείου Εργασίας με τα πληροφοριακά συστήματα του ΣΕΠΕ, του ΟΑΕΔ και του e-ΕΦΚΑ.

Πέμπτον, εκσυγχρονισμός του συλλογικού εργατικού δικαίου με την εισαγωγή ψηφιακών εργαλείων για την καταχώρηση και λειτουργία των συνδικαλιστικών οργανώσεων. Δημιουργούνται μητρώα οργανώσεων που εκπροσωπούν εργαζόμενους ή εργοδότες και δίνεται η δυνατότητα διεξαγωγής ηλεκτρονικών ψηφοφοριών στα μέλη τους. Κάτι που πρέπει να τονίσουμε γιατί ενδιαφέρει τη συντριπτική πλειοψηφία της κοινωνίας και τους περισσότερους δικούς σας ψηφοφόρους είναι ότι η άσκηση του κορυφαίου δικαιώματος συλλογικής δράσης, αυτού της απεργίας, προστατεύεται με τέτοιο τρόπο, ώστε να μην έρχεται σε σύγκρουση με άλλα θεμελιώδη δικαιώματα, όπως είναι η εργασία των μη απεργούντων και η εξυπηρέτηση του κοινωνικού συνόλου ιδιαίτερα σε νευραλγικούς τομείς, όπως για παράδειγμα τα Μέσα Μαζικής Μεταφοράς.

Τελειώνω, ίσως με τη βασικότερη ρύθμιση, γιατί καλές οι ρυθμίσεις αλλά κάποιος πρέπει να φροντίζει και για την τήρησή τους. Αναβάθμιση, λοιπόν, του Σώματος Επιθεωρητών Εργασίας σε Ανεξάρτητη Διοικητική Αρχή, προκειμένου να εξασφαλιστεί η αυτονομία του από τυχόν πολιτικές παρεμβάσεις, προσφέροντας όλες τις διαθέσιμες διαδικαστικές εγγυήσεις για τη λειτουργία της Επιθεώρησης Εργασίας ως ενός ελεγκτικού θεσμού αυξημένου κύρους και αποτελεσματικότητας.

Το ερώτημα, λοιπόν, που μπαίνει αυτόματα, κύριε Υπουργέ, είναι γιατί η αντιπολίτευση αρνείται απόλυτα κάθε θετική διάταξη του νομοσχεδίου και, μάλιστα, σας προειδοποίησε κιόλας να μην το καταθέσετε στη Βουλή! Κι όλα αυτά ξεκίνησαν πριν καν ακριβώς δημοσιοποιηθεί και το περιεχόμενό του και βλέπουμε τώρα και τις αντιδράσεις με πολλή φιλολογία. Διαφορετικά, η ποιότητα του δημόσιου λόγου εκφυλίζεται και η πολιτική αντιπαράθεση καταλήγει δυστυχώς σε χυδαιότητα. Αναγκάζομαι, λοιπόν, να αναρωτηθώ από πού πηγάζει όλη αυτή η ακραία εμπάθεια. Γιατί, για παράδειγμα, ο ΣΥ.ΡΙΖ.Α. αντιδρά στο νέο πλαίσιο περιορισμού των απολύσεων; Θα απαντήσω εγώ, κύριε Υπουργέ, ότι όλα ξεκινάνε από το γεγονός ότι μάλλον θέλετε να είστε εκδικητικός απέναντι στους πολιτικούς σας αντιπάλους, γιατί εάν το σημερινό νομοσχέδιο ήταν νόμος το 2018, ο ΣΥ.ΡΙΖ.Α. δεν θα μπορούσε να κάνει τιμωρητικές απολύσεις στον ραδιοφωνικό σταθμό «Στο Κόκκινο», γιατί το 2018 είχε απολυθεί σύσσωμη η απεργιακή επιτροπή των εργαζομένων στον κομματικό αυτό ραδιοσταθμό, αφού είχαν προηγηθεί και άλλες απολύσεις εργαζομένων του που αντιδρούσαν. Σε τι αντιδρούσαν; Στη μείωση των αποδοχών τους κατά 20% από τον ΣΥ.ΡΙΖ.Α. Έναν ΣΥ.ΡΙΖ.Α., που είχε προσπαθήσει εκβιαστικά και μονομερώς να επιβάλει στους εργαζόμενους ριζικό κούρεμα των μισθών τους, την ώρα που εκείνοι ζητούσαν συλλογικό διάλογο με τη διοίκηση του ραδιοσταθμού και σας ακούμε σήμερα να μιλάτε για συλλογικές διαπραγματεύσεις, απολύσεις και άλλα παρόμοια ηχηρά. Βέβαια, τι κάνατε; Ισχυριστήκατε ότι ξαναπροσλάβατε μόνοι σας όλους τους απολυμένους. Παρά τις διαβεβαιώσεις αυτές, όμως, οι απολύσεις «Στο Κόκκινο» κρίθηκαν το 2019 παράνομες και καταχρηστικές από τη δικαιοσύνη, στην οποία προσέφυγαν οι πρώην εργαζόμενοι του κομματικού σας ραδιοφώνου.

Εάν είναι, τελικά, οι νέες διατάξεις περί ακυρότητας των απολύσεων αυτές που προβληματίζουν το ΣΥ.ΡΙΖ.Α., τότε έχετε δίκιο που απορρίπτετε το συγκεκριμένο νομοσχέδιο, γίνεστε απόλυτα κατανοητοί, αλλά για να λέμε πάλι τα πράγματα με το όνομά τους, κύριοι συνάδελφοι, δεν είστε οι μόνοι, γιατί το ίδιο φαινόμενο είχαμε και στο Κομμουνιστικό Κόμμα, που το 2010 απέλυσε τους εργαζόμενους στο δικό του σταθμό τον «902». Οι εργαζόμενοι μιλούσαν τότε – κοίτα τι σύμπτωση – για εκδικητική συμπεριφορά του Κ.Κ.Ε., αντεργατικό όργιο, χαφιεδισμούς, τιμωρητικές απολύσεις ακόμα και των εκπροσώπων των εργαζομένων και ένα σωρό άλλα. Τα ίδια λόγια που χρησιμοποιείτε εσείς σήμερα, τα είχατε διδάξει καλά και γύρισαν εναντίον σας. Επειδή, μάλιστα, αυτές τις μέρες το Κ.Κ.Ε. έσπευσε να καταγγείλει και τη δήθεν απονομιμοποίηση της συνδικαλιστικής δράσης λόγω της προβλεπόμενης υποχρεωτικής εγγραφής, από το νομοσχέδιο, των σωματείων σε μητρώο, θέλω να θυμίσω αυτά που έλεγαν οι απολυμένοι εργαζόμενοι του «902», ότι στο σταθμό απαγορευόταν ανέκαθεν η συνδικαλιστική οργάνωση και ακόμα χειρότερα οι απολυμένοι του «902» κατήγγειλαν τη δημιουργία, από το Κ.Κ.Ε., εργασιακού γκέτο, καθώς προσπάθησε να τους απομονώσει ακόμα και από την κλαδική οργάνωση τους, την Ε.Τ.Ι.Τ.Α., προκειμένου οι εργαζόμενοί του να μην έχουν καμία απολύτως συνδικαλιστική προστασία.

Το ίδιο το Κ.Κ.Ε., υπενθυμίζω, λοιπόν, ότι και το 2013 απέλυε δεκάδες εργαζόμενους του «Ριζοσπάστη» και της «Σύγχρονης Εποχής», αφήνοντας, σύμφωνα με δημόσιες καταγγελίες τους, απλήρωτους τους εργαζόμενους σε «Ριζοσπάστη», «902» και «Τυποεκδοτική» για περισσότερους από 7, 10 και 12 μήνες αντίστοιχα!

**ΑΘΑΝΑΣΙΟΣ ΠΑΦΙΛΗΣ** (ομιλών εκτός μικροφώνου): Θα το πιείτε το ποτήρι! Όλη η Ελλάδα σας βρίζει!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας)**: Γιατί φωνάζετε; Για να φοβηθούμε; Δεν θα φοβηθούμε. Θα τα ακούτε, όπως λέτε και εσείς! Δεν έχετε το λόγο!

Κι όμως ακούσαμε, λοιπόν, τόσο από το Κ.Κ.Ε. όσο και από τον ΣΥ.ΡΙΖ.Α. να κατηγορούν τη Ν.Δ. για κατάπτυστη και αντεργατική πολιτική. Γιατί αυτοί είστε! Χαρακτηρισμοί φιλολογικοί για εσωκομματική κατανάλωση που, μάλιστα, τι κάνουν; Στερούνται αριθμών, δηλαδή ακλόνητης τεκμηρίωσης.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών)**: Αφήστε τον ομιλητή να μιλήσει!

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας)**: Γι' αυτό και δεν αφορούν διόλου στην ελληνική κοινωνία αυτοί οι χαρακτηρισμοί που χρησιμοποιείτε!

Προβληματίστηκα μήπως δεν είμαι εγώ από τη σωστή σκοπιά της πραγματικότητας.

Διάβασα, όμως, και τις απόψεις των ενδιαφερομένων πολιτών, όπως αυτές εκφράστηκαν με 800 σχόλια στη δημόσια διαβούλευση του νομοσχεδίου από πλήθος εργαζομένων, συλλογικών φορέων τους και εργοδοτικών οργανώσεων. Αυτό που παρατήρησα, πρώτα - πρώτα ήταν η απουσία τέτοιων επιθετικών προσδιορισμών που χρησιμοποιείτε εσείς τα «εργατοπατερικά» κόμματα. Αντίθετα, οι συμμετέχοντες στη διαβούλευση ήταν στη μεγάλη πλειοψηφία τους υπέρ της πλειονότητας των διατάξεων του εργασιακού και αρκετοί συμμετείχαν εποικοδομητικά στο διάλογο αυτό, χωρίς χαρακτηρισμούς, αλλά με συγκεκριμένες προτάσεις.

Με άλλα λόγια, η κοινωνία εμφανίζεται να βρίσκεται απέναντι από την Αντιπολίτευση τόσο στο περιεχόμενο, όσο και στον τρόπο εκφοράς του δημόσιου λόγου και είναι πραγματικά ένα μήνυμα εξαιρετικά ελπιδοφόρο και για την Κυβέρνηση και για τη χώρα. Η κοινωνία, η οποία ζει καθημερινά την πραγματικότητα της αγοράς εργασίας, αντιλαμβάνεται την ανάγκη προστασίας της, όπως την προωθεί ο Κωστής Χατζηδάκης και εξίσου σπουδαία είναι και η διαπίστωση ότι οι πολίτες απορρίπτουν πλέον ευθέως τον ξύλινο λόγο σας, τις κιτρινισμένες από τον χρόνο ιδεοληψίες, αλλά και ενίοτε την πολιτική σας δυστυχώς χυδαιότητα. Λέγοντας χυδαιότητα, δεν εννοώ μόνο τους ακραίους χαρακτηρισμούς, αλλά και την ψεύτικη, την πατερναλιστική στάση της Αντιπολίτευσης απέναντι στους πολίτες, γιατί οι εργαζόμενοι γνωρίζουν τις πραγματικές συνθήκες της αγοράς και δεν χρειάζονται ούτε «πατερούληδες» ούτε «εργατοπατερούληδες» για να τους περιγράψουν αυτές τις συνθήκες.

Αυτό που ζητούν, λοιπόν, είναι η εφαρμογή της νομιμότητας, πλήρη αμοιβή για την εργασία που προσφέρουν και καλύτερες συνθήκες για την απασχόλησή τους και αυτό ακριβώς έρχεται να διασφαλίσει το νέο εργασιακό νομοσχέδιο. Προστασία του οκταώρου, που όχι μόνο δεν καταργείται, αλλά θα εφαρμόζεται ουσιαστικά με τη νέα ψηφιακή κάρτα εργασίας. Αυτό που δίνεται σαν νέα δυνατότητα στον εργαζόμενο είναι να συμπυκνώσει την εργασία του σε λιγότερες ημέρες. Κάτι τέτοιο, προφανώς, θα μπορεί να συμβεί μόνο κατόπιν αιτήματος του ίδιου του εργαζόμενου, διαφυλάσσοντας σε κάθε περίπτωση το απαραβίαστο μέγιστο των πέντε ημερών εργασίας ή 40 ωρών την εβδομάδα, που κατοχυρώνονται με το νομοσχέδιο.

Γιατί, άλλωστε, να μην μπορεί να έχει ένας εργαζόμενος, ένας φοιτητής για το διάβασμα του, μια παραπάνω μέρα ελεύθερη την εβδομάδα, αν ο ίδιος το θέλει. Πώς αλλιώς θα μπορούσε να γίνει κάτι τέτοιο, παρά μόνο μετά από πρωτοβουλία του εργαζόμενου και συνεννόηση με τον εργοδότη. Μήπως, θα πρέπει πρώτα να πάρει δηλαδή κανείς την άδεια από τον ΣΥΡΙΖΑ ή από το ΚΚΕ; Αναφέρθηκε μάλιστα ο Αρχηγός σας και στους νέους γονείς που ευεργετούνται από αυτές τις διατάξεις, άρα το πρόβλημα ποιο είναι, κύριε Υπουργέ; Οι ανύπαντροι και οι φοιτητές.

Επίσης, το νέο καθεστώς στις υπερωρίες και η ψηφιακή καταγραφή της πραγματικής εργασίας εξασφαλίζουν ότι αυτές θα ελέγχονται και θα πληρώνονται στο σύνολό τους. Οι υπερωρίες, όχι μόνο θα ελέγχονται καλύτερα, αλλά ενισχύονται σύμφωνα με το νομοσχέδιο. Η ψηφιακή κάρτα εργασίας και οι βαριές κυρώσεις σε περίπτωση εργοδοτικών αυθαιρεσιών εξασφαλίζουν την ακριβή καταγραφή και άρα την αποζημίωση όλων των εργαζομένων για όλες τις υπερωρίες που θα κάνουν.

Παράλληλα, αυξάνονται οι γονικές και άλλες ειδικές άδειες για κάθε εργαζόμενο, προκειμένου να καλύπτονται τόσο οι μητέρες, όσο και οι πατέρες ή φροντιστές συγγενών με προβλήματα υγείας. Έτσι, θα μπορούν οι εργαζόμενοι να ανταποκρίνονται καλύτερα σε προσωπικές και οικογενειακές τους υποχρεώσεις.

Εισάγεται, επίσης, η αυξημένη προστασία του νέου πατέρα από τυχόν απόλυση και περιορίζονται τα αντικίνητρα για την πρόσληψη γυναικών.

Ένα άλλο σημαντικό στοιχείο του νομοσχεδίου είναι και η αυστηροποίηση του πλαισίου για τις απολύσεις. Διευρύνεται το φάσμα προστασίας από τις απολύσεις για πολλές καταχρηστικές συμπεριφορές εργοδοτών. Οι νέες αυτές ρυθμίσεις εναρμονίζονται με όσα ισχύουν στις περισσότερες ευρωπαϊκές χώρες.

Θεσπίζονται κανόνες διαφανούς λειτουργίας των συνδικαλιστικών οργανώσεων, προκειμένου οι όποιες αποφάσεις να μην λαμβάνονται από «οργανώσεις σφραγίδες».

Ταυτόχρονα, διευρύνουμε το πεδίο των απαγορευμένων συμπεριφορών προσθέτοντας και τη βία στους χώρους εργασίας, το λεγόμενο mobbing, ώστε να μην καλύπτει μόνο αμιγώς τους εργαζόμενους, αλλά και τους αιτούντες εργασία ή τους εθελοντές. Παράλληλα, εισάγουμε αυτοτελή πρόβλεψη για την προστασία από τη σεξουαλική παρενόχληση και τη βία, αποσυνδέοντάς την από την έννοια των διακρίσεων στην αγορά εργασίας, παραδείγματος χάρη, λόγω φύλου, σεξουαλικού προσανατολισμού κ.λπ..

Ενισχύουμε τις υποχρεώσεις των εργοδοτών. Μεταξύ άλλων, εισάγουμε την απαγόρευση των εργασιακών αντιποίνων και την αντιστροφή του βάρους της απόδειξης σε περιπτώσεις παρενόχλησης των εργαζομένων.

Θεσπίζουμε το δικαίωμα αποσύνδεσης στην τηλεργασία, το δικαίωμα δηλαδή του εργαζομένου να μην απαντά σε κλήσεις και μηνύματα του εργοδότη πέραν του συμφωνημένου ωραρίου, προστατεύοντας έτσι την οικογενειακή, αλλά και την προσωπική του ζωή.

Τέλος, προβλέπεται ότι κατά τη διάρκεια απεργιών θα υπάρχει υποχρεωτικό προσωπικό εγγυημένης υπηρεσίας, προκειμένου να διασφαλίζεται η παροχή τουλάχιστον του 1/3 των κανονικών υπηρεσιών σε κρίσιμους κλάδους, όπως υγεία, συγκοινωνίες, αποκομιδή απορριμμάτων. Έτσι, για παράδειγμα στο Μετρό θα πρέπει να κυκλοφορεί κατ’ ελάχιστο το 1/3 των συρμών παράλληλα με την όποια απεργιακή κινητοποίηση.

Κύριε Υπουργέ, οι παραπάνω διατάξεις και πολλές ακόμα, που θα έχουμε την ευκαιρία να εξετάσουμε λεπτομερέστερα στις επόμενες συνεδριάσεις, δείχνουν την κοινωνική αντίληψη και τη φιλοσοφία του Υπουργείου Εργασίας, μια αντίληψη προοδευτική και μια φιλοσοφία που ενσωματώνει τις σύγχρονες εξελίξεις, οικονομικές, κοινωνικές και τεχνολογικές, μια ολοκληρωμένη θεώρηση δηλαδή της αγοράς εργασίας, που στηρίζεται στη ρύθμισή της από το κράτος προς όφελος όλων, χωρίς ιδεοληψίες και αναχρονισμούς.

Το συζητούμενο νομοσχέδιο αποτελεί επομένως και μια αφορμή για να επανεξετάσουμε τις έννοιες της προόδου και της συντήρησης. Για παράδειγμα, πόσο προοδευτικό είναι να επικαλείται κάποιος σαν Ευαγγέλιο ένα νομοσχέδιο 40 χρόνια μετά την ψήφισή του, που προφανώς έχει ξεπεραστεί από τις εξελίξεις. Δεν είναι άραγε η αποθέωση της συντήρησης, το να στρέφεται η Αντιπολίτευση κατά των ηλεκτρονικών ψηφοφοριών στα σωματεία, σε μια εποχή που τα πάντα στηρίζονται στην πληροφορική; Δεν συνιστά ακραίο αναχρονισμό η περιγραφή της αγοράς εργασίας από την Αριστερά με όρους του 19ου αιώνα;

Έχει φτάσει η ώρα πιστεύω να συντονιστούμε με τη σημερινή πραγματικότητα και κυρίως με τις ραγδαίες αλλαγές, που φέρνει η τέταρτη βιομηχανική επανάσταση και στην πατρίδα μας επιτέλους. Είμαστε υποχρεωμένοι να ξεφύγουμε από στεγανά, ιδεοληψίες και πολυκαιρισμένα τσιτάτα για να αντικρίσουμε το μέλλον με καθαρότερη ματιά.

Αυτή την κατεξοχήν προοδευτική οπτική εκφράζει με το παρόν νομοσχέδιο το Υπουργείο Εργασίας και Κοινωνικών Υποθέσεων και η Νέα Δημοκρατία, αντιπροσωπεύοντας αυτήν ακριβώς την ανάγκη για θετική αλλαγή που ζητάει η ελληνική κοινωνία, στηρίζει το εργασιακό νομοσχέδιο και τη μεταρρυθμιστική προσπάθεια της Κυβέρνησης. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Η ομιλία του Εισηγητή της Συμπολίτευσης νομίζω αποκάλυψε πλήρως την ένδεια επιχειρημάτων για αυτό το νομοθετικό έκτρωμα που έφερε ο κ. Χατζηδάκης, την αμηχανία που έχουν οι ίδιοι οι βουλευτές της Συμπολίτευσης καθώς εισπράττουν τη μεγάλη αντίδραση των εργαζομένων και της πλειονότητας του ελληνικού λαού και βέβαια, κατά την προσφιλή τακτική όταν αποφεύγουμε να μιλάμε για την ουσία, ενώ είσαστε δύο χρόνια στην Κυβέρνηση κάνετε αντιπολίτευση στην Αντιπολίτευση.

Η πραγματικότητα, όμως, κυρίες και κύριοι συνάδελφοι, είναι ότι η Κυβέρνηση Μητσοτάκη έχει κηρύξει πόλεμο διαρκείας στους εργαζόμενους από την πρώτη μέρα μετά τις εκλογές του 2019. Να θυμηθούμε, ότι με τα πρώτα νομοσχέδια, που ήρθαν το καλοκαίρι του 2019, επιχειρήθηκε να καταργηθούν όλες εκείνες οι κρίσιμες διατάξεις που η Κυβέρνηση του ΣΥΡΙΖΑ είχε μπορέσει να νομοθετήσει, ιδιαίτερα όταν βγήκαμε από τα μνημόνια, αποκαθιστώντας σε μεγάλο βαθμό τα πλήγματα που είχε δεχτεί ο κόσμος της εργασίας με το δεύτερο μνημόνιο. Στην ουσία είδαμε μία κυβέρνηση, η οποία αμέσως από το καλοκαίρι του 2019, απελευθέρωσε τις απολύσεις, καταργώντας το βάσιμο λόγω απόλυσης, απαξίωσε το ΣΕΠΕ, ήρθε για να καταργήσει κάθε προστατευτική διάταξη που υπήρχε για την προστασία των εργολαβικών εργαζομένων, ενώ «εργολαβοποιεί» συνεχώς στην εργασία και στον ιδιωτικό και στον δημόσιο τομέα και φυσικά το μεγάλο χτύπημα με το δήθεν αναπτυξιακό νομοσχέδιο στις ίδιες τις κλαδικές συμβάσεις και τις συλλογικές διαπραγματεύσεις.

Όταν πλέον ήρθε η κρίση της πανδημίας, ήταν η χρυσή ευκαιρία για την Κυβέρνηση της Ν.Δ. να εκμεταλλευθεί την πανδημία για την αποδιάρθρωση πλήρως και την απορρύθμιση των εργασιακών σχέσεων και τη μείωση των εισοδημάτων.

Και τώρα, αυτός ο πόλεμος απέναντι στον κόσμο της εργασίας κορυφώνεται. Με αυτό το αντεργατικό, αντιδημοκρατικό και αντισυνταγματικό ταυτόχρονα νομοσχέδιο, το οποίο θα το εξηγήσουμε στην πορεία, έρχεται σήμερα ο Υπουργός Εργασίας, ο κ. Χατζηδάκης, να δώσει το τελειωτικό χτύπημα.

Και μάλιστα, επιδιώκει να επιβάλλει να θεσμοθετηθούν ζητήματα εναντίον των εργαζομένων του συνδικαλισμού της απεργίας και όλων των μεγάλων δημοκρατικών και κοινωνικών κατακτήσεων, μετά από μεγάλες θυσίες και αγώνες, που ακόμα και οι πιο σκληρές μνημονιακές Κυβερνήσεις δεν τόλμησαν ή δεν μπόρεσαν να φέρουν.

Και το κάνετε εσείς τώρα, κ. Υπουργέ, σε μία φάση που είμαστε εκτός μνημονίων, που όλη η Ευρωπαϊκή Ένωση ακόμα και συντηρητικός συσχετισμός της έχει στραφεί σε μια διαφορετική πορεία, πιο επεκτατική, εξ΄ ανάγκης, όχι γιατί γίνανε προοδευτικοί ξαφνικά, να στηρίξουν την πραγματική οικονομία, τους εργαζόμενους, τους μισθούς και τη ζήτηση. Και έρχεστε τώρα, αυτοβούλως, εσείς να εφαρμόσετε όλα αυτά, τα οποία στην ουσία έρχονται να διαλύσουν 100 χρόνια συγκεκριμένων διατάξεων που κατοχυρώθηκαν με αίμα, θυσία και ιδρώτα.

Το νομοσχέδιο αυτό, κυρίες και κύριοι συνάδελφοι, πλήττει την κοινωνική πλειοψηφία. Πλήττει όλους τους εργαζόμενους και του ιδιωτικού και του δημόσιου τομέα. Δεν χωράει εδώ ο κοινωνικός αυτοματισμός που επιχειρεί η Κυβέρνηση της Ν.Δ..

Πλήττει τις γυναίκες κατεξοχήν, καθώς διαλύετε τα ωράρια της εργασίας, μέσα από την επιβολή του 10ώρου και την επιβολή της ατομικής σύμβασης. Και ταυτόχρονα, βέβαια, μέσα από την ελαστικοποίηση ακόμα και της μερικής εργασίας που ξέρουμε ότι κατεξοχήν απασχολούνται γυναίκες και νέοι.

Πλήττει τους ανέργους, διότι μέσα από την εντατικοποίηση της εργασίας, δηλαδή με την επιβολή του 10ωρου και με δύο ώρες που θα πληρώνονται, όπως ο κ. Υπουργός σε μια κρίση ειλικρίνειας είπε με ρεπό, άρα με σαφή μείωση εισοδημάτων και φυσικά με έναν πολλαπλασιασμό, διπλασιασμό των φθηνών υπερωριών. Μέσα, λοιπόν, σε αυτή την υπερεκμετάλλευση και εντατικοποίηση των εργαζομένων, υπολογίζεται αυτή τη στιγμή ότι θα υπάρχει μία απώλεια νέων προσλήψεων, σε μια περίοδο ανεργίας και κρίσης.

Και μάλιστα, τώρα που τελειώνουν και οι συμβάσεις αναστολών θα έχουμε και έκρηξη περαιτέρω της ανεργίας, η οποία είναι από την πιο συντηρητική προσέγγιση 20.000 θέσεων, αλλά εμείς θα σας αποδείξουμε και στην πορεία και στην κατ΄ άρθρων συζήτηση, ότι θα φτάσει τις 40.000 θέσεις απώλεια προσλήψεων.

Αυτές είναι οι συνέπειες του συγκεκριμένου νομοσχεδίου και ο ελληνικός λαός τις ξέρει, τις καταλαβαίνει, παρά την όποια προπαγάνδα.

Ταυτόχρονα, πλήττει τους νέους, κατεξοχήν τους νέους, γιατί έρχεται να υποθηκεύσει το μέλλον τους και να τους καταδικάσει σε μία συνεχή εργασιακή επισφάλεια με μειωμένους μισθούς, με ελαστικά ωράρια, ελαστική εργασία και χαμηλές προσδοκίες.

Και ταυτόχρονα, επειδή μιλάτε και για τον επιχειρηματικό κόσμο, πλήττει και την πραγματική οικονομία, πλήττει και τους μικρομεσαίους. Και βγαίνει και η ΓΕΣΕΒΕ, βγαίνουν τα Επιμελητήρια, βγαίνουν οι έμποροι, ο εμπορικός κόσμος και διαμαρτύρεται. Γιατί με αυτό το νομοσχέδιο, εσείς εξυπηρετείτε τα μεγάλα συμφέροντα, προωθείτε και τον αθέμιτο ανταγωνισμό, όπως παραδείγματος χάριν με τη διεύρυνση της εργασίας την Κυριακή, εις βάρος των μικρών επιχειρηματιών και επαγγελματιών. Και πέραν αυτού, φυσικά χτυπάτε το λαϊκό εισόδημα, άρα και τη ζήτηση και τη λαϊκή κατανάλωση.

Άρα, λοιπόν, ποιος είναι ο σκοπός σας, κ. Υπουργέ; Ο σκοπός σας είναι τριπλός. Πρώτα απ΄ όλα, είναι ένα νομοσχέδιο καθ΄ υπαγόρευση του Σ.Ε.Β.. Αυτή είναι η πραγματικότητα. Ο Σ.Ε.Β. ότι δεν μπόρεσε να περάσει την περίοδο των μνημονίων, γιατί είχε υπαγορεύσει και το 2ο μνημόνιο σε μεγάλο βαθμό, έρχεται τώρα και με τη δική σας φυσικά σύμφωνη γνώμη, γιατί το πιστεύετε προφανώς, έρχεται να επιβάλλει έναν ακραίο και αυταρχικό νεοφιλελευθερισμό. Στην ουσία, μιλάμε για «θατσερισμό». Έρχεστε να αντιστρέψετε πλήρως, να εξατομικεύσετε τις σχέσεις εργασίας και να αλλάξετε πλήρως το κοινωνικό και οικονομικό υπόδειγμα της χώρας μας. Αυτό κάνετε με αυτό το νομοσχέδιο.

Ταυτόχρονα, όμως, είναι σαφές ότι έχετε και μία εμμονή αναθεωρητισμού, σε σχέση με τη μεταπολίτευση. Θέλετε με κάθε νομοσχέδιο που φέρνετε και εδώ εγώ δεν θα πω την όλη παράταξη της Ν.Δ., δεν θα την αδικήσω, θα πω για την ηγετική ομάδα της Ν.Δ., όπως εκφράζεται από τον κύριο Μητσοτάκη και με τέτοιου τύπου νομοσχέδια.

Το είδαμε με το νομοσχέδιο για τις πορείες και τις διαδηλώσεις. Το είδαμε με το νομοσχέδιο, που καταργεί την αυτοτέλεια των Α.Ε.Ι. και βάζει την αστυνομία και την καταστολή στα πανεπιστήμια. Ακούσαμε μέχρι και για ενιαία λίστα υποψηφίων στις φοιτητικές εκλογές, μέχρι εκεί φτάνει η χάρη σας να ρυθμίσετε. Και βέβαια, έρχεστε εδώ με την κορωνίδα της αντιδραστικής αντιδραστική σας επιβολής, να φέρετε ένα νομοσχέδιο το οποίο καταλύει το δημοκρατικό και κοινωνικό κεκτημένο της μεταπολίτευσης. Και αυτό, είναι ένα κεκτημένο του ελληνικού λαού, το οποίο έδωσε αγώνες δεκαετίες προκειμένου να το κατακτήσει.

Έχετε όμως και ένα τρίτο στόχο. Αυτό το νομοσχέδιο είναι το βασικό σας όχημα, όπως είχε αποκαλύψει και το «σχέδιο Πισσαρίδη», προκειμένου να καταστήσετε τη χώρα μας, την Ελλάδα, το επόμενο διάστημα με μια ειδική οικονομική ζώνη στην Ευρώπη, όπου θα έχει ελαστική εργασία και απορρύθμιση, φθηνά μεροκάματα, παρότι έχει υψηλού επιπέδου και μορφωμένους εργαζόμενους. Και με αυτό τον τρόπο, νομίζετε ότι είναι η δική σας πρόταση για το μέλλον. Μία πρόταση, φυσικά, που ούτε την ανάκαμψη μπορεί να στηρίξει και πολύ περισσότερο είναι καταδικασμένη γιατί δεν μπορεί να υπάρχει βιώσιμη ανάπτυξη χωρίς δημοκρατία, κοινωνική δικαιοσύνη, κοινωνική συνοχή και χωρίς να εκλαμβάνει την ίδια την εργασία και το κοινωνικό κράτος ως παραγωγική και αναπτυξιακή δύναμη. Αυτή είναι η πραγματικότητα.

Γι΄ αυτό είναι μείζον αυτό το νομοσχέδιο, γιατί έρχεται να πλήξει την κοινωνική πλειοψηφία, την πλειοψηφία του ελληνικού λαού, αλλά έρχεται και να υποθηκεύσει το μέλλον της χώρας. Και γι΄ αυτό, σε αυτή την κατεύθυνση, είναι και οι προτάσεις σας για το Ταμείο Ανάκαμψης, θεωρώντας και αυτή εδώ την αντιμεταρρύθμιση ως τη μεγάλη μεταρρύθμιση για το Ταμείο Ανάκαμψης.

Λέτε, κ. Υπουργέ, γιατί έχετε και μία τάση συνολικά ως Κυβέρνηση, αλλά και εσείς να διαστρεβλώνετε τις έννοιες. Είναι κι αυτό μια μορφή αντιδραστικής προπαγάνδας. Οι έννοιες έχουν χάσει το νόημά τους. Βγαίνει ο κ. Μητσοτάκης, βγαίνετε εσείς και λέτε ότι αυτό το νομοσχέδιο έρχεται να δώσει δύναμη στον εργαζόμενο. Ένα νομοσχέδιο, το οποίο του επιβάλλει να καταργήσει το οκτάωρο και του επιβάλλει με ατομική σύμβαση, που αυτή είναι η κερκόπορτα με την οποία καταλύεται το εργασιακό δίκαιο, καθώς ξέρουμε πολύ καλά ότι δεν είναι ισοδύναμος ο εργαζόμενος με τον εργοδότη και το κεφάλαιο, δεν υπάρχει σχέση ισοδυναμίας.

Και γι΄ αυτό τον λόγο, 200 χρόνια τώρα, όλοι οι εργατικοί και συνδικαλιστικοί αγώνες, αλλά ευρύτερα το δημοκρατικό και προοδευτικό κίνημα είχε ένα στόχο, τη συλλογικότητα. Μέσα από τη συλλογικότητα μπορούσε, όπως κατοχυρώθηκε και στο Σύνταγμά μας το ΄75, αλλά κυρίως και με τους νόμους που ακολούθησαν και τον εμβληματικό νόμο 1264 του ΄82 να εξισορροπηθεί ακριβώς η θέση του εργαζόμενου.

Η συλλογικότητα αφορά τις συλλογικές διαπραγματεύσεις και συμβάσεις και αφορά φυσικά και τα συνδικαλιστικά δικαιώματα, το δικαίωμα στην απεργία και όλο αυτό το πλέγμα των συλλογικών δράσεων που εσείς τώρα έρχεστε να καταλύσετε. Αυτή είναι η πραγματικότητα. Και εσείς λέτε ότι αυτό έρχεται να δώσει δύναμη στον εργαζόμενο, ενώ με αυτό το νομοσχέδιο αποδυναμώνετε πλήρως όλους τους εργαζομένους, αποδυναμώνετε πλήρως τη δυνατότητα να στηριχθεί η εργασία, οι μισθοί, τα ωράρια και πάνω απ΄ όλα η αξιοπρεπής διαβίωση των εργαζομένων.

Και η πραγματικότητα είναι, επειδή μας λέτε συνεχώς ότι «μα όλα αυτά είναι η Ευρώπη που τα επιβάλλει» και κάνετε και μία πολύ επιλεκτική αναφορά στην Ευρώπη, παρότι έχετε και μεγάλη εμπειρία ως Ευρωβουλευτής. Στην ουσία, «α λα καρτ» είναι η Ευρώπη. Την Ευρώπη την επικαλείστε έτσι και την περίοδο των μνημονίων, όταν θέλετε να την ταυτίσετε με την πολιτική της λιτότητας. Τώρα, δεν αναφέρεστε στη στροφή της Ευρώπης, πολύ περισσότερο, βέβαια, αυτά που λέει ο πρόεδρος Μπάϊντεν στην Αμερική.

Έρχεστε, λοιπόν, στην ουσία να μειώσετε τους μισθούς, να επιβάλλετε περισσότερη εργασία. Το μόνο όριό σας είναι οι 11 ώρες της υποχρεωτικής ανάπαυσης. Άρα, λοιπόν, και με τις δύο ώρες απλήρωτης εργασίας που θα πληρώνεται σε ρεπό. Και, βέβαια, ρωτούν οι εργαζόμενοι με τα ρεπό θα πληρώνουνε στο σούπερ μάρκετ και τα φροντιστήρια των παιδιών; Βέβαια, δεν περιμένουμε απάντηση, καταλαβαίνουν, δεν μπορείτε να τους κορόιδεψαν. Και φυσικά και με τις υπερωρίες.

Στην ουσία, τι κάνετε; Το πρότυπο σας είναι οι οικονομίες και το εργατικό δίκαιο της ανατολικής Ευρώπης και των Βαλκανίων. Δεν θα ξεχάσουμε ότι στο 2ο μνημόνιο η εισηγητική έκθεση έλεγε ότι πρέπει οι μισθοί και οι εργασιακές σχέσεις να είναι ανάλογες των Βαλκανικών χωρών. Δηλαδή, οι χώρες εκείνες οι οποίες υπέστησαν το δόγμα του σοκ μετά το ΄89.

Άρα, λοιπόν, αποφεύγετε να μιλήσετε για τις υπόλοιπες χώρες, τις παλαιές 15 της Ευρωπαϊκής Ένωσης, διότι εκεί ξέρετε ότι υπάρχουν ισχυρά συνδικάτα, ισχυρές συλλογικές διαπραγματεύσεις και υπάρχουν και ισχυρές ρυθμίσεις. Και για του λόγου το αληθές, για να μιλήσουμε με στοιχεία, γιατί οι εργαζόμενοι, κυρίες και κύριοι συνάδελφοι, στην Ελλάδα, παρά τα όσα μας λένε διάφοροι αντιδραστικοί - εσωτερικοί και εξωτερικοί κύκλοι - και τα ακούγαμε μέσα από τα μνημόνια, είναι από τους πιο σκληρά εργαζόμενους στην Ευρώπη και τους πιο χαμηλά αμειβόμενους.

Τα στοιχεία, λοιπόν. Σήμερα, με το ισχύον δίκαιο που είναι ήδη βαρύ για τους εργαζόμενους, το πλαφόν των ωρών εργασίας, υπερεργασίας και υπερωριών, πέραν του 40ωρου, είναι 346 ώρες στη βιομηχανία και 370 ώρες στις υπηρεσίες, με την πιο χαμηλή προσαύξηση στην Ευρώπη -20% στην υπερεργασία, 40% στην υπερωρία. Στην Ευρωπαϊκή Ένωση, το ετήσιο πλαφόν υπερωριακής απασχόλησης είναι 80 με 250 ώρες και η προσαύξηση, αντίστοιχα, 50 και 100 τοις εκατό. Δεν αναφέρετε, όμως, για αυτήν την Ευρώπη. Δεν σας αφορά. Σας αφορά αυτό που έρχεται να σας δώσει το «θατσερικό» μοντέλο που θέλετε να βγάλετε από τη ναφθαλίνη. Επειδή μας κατηγορήσατε ότι εμείς κοιτάμε το παρελθόν.

Και δεν φτάνουν όλα αυτά. Έρχεστε να καταλύσετε πλήρως το δίκαιο της καταγγελίας, που ισχύει 100 χρόνια στη χώρα - με βελτιώσεις, με περιόδους δύσκολες. Υπήρχε, όμως, ένα δίκαιο όσον αφορά στα ζητήματα των απολύσεων. Δεν φτάνει που τις απελευθερώσατε το 2019, με την κατάργηση του βάσιμου λόγου απόλυσης. Τώρα, έρχεστε και το τελευταίο αποκούμπι του εργαζομένου, που είναι το δικαστήριο, που είναι θέμα συνταγματικό, εφόσον δικαιωθεί πρέπει να επαναπροσληφθεί και να πάρει τους μισθούς υπερημερίας. Και αυτό το διαλύετε. Και οι όποιες αλλαγές κάνατε είναι πολύ μικρής σημασίας.

Έρχεστε και στην ουσία καταργείται το ΣΕΠΕ, μέσω της αναβάθμισης. Και εδώ, πάλι, τίθενται και σοβαρά συνταγματικά θέματα. Διότι, σύμφωνα με το άρθρο 22, το κράτος μεριμνά για την προστασία των εργαζομένων. Το ΣΕΠΕ είναι αναπόσπαστο κομμάτι, όπως και η διεθνής σύμβαση υπαγορεύει για τα θέματα της Επιθεώρησης Εργασίας του Υπουργείου Εργασίας. Και εσείς είστε ο πρώτος Υπουργός Εργασίας, ο οποίος έρχεται να απαξιώσετε το χώρο σας, ξεκινώντας από τον ΕΦΚΑ και τώρα στο ΣΕΠΕ.

Και, βέβαια, η ψηφιακή κάρτα εργασίας δεν είναι κάτι αρνητικό, κύριε Υπουργέ, αλλά δεν είναι και πανάκεια. Και ξέρετε πολύ καλά ότι, για να λειτουργήσει η ψηφιακή κάρτα εργασίας, πρέπει πρώτα απ’ όλα να υπάρχουν κανόνες εργασίας, τους οποίους εσείς καταλύετε. Και αυτό το αποκρύπτετε στις δηλώσεις σας.

Επίσης, χρειάζεται επιθεώρηση και έλεγχος. Να μπορεί να ελέγχουν οι Επιθεωρητές αν τηρούνται σαφώς τα ωράρια, με την ψηφιακή κάρτα. Γιατί υπάρχει κίνδυνος, όπως γινόταν η παραποίηση με το βιβλιάριο υπερωριών, έτσι και τώρα κάτω, από τον εκβιασμό της απόλυσης, ο εργαζόμενος να δηλώνει με την ψηφιακή κάρτα, να παίρνει και την ευθύνη πάνω του, αυτή τη φορά, και όχι ο εργοδότης. Και, στην ουσία, να δουλεύει περισσότερες μέρες.

Η πραγματικότητα, λοιπόν, είναι η εξής -επειδή άκουσα και τον Εισηγητή της Νέας Δημοκρατίας. Μιλάτε για την ανάγκη εκσυγχρονισμού του συνδικαλιστικού νόμου.

Κύριοι και κυρίες της Συμπολίτευσης, και κύριε Υπουργέ, στην πραγματικότητα, καταργώντας τον ν. 1264 του 1982, που ήταν ένας εμβληματικός νόμος του Ανδρέα Παπανδρέου και του ΠΑΣΟΚ, αλλά που εξέφραζε δεκαετίες αγώνων του εργατικού κινήματος, μετά τον εμφύλιο και ιδιαίτερα μετά τη δικτατορία, τι κάνετε; Δεν κοιτάτε στο μέλλον. Κύριε Υπουργέ, αναβιώνετε το νόμο 330 του 1976, του αλήστου μνήμης Λάσκαρη. Προφανώς έχετε ζηλέψει τη δόξα του. Αυτό κάνετε. Αυτή είναι η στροφή η δική σας. Μια στροφή σε μια μελανή αυταρχική περίοδο της δικής σας παράταξης. Και επειδή διάβαζα, αυτές τις μέρες και τα αποκόμματα σχετικά με τη νομοθέτηση τότε, εκείνη η περίοδος ήρθε 25 Μαΐου του 1976 -καλή ώρα σαν αυτές τις μέρες, πριν από 45 χρόνια. Είχε βγει ο ΣΕΒ, τότε, και είχε μιλήσει για την ασυδοσία των συνδικαλιστών. Και ήρθε ο αείμνηστος πλέον Λάσκαρης, τότε, στη Βουλή, για να καταργήσει την πάλη των τάξεων και την εκμετάλλευση ανθρώπου από άνθρωπο. Αυτό είναι το βλέμμα στο μέλλον του κυρίου Υπουργού, του κυρίου Μητσοτάκη και, δυστυχώς, της Κυβέρνησης της Νέας Δημοκρατίας. Δεν είναι βλέμμα μπροστά.

Αυτή τη στιγμή, έρχεστε και, στην ουσία, καταλύετε την αυτονομία των εργατικών σωματείων. Έρχεστε και καταλύετε πραγματικά την ανάγκη της συλλογικής διαβούλευσης και απόφασης με φυσική παρουσία. Γιατί, ο συνδικαλισμός είναι κομμάτι της δημοκρατίας, όπως είναι και η Βουλή. Δεν μπορούμε να φανταστούμε, σε φυσιολογικές συνθήκες, η Βουλή να μην διαβουλεύεται και να αποφασίζει, ιδιαίτερα για θέματα που αφορούν στην απεργία. Καταλύετε το ίδιο το δικαίωμα της απεργίας και, φυσικά, θα επανέλθουμε, με συντεταγμένα και ολοκληρωμένα επιχειρήματα για την αντισυνταγματικότητα. Τα άρθρα 22 και 23. Αδιαφορείτε. Τα καταπατάτε.

Και, μάλιστα, με τις διορθώσεις που κάνατε, το κάνατε χειρότερο το νομοσχέδιο. Δηλαδή, στην ουσία, αφού έχετε βάλει όλες τις περιπτώσεις μέσα για να κριθεί μια απεργία παράνομη, έρχεστε και λέτε ότι αν ένα πρωτοβάθμιο σωματείο - αν κριθεί παράνομη η απεργία που, ούτως η άλλως, οι περισσότερες κρίνονταν παράνομες και καταχρηστικές -δεν μπορεί πλέον να προσφύγει σε δευτεροβάθμια ή τριτοβάθμια όργανα για να κηρύξουν απεργία.

Και, μάλιστα, φτάνετε στο άκρο άωτο της τρομοκράτησης και του εκφοβισμού, για να αποτρέψετε τη συλλογικότητα στην εργασία. Δηλαδή, τι λέτε; Απελευθερώνετε τις απολύσεις των συνδικαλιστών, μειώνετε την προστασία των αιρετών των διοικητικών συμβουλίων και φτάνετε στο σημείο, κύριε Υπουργέ, με έναν άκρατο νεοφιλελεύθερο λαϊκισμό – γιατί ο χειρότερος λαϊκισμός είναι ο νεοφιλελεύθερος αυταρχισμός- να πείτε ότι «τι να κάνουμε, άλλο η παρανομία και άλλο η απεργία». Και φέρνετε την αστική ευθύνη. Δηλαδή, να εξοντώσετε οποιονδήποτε εργαζόμενο θέλει να συμμετάσχει σε μία απεργία, να συνδικαλιστεί, να διεκδικήσει τα δικαιώματά του.

Όλα αυτά, όπως καταλαβαίνετε, μας πάνε πάρα πολύ πίσω. Και είναι σαφές ότι αυτό το νομοσχέδιο δεν επιδέχεται καμίας βελτίωσης. Είναι απαράδεκτο. Είναι ένα νομοσχέδιο που οφείλετε να αποσύρετε.

Εμείς, σαφώς, το καταψηφίζουμε. Αλλά, πάνω απ’ όλα, το καταψηφίζει η πλειονότητα του ελληνικού λαού και το σύνολο των εργαζομένων. Αυτό το νομοσχέδιο δεν έχει καμία πολιτική και κοινωνική νομιμοποίηση. Και το μήνυμα θα το πάρετε, με σαφήνεια, και την Πέμπτη, σε μια μεγάλη γενική απεργία. Θα το πάρετε και στη Βουλή και, κυρίως, από τον ίδιο τον ελληνικό λαό, που ζητάει και να μην περάσει και, φυσικά, να καταργηθεί.

Και αυτή είναι η δική μας δέσμευση.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ευχαριστούμε την κυρία Ξενογιαννακοπούλου. Το λόγο έχει ο Ειδικός Αγορητής του Κινήματος Αλλαγής κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι δεν θα διέλαθε της προσοχής μας αυτή η υπολανθάνουσα νευρικότητα της Εισήγησης της Κυβέρνησης. Και δεν αναφέρομαι ατομικά στον συνάδελφό μας Εισηγητή, αλλά το πνεύμα ήταν ξεκάθαρα μια υπολανθάνουσα νευρικότητα. Πήγε να συγκαλυφθεί. Δεν τα καταφέρατε. Και δεν καταφέρατε, διότι, δυστυχώς, και εσείς βλέπετε ότι κάτι δεν πάει καλά.

Πριν πούμε τα περαιτέρω - και θα πούμε, αυτές τις ημέρες, διάφορα - κυρίες και κύριοι συνάδελφοι της Πλειοψηφίας, τι σχέση έχει αυτό το νομοσχέδιο με όσα περιλαμβάνει ο νόμος για το Επιτελικό Κράτος, το οποίο εσείς ψηφίσατε και σε σχέση, ειδικότερα, για την καλή νομοθέτηση; Είναι ένα νομοσχέδιο που, μολονότι έχει διατάξεις διάφορες, έρχεται εδώ, στη Βουλή, ως αχταρμάς. Λίαν επιεικώς λέω την έκφραση. Δεν τη χρησιμοποιώ. Οφείλω να τη χρησιμοποιήσω.

Δεν μπορώ να πω για τα Κεφάλαια 1, 2, 3, 6 και 7, τα οποία αναφέρονται προφανώς σε διεθνείς υποχρεώσεις της χώρας. Δεν κατάλαβα. Είναι αυτονόητο ότι θα έρθουν στη Βουλή. Τι δουλειά έχουν, όμως, αυτά τα συγκεκριμένα Κεφάλαια με τα ενδιάμεσα Κεφάλαια, τα οποία αναφέρονται, γενικότερα, στις εργασιακές σχέσεις και, ειδικότερα, στην κατάργηση ουσιαστικά του νόμου 1264 του 1982; Είναι μια χονδροειδής κακή νομοθέτηση. Λυπάμαι που το λέω. Και το λέω και με την ιδιότητα την επιστημονική. Διότι, σε κανένα σύγγραμμα που θα αναφέρετε πλέον στην καλή νομοθέτηση, δεν θα δείτε τέτοια νομοθετική συμπεριφορά και εισήγηση. Είναι απαράδεκτη και, δυστυχώς, έχει συγκεκριμένο νόημα. Αποκαλύφθηκε και ακούστηκε, μέχρι τώρα.

Πράγματι, είναι νομοσχέδιο, το οποίο έχει ένα πάρα πολύ ωραίο περιτύλιγμα, αλλά μέσα, το περιεχόμενό του έχει πάρα μα πάρα πολλά ζητήματα, τα οποία αποκαλύπτονται.

Σας το λέω και πάλι, ότι η εμβριθής νευρικότητα που υπήρξε από την εισήγηση συνολικά αποκάλυψε ποιο είναι το πρόβλημα της Νέας Δημοκρατίας.

Είναι μεγάλη ατυχία μας, κυρίες και κύριοι συνάδελφοι και για τον κόσμο της εργασίας, αυτή την κρίσιμη συγκυρία να υπάρχει αυτή η κυβέρνηση, που εν έτη 2021, πολιτεύεται και νομοθετεί με παράλληλη πραγματικότητα.

Νομοθετεί, δήθεν, για τον εκσυγχρονισμό της αγοράς εργασίας με αντεργατικά μέτρα και κυρίως, χωρίς κανένα σχέδιο διαμόρφωσης συνθηκών για την αξιοπρεπή εργασία και την υγιή επιχειρηματικότητα, χωρίς καμία μα καμία μέριμνα για τους νέους, τη διαγενεακή αλληλεγγύη, αλλά και το σύγχρονο συμβόλαιο που επιβάλλεται από τις συνθήκες του μέλλοντος.

Νομοθετεί, χωρίς κανένα κοινωνικό διάλογο και αδιαφορώντας πλήρως για τις αντιδράσεις των εργαζομένων, των συνδικάτων, των επιστημονικών οργανώσεων, για την αντίθεση της κοινωνίας, αλλά αποκαλύπτει παράλληλα τον ιδεοληπτικό συντηρητισμό και σπεύδει απροκάλυπτα να ικανοποιήσει τους εντολείς της.

Δηλαδή, ποιους;

Αυτούς που αφορούν στην εργοδοτική πλευρά.

Κύριε Υπουργέ, η διαμόρφωση κάθε προοδευτικής νομοθετικής πρωτοβουλίας - εγώ δεν πιστεύω ότι θα το αρνηθείτε - θα πρέπει να γίνει λαμβάνοντας υπόψη το οικονομικό, το κοινωνικό, αλλά και το δομικό πλαίσιο, όπου καλείται για να εφαρμοστεί.

Σε περίπτωση δε μιας νομοθετικής παρέμβασης που αφορά το μέλλον της εργασίας, για να θεωρηθεί προοδευτική αυτή η μεταρρύθμιση, πιστεύω ότι οι προϋποθέσεις που πρέπει να λαμβάνονται υπόψη είναι η δομή που έχει ο τομές της απασχόλησης, η ύπαρξη θεσμοθετημένου κοινωνικού διαλόγου, η αποτελεσματικότητα της επιθεώρησης εργασίας και η εργασιακή κουλτούρα.

Επειδή ως κυβέρνηση έχετε την τάση να υπερπροβάλλετε τις δήθεν καλές πρακτικές άλλων χωρών της Ευρωπαϊκής Ένωσης, καλό θα ήταν να μην χρησιμοποιήσετε στοιχεία κατά το δοκούν από την ευρωπαϊκή πραγματικότητα.

Με αυτό κατά νου μας, ας θυμηθούμε όλοι, κυρίες και κύριοι συνάδελφοι, τι λέει η Ευρωπαϊκή Ένωση σε σχέση με τις συνθήκες εργασίας και τη βιώσιμη εργασία;

Μας λέει «η βελτίωση των συνθηκών εργασίας έχει ζωτική σημασία για τους εργαζόμενους και τους εργοδότες. Οι ποιοτικές θέσεις εργασίας επιτρέπουν την παράταση και τη βελτίωση της επαγγελματικής ζωής, συμβάλλοντας στην βιώσιμη εργασία και στη θετική ισορροπία μεταξύ επαγγελματικής και προσωπικής ζωής».

Ας δούμε συνοπτικά ποιο είναι το υπαρκτό πλαίσιο στη χώρα μας, στην Ελλάδα του 2021, μετά από 2 χρόνια διακυβέρνησης της Νέας Δημοκρατίας.

Σύμφωνα με τα στοιχεία της Διεθνούς Οργάνωσης Εργασίας: «Η Ελλάδα έχει τη 2η υψηλότερη ανεργία μεταξύ των 27 κρατών μελών της Ευρωπαϊκής Ένωσης».

Το Δεκέμβρη του 2020, το επίσημο ποσοστό ανεργίας στη χώρα μας ήταν το δεύτερο υψηλότερο στην ευρωζώνη μετά την Ισπανία.

Σύμφωνα με στοιχεία της Eurostat: «Η χώρα έχει τον 3ο μεγαλύτερο πληθυσμό μη ενεργών οικονομικά πολιτών».

Οι μεγάλοι αποκλεισμένοι είναι προφανώς οι γυναίκες, οι νέοι έως και 24 έτη, αλλά και οι άνδρες με ηλικία άνω των 50 ετών.

Επιπλέον, για την προ-covid περίοδο η Ελλάδα κατατάσσοντας στην 5η υψηλότερη θέση της Ευρωπαϊκής Ένωσης ως προς τον εβδομαδιαίο χρόνο εργασίας, απασχολουμένων πλήρους απασχόλησης με εξαρτημένη εργασία.

Επίσης, σύμφωνα και με στοιχεία του Ινστιτούτου Εργασίας της ΓΣΕΕ, το τρίτο τρίμηνο του 2020, «3,35 εκατομμύρια άτομα εργάστηκαν παραπάνω ώρες εργασίας από το κανονικό ωράριο και εξ αυτών το 37,1% εργάστηκε περισσότερες από 48 ώρες την εβδομάδα».

Παράλληλα δεν θα πρέπει να ξεχάσουμε ότι η Ελλάδα μετά τη μνημονιακή περίοδο και όλες τις συνέπειες που είχε στα εισόδημα των Ελλήνων και πάντα βάσει των επίσημων και αδιαμφισβήτητων στοιχείων της Eurostat, έχει το μοναδικό χαμηλότερο μηνιαίο κόστος εργασίας στην Ευρωπαϊκή Ένωση.

Με λίγα λόγια, κυρίες και κύριοι συνάδελφοι, οι Έλληνες εργάζονται πιο πολύ, με περισσότερη πίεση χρόνου και με πολύ χαμηλότερο κόστος ανά παραγόμενο προϊόν. Αυτό από τον μέσο εργαζόμενο, αλλά και τους εργαζόμενους άλλων μεγάλων οικονομιών.

Αυτή είναι η πραγματικότητα και για αυτό μίλησα για παράλληλη κατάσταση.

Θα πείτε, κύριε Υπουργέ και αν όχι σας το λέμε εμείς, ότι ζούμε σε μια παγκοσμιοποιημένη οικονομία και στην αγορά εργασίας υπάρχει, πράγματι, η επίδραση της 4ης βιομηχανικής επανάστασης, αλλά και της πανδημίας του κορωνοϊού, η οποία είναι ορατή και στη χώρα μας. Η Ελλάδα, όπως άλλες χώρες θα οφείλει να προσαρμόσει τη νομοθεσία σε μια νέα πραγματικότητα.

Στο ότι πρέπει να γίνουν προσαρμογές, ποιος λέει, όχι;

Ποιος λέει, όχι, ότι υπάρχουν νέα δεδομένα;

Αυτός είναι ο τρόπος με τον οποίον εισάγεται το συγκεκριμένο νομοσχέδιο, για να κάνετε παρέμβαση στη νέα πραγματικότητα;

Γιατί με τη δήθεν μεταρρύθμιση που φέρνετε, δημιουργείτε στην Ελλάδα μια ειδική οικονομική ζώνη με εργαζόμενους, οι οποίοι δεν θα είναι, όπως είναι οι άλλοι εργαζόμενοι.

Μη φτάσουμε στους εργαζόμενους της προϊστορικής εποχής.

Δεν το λέω, αλλά να μη φτάνουμε στη λογική που υπήρχε, γιατί ούτε και οι σκληροί δανειστές των μνημονίων, που προκάλεσε η παράταξη της Νέας Δημοκρατίας, ποτέ δεν διανοήθηκαν να κάνουν αυτό που γίνεται τώρα από αυτήν την κυβέρνηση και τον κ. Χατζηδάκη.

Κυρίες και κύριοι συνάδελφοι, αν κάτι διδάσκει ο υπόλοιπος κόσμος είναι ότι, όπως υποστηρίζει ακόμα και ΟΟΣΑ, οι συλλογικές συμβάσεις θα πρέπει να ενεργοποιηθούν ξανά, για να βοηθήσουν τους εργαζόμενους και τις επιχειρήσεις για να κάνουν αυτή τη μετάβαση, που πρέπει στη νέα εποχή, την αυτοματοποίηση και την ηλεκτρονική εποπτεία.

Τι κάνει η κυβέρνηση;

Καταργεί το οκτάωρο, το δικαίωμα στην απεργία, την προστασία από την απόλυση και το δικαίωμα των συλλογικών διαπραγματεύσεων.

Σαρώνονται όλα στο βωμό της υποτιθέμενης ανταγωνιστικότητας της οικονομίας.

Τυπικά το οκτάωρο δεν καταργείται, αλλά στην πράξη έχει καταργηθεί, κυρίες και κύριοι συνάδελφοι και το ξέρετε και εσείς στην πλειοψηφία, καθώς πολλοί εργαζόμενοι και κυρίως νέοι δουλεύουν με πολύ χαμηλές αμοιβές, ατελείωτες ώρες, κατάσταση που επιτείνεται επί τα χείρω με το συγκεκριμένο νομοσχέδιο σας.

Γινόμαστε μάρτυρες, δυστυχώς, μιας πλήρους φτωχοποίησης της τηλεργασίας, Απελευθέρωσης των απολύσεων στιγματισμού της συλλογικής διεκδίκησης και αποθέωσης του απεργοσπασπησμού.

Κρύβεται πίσω από τις προτάσεις που αναφέρονται στο συγκεκριμένο άρθρο η αποθέωση του απεργοσπάστισμου.

Δυστυχώς, με άλλοθι τον δήθεν εκσυγχρονισμό της νομοθεσίας οι κατακτήσεις των εργαζομένων, που ήταν αποτέλεσμα διεκδικήσεων και αγώνων, αλλά και με τη στήριξη σοσιαλιστικών κομμάτων ισοπεδώνονται σήμερα.

Μη συζητήσουμε για το κλίμα που υπάρχει και διαμορφώνεται πλέον στην κοινωνία και στα μέσα ενημέρωσης με απαράδεκτες καταστάσεις και δυστυχώς, συμβάλλουν πάρα πολλοί παράγοντες. Αυτό είναι λάθος.

Όχι τόσο ισοπέδωμα στον δημόσιο διάλογο.

Όχι τόσο ισοπέδωμα σε σχέση με τους εργαζόμενους και τους συνδικαλιστές.

Γιατί δεν ακούτε τώρα τελευταία εργαζόμενους;

Γιατί για όλα φταίνε μόνο οι συνδικαλιστές. Αυτή είναι λογική και τα non paper, τα οποία κυκλοφορούν και αναφέρονται.

Γιατί;

Γιατί πρέπει να υπάρχει στόχος και όπως ήταν εχθρός ο λαός, τώρα είναι ο συνδικαλιστής. Αυτή είναι μια πολύ κακή παρέμβαση σε αυτήν τη συγκεκριμένη συγκυρία.

Κυρίες και κύριοι συνάδελφοι, δεν θα σταθώ σήμερα στις επιμέρους διατάξεις του νομοσχεδίου.

Δεν θα σταθώ στις διατάξεις που αφορούν στην «Κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και παρενόχλησης στον κόσμο της εργασίας».

Δεν θα σταθώ στις διατάξεις που αφόρου την «κύρωση της Σύμβασης 187 της Διεθνούς Οργάνωσης Εργασίας για το Πλαίσιο Προώθησης της Ασφάλειας και της Υγείας στην Εργασία».

Δεν θα σταθώ, επίσης, στην «ενσωμάτωση της Οδηγίας (ΕΕ) 2019/1158 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την ισορροπία μεταξύ της επαγγελματικής και της ιδιωτικής ζωή», την οποία ο Υπουργός Εργασίας έχει καταστήσει σημαία στον διάλογο, προκειμένου να τη χρησιμοποιήσει σαν άλλοθι και με αποφαντικές δοξασίες να επεκτείνει τις ατομικές συμβάσεις εργασίας σε όλους τους εργαζόμενους, αορίστου και ορισμένου χρόνου.

Δεν θα σταθώ σε αυτές, όχι, γιατί θέλω να μειώσω τη σημασία τους και το είπα και προηγουμένως, είναι διεθνής υποχρέωση της χώρας και είναι ξεκάθαρο, αλλά αποτελούν βασικές ρυθμίσεις της χώρα. Ναι, οφείλουμε να τις ενσωματώσουμε στο εθνικό μας δίκαιο, αλλά χρησιμοποιούνται σαν ελκυστικά περιτυλίγματα ενός ύπουλου πολιτικού σχεδίου, για να ξαναγράψει η Νέα Δημοκρατία το ατομικό και το συλλογικό εργατικό δίκαιο της κείνων εντολές εκτελούσα.

Τι κάνει στην ουσία;

Εξισώνει η κυβέρνηση τη διευθέτηση του χρόνου εργασίας που σχετίζεται με τις τακτικές ανάγκες της επιχείρησης. Και λέω τακτικές ανάγκες, γιατί; Λόγω της παραγωγικής διαδικασίας της ανάγκης ή τις έκτακτες ανάγκες μιας επιχείρησης ή ξαφνικό ή απρόβλεπτο γεγονός. Φυσιολογικά πράγματα, όμως τα εξισώνει με την ατομική διευθέτηση εργασίας. Απαράδεκτο.

Εθισμένοι σε κάποιες περιπτώσεις «made in branches», φαντασιώνεται τον μέσο έλληνα εργαζόμενο των 600 ευρώ «σαν γιάπι», που επιβάλλει την εργοδοτική θέλησή του «στο δίκαιο της Μάξιμου Α.Ε.».

Ξηλώνει μέγιστο μέρος του ν.1264 του 1982. Αλήθεια; Πέστε μου, πέστε μου ειλικρινά και με το χέρι στην καρδιά, «τη σχέση έχει αυτό το νομοσχέδιο, με το ν.1264/82;»

Θα σας πω και το τι έλεγε, για τον εκδημοκρατισμό του συνδικαλιστικού κινήματος και για τον εκσυγχρονισμό των συνδικαλιστικών ελευθεριών και την κατοχύρωση των συνδικαλιστικών ελευθεριών των εργαζομένων. Από το 1982 έφτασε μέχρι σήμερα και τότε τον είχε καταψηφίσει η Νέα Δημοκρατία. Πρέπει να το υπενθυμίσω.

Δεν μπορώ, όμως, να καταλάβω, σήμερα ο κ. Χατζηδάκης, με την εμπειρία την οποία έχει, να έρχεται να πάρει τη ρεβάνς της καταψήφισης μ’ ένα τέτοιο νομοσχέδιο; Σήμερα;

Ξηλώνει, λοιπόν, ένα μεγάλο μέρος, ξεκάθαρα. Θεσμοθετείται η ηλεκτρονική γραφειοκρατία στη λειτουργία των συνδικαλιστικών οργανώσεων, η απόλυση των εργαζομένων συνδικαλιστών. Ξέρετε τη σημαίνει, απολύσεις συνδικαλιστών, χωρίς την προστασία της Επιτροπής του άρθρου 15;

Όχι θεωρητικά και από τα βιβλία, στην πράξη.

Και ομιλεί κάποιος, ο όποιος έχει την εξαιρετική τιμή να του έχει αφαιρεθεί η πληρεξουσιότητα όταν πάει να αναγνωρίσει σωματείο, έξι φορές. Ξέρετε τι σημαίνει αυτό; Εξώδικο ότι δεν σας έχουμε κύριε ανάγκη για να πάτε να καταθέσετε και να αναγνωρίσετε σωματείο. Έχω πάει 6 φορές για μία επιχείρηση, που και σήμερα ακόμα δεν έχει φτάσει να έχει σωματείο. Τέτοιος ωραίος κύκλος υπάρχει και τέτοια ευχάριστη κατάσταση υπάρχει στην ζώσα πραγματικότητα και όχι, στη θεωρία. Όχι, θεωρία και εισηγήσεις από τον ΣΕΒ, αλλά, όπως είναι η ζώσα πραγματικότητα.

Αντιλαμβάνεται ο καθένας συνάδελφος και αν έχεις ασχοληθεί και ως δικηγόρος, με το γεγονός, «τι ωραίο είναι αυτό που γίνεται; Να σου έχει αφαιρεθεί η πληρεξουσιότητα ή να σου αφαιρείτε;» Και να βλέπεις τον φίλο σου, το γνωστό σου, το συγγενικό σου πρόσωπο με κατεβασμένο κεφάλι, να μην τολμάει και να μην έχει μούτρα να σου μιλήσει; Γιατί, ντρέπεται, αλλά τι να κάνει;

Γιατί, υπάρχει η ανεργία, γιατί θέλει να δουλέψει και με όλα τα άλλα, τα οποία πολύ καλά καταλαβαίνουμε. Και τα λέω αυτά, κυρίες και κύριοι συνάδελφοι, επειδή όταν τα ζεις πραγματικά και όχι ιδιωτικά, είναι πολύ διαφορετική η πραγματικότητα.

Δεν έχει καμία σχέση η πραγματικότητα που παρουσιάζεται, με αυτό που είναι έξω στην αγορά εργασίας.

Το δικαίωμα στην απεργία, η προστασία από την απόλυση και το δικαίωμα των συλλογικών διαπραγματεύσεων, ισοπεδώνονται, είτε μας αρέσει, είτε όχι και τα λέμε έτσι, γιατί έτσι είναι. Δεν μπορούμε αλλιώς να τα ερμηνεύσουμε, γιατί δεν μπορούμε αλλιώς να διαβάσουμε πίσω από τα γράμματα του νομοσχεδίου τι περιλαμβάνει.

Τα πρώτα δείγματα γραφής, ειπωθήκαν και προηγούμενος. Εμφανίστηκαν ποτέ; Μετά την διακυβέρνηση. Το θυμάστε τότε, ξαφνικά, όταν ήταν να ψηφίσουμε σ’ ένα νομοσχέδιο και ήρθε σε τροπολογία και ήταν όλοι οι βουλευτές της Νέας Δημοκρατίας αμήχανοι. Γιατί, τι θα ψήφιζαν; Εννοώ, την τροπολογία που καταργήθηκε το αιτιολογημένο της απόλυσης.

Αμέσως μετά έγινε αυτό, τον Αύγουστο του 2019. Θυμάστε το περίφημο νομοσχέδιο του Υπέρ-υπουργού, κυρίου Γεωργιάδη;

Τέρμα οι συλλογικές διαπραγματεύσεις. Μα τι κάνουν, μας λέει; Τι κάνουν; Καταργήθηκαν ουσιαστικά οι συλλογικές διαπραγματεύσεις και αυτή είναι η κατάσταση. Αυτές ήταν οι εντολές του ΣΕΒ, η γραφομηχανή ήταν από εκεί. Το πρωτότυπο ήταν εκεί και εκεί έφτασε να έρθει και δεν υπάρχει και σήμερα πάμε την οριστική ταφόπλακα. Γι’ αυτό και το λέμε «ταφόπλακα» και δεν το λέμε έτσι.

Η επικαλούμενη Κοινοτική Οδηγία 2019/1158 για την διευθέτηση του χρόνου εργασίας, πουθενά δεν κάνει λόγο και πείτε μου αν κάνω λάθος και θα το καταλάβω, θα το αναγνωρίσω και θα το συζητήσουμε.

Δεν κάνει κανένα λόγο, όμως, για την κατ’ αποκλειστικότητα ατομικές συμβάσεις εργασίας. Η ηγεσία του Υπουργείο, όμως, προωθεί και επεκτείνει τις ατομικές συμβάσεις εργασίας σε όλους τους εργαζόμενους, αορίστου και ορισμένου χρόνου. Ενώ, η πρόβλεψη, αυτής της Οδηγίας, είναι πολύ συγκεκριμένη.

Η πολιτική, λοιπόν, δεν είναι ευρωπαϊκή πολιτική. Είναι πολιτική εξυπηρέτησης συμφερόντων, είναι πελατειακή, είναι βαθιά αντιδραστική, είναι πολιτική αλήστου «μνήμης Θάτσερ». Σ’ αυτό το πλαίσιο εντάσσεται και η μετατροπή του ΣΕΠΕ σε «ιμιτασιόν» ανεξάρτητη αρχή.

Την προσοχή σας, κυρίες και κύριοι συνάδελφοι. Για ανεξάρτητες αρχές γνωρίζουμε ότι έχουμε ψηφίσει εδώ, στη Βουλή, αλλά όμως, οι ανεξάρτητες αρχές λογοδοτούν στη Βουλή και εκλέγονται από τη Βουλή. Αυτή η δήθεν ανεξάρτητη αρχή από που εκλέγεται;

Από πουθενά. Δεν εκλέγεται από τη Βουλή, δεν έχει τον έλεγχο της Βουλής. Είναι ανεξάρτητη αρχή με την έννοια αυτή; Όμως σε κάθε περίπτωση: Δεν κατάλαβα, το Υπουργείο Εργασίας, νίπτει τας χείρας; Ο Πόντιος Πιλάτος είναι; Δεν έχει σχέση το Υπουργείο Εργασίας με το τι γίνεται στην αγορά εργασίας; Δεν πρέπει να έχει την ευθύνη, την αποκλειστική ευθύνη για την τήρηση αυτών των ατομικών δικαιωμάτων και ατομικών ελευθεριών και την αναθέτει σε μία ανεξάρτητη αρχή, που δήθεν θα μπορέσει να κάνει ή να κάνει ο,τιδήποτε, θετικό και σχετικό με την τήρηση της εργατικής νομοθεσίας;

Θεωρώ ότι η κυβέρνηση θέλει σώνει και καλά, να αποποιηθεί αυτού του βάρους, δεν το αντέχει μετά την ψήφιση αυτής της διαδικασίας για την προστασία των θεμελιωδών δικαιωμάτων.

Η Κυβέρνηση προωθεί την ψηφιακή κάρτα εργασίας. Την προωθεί;

Άκουσα, ακούσαμε ότι για είναι για κάποιες επιχειρήσεις πιλοτικά και για μεγάλες επιχειρήσεις. Εκεί βλέπουμε ότι υπάρχει η αδήλωτη εργασία; Υπάρχει αδήλωτη εργασία στις μεγάλες επιχειρήσεις;

Έχετε δει μεγάλους ομίλους να έχουν αδήλωτη εργασία, όταν δουλεύουν όλα ρολόι;

Που είναι αυτή η αδήλωτη εργασία;

Κάπου αλλού. Γιατί δεν την προωθεί;

Γιατί δεν την ενδιαφέρει. Γιατί δεν την ενδιαφέρει;

Γιατί θα δουλεύει πάλι η μαύρη εργασία.

Γιατί να μην προχωρήσουμε από τις μικρές επιχειρήσεις;

Να προχωρήσουμε και να δούμε το τι θα βγάλει και μετά να πάμε στις μεγάλες και να δούμε τι θα βγει με την αδήλωτη εργασία; Και πότε τα λέμε αυτά, κυρίες και κύριοι συνάδελφοι; Όταν καταργείται ο ΣΕΠΕ.

Και πότε τα λένε αυτά;

Όταν ο ΣΕΠΕ θα γίνει ανεξάρτητη αρχή σε μια διαδικασία πενταετίας. Και τι θα γίνει με όλο αυτό το χρονικό διάστημα;

Θα εξοπλίζεται ο ΣΕΠΕ με προσωπικό; Θα στελεχώνεται; Θα ισχυροποιείται;

Όχι, βεβαίως και θα είναι μια κατάσταση μοναδική, την οποία θα ζήσουμε και δεν θα ξέρουμε, τι θα γίνεται. Αυτά είναι για τον εκσυγχρονισμό του εργατικού δικαίου;

Αυτά είναι για μια άλλη πορεία, αναφέρονται σε κάτι αναπτυξιακό; Σε τι αναφέρεται, όλη αυτή η λογική;

Γιατί ο εξορθολογισμός της εργασίας, έχει ένα γεγονός, ότι είναι η πιο χαμηλή μισθωτή εργασία. Οι πιο χαμηλοί μισθοί παρουσιάζονται όπου η συλλογική διαπραγμάτευση, είναι αδύνατη. Είναι γεγονός αυτό, όπου είναι αδύνατο. Αυτή τη φορά δεν νιώθει την ανάγκη η Κυβέρνηση, να συγκρίνει, τα δεδομένα της χώρας μας με εκείνα της Ιταλίας, καθώς στη χώρα μας μόνο το 25% των εργαζομένων καλύπτεται από συλλογικές συμβάσεις, ενώ στη γειτονική Ιταλία καλύπτονται με συλλογικές συμβάσεις το 80% των εργαζομένων. Αυτό δε μας ενδιαφέρει;

Άρα, θα συγκρίνουμε ή δε θα τα συγκρίνουμε και πως μιλάμε;

Για να μην λέμε Ευρώπη και για καθεστωτικές συλλογικές συμβάσεις, «να τα αυτά είναι».

Και θέλω τον αντίλογο. 80% συλλογικές συμβάσεις, εδώ γιατί δεν τις θέλουμε; Εδώ, φτιάξουμε, το μοντέλο της ένωσης προσώπων και συνεχίζουμε να έχουμε αυτό το απαράδεκτο μοντέλο. Ένωση προσώπων, ακούσατε και το εξισώσατε εσείς με το συνδικάτο. Που φτάνουμε; Αυτοί είναι.

Αγνοεί η Κυβέρνηση, τόσο την ανάγκη ενίσχυσης του κοινωνικού διαλόγου και των συλλογικών διαπραγματεύσεων.

Αδιαφορεί, η Κυβέρνηση, για το ότι χορήγησε ρεπό σε αντιστάθμισμα υπερωριών, όπως και αύξηση των υπερωριών σε 150 κατ’ ‘έτος, οδηγεί στη μείωση του διαθέσιμου για κατανάλωση εισοδήματος.

Άρα, πρωτίστως, στη μείωση της απασχόλησης. Και σίγουρα, δεν αντιλαμβάνεται η Κυβέρνηση, την σπουδαιότητα πρωτοβουλιών, όπως εκείνη για την οποία η Κυβέρνηση των σοσιαλιστών της Ισπανίας, άναψε το πράσινο φως το Μάρτη του 2021 και αφορά σε πιλοτικό πρόγραμμα 4ήμερης εργασίας για τις ενδιαφερόμενες επιχειρήσεις. Μία ιδέα που κερδίζει συνεχώς έδαφος και δεν υπάρχει και κανένας νόμος εδώ.

Στην ίδια λογική προστίθενται εξαιρέσεις, οι οποίες ακούστηκαν, τις Κυριακές. Τελείωσε η αργία της Κυριακής, αυξήθηκε το πλαφόν αυτών των δικαιούχων. Αυτό τι σημαίνει; Ελεύθερος χρόνος εργασίας, για να το καταλάβουμε και αυτό.

Δεδομένης αυτής της κατάστασης, η αγορά εργασίας καθίσταται σαφές ότι χιλιάδες εργαζόμενοι, είτε με πλήρη είτε με μερική απασχόληση, θα υποχρεωθούν σε πρόσθετη και πιθανότατα απλήρωτη εργασία.

Χρησιμοποιείται, τη μισή αλήθεια, δυστυχώς, για να δικαιολογήσει το «αναληθές» ψέμα. Ισχυρίζεται η Κυβέρνηση, ότι η διευθέτηση του χρόνου εργασίας, προβλέπεται νομοθετικά από το 2010. Ακούστηκε και αυτό. Δεν έχει γίνει κάτι τέτοιο και ότι πρόβλεψη υπήρχε, υπήρχε μόνον με συλλογικές διαπραγματεύσεις, οι οποίες σήμερα δεν υπάρχουν.

Με το νομοθέτημα, κυρίες και κύριοι συνάδελφοι, έρχεστε να μας υπενθυμίσετε με ένα πολύ σκληρό τρόπο, τα πιστεύω και τις αρχές σας για το τι βλέπετε για το κοινωνικό κράτος και την εργασία. Δεν είστε φιλελεύθεροι, «είστε μία εικόνα υποτέλειας εντολοδόχου». Δεν είναι σοβαρό, αυτό το φαινόμενο.

Σας εμποδίζουν οι συλλογικές διαπραγματεύσεις για την ανάπτυξη;

Σημαίνει ασυδοσία υπηρεσιών η ανάπτυξη και εκμετάλλευση των αδύναμων;

Στην ανάπτυξη ο παράγοντας εργαζόμενος, δε φαίνεται και ποιος είναι.

Κυρίες και κύριοι συνάδελφοι, δυστυχώς, η εργασία βρίσκεται στο στόχαστρο με το παρόν νομοσχέδιο.

Διενεργείται στοχευμένη -και καταλήγω- χειρουργική παρέμβαση, στο ατομικό και στο συλλογικό εργατικό δίκαιο.

Το οκτάωρο, μπαίνει στη δεξαμενή των ωρών εργασίας, στη μεγάλη δεξαμενή. Αποθεώνεται έντονα ο απεργοσπαστισμός. Βάλλονται πολλαπλώς τα συνδικαλιστικά στελέχη. Θεσμοθετείται νέα κανονικότητα, κύριε Πρόεδρε. Και το φαινόμενο της συντηρητικής Κυβέρνησης, όπως φαίνεται, έχει ως έργο της, τι; Τη λειτουργική αποκαθήλωση των συνδικάτων.

Άρα, πλήττεται ένα από τα βάθρα της Δημοκρατίας. Τι λέτε; «Δούλεψε εργαζόμενε και εγώ θα σου δίνω ρεπό». Και τι άλλο; Κάνουμε εργαζόμενους μετόχους, χωρίς να έχουν μετοχές. Αυτή είναι η τελευταία μοντέρνα εκδοχή.

Δεν μπορείς με αυτές τις διατάξεις και με δεδομένο ότι υπάρχει ένας νόμος 1264, ο οποίος ισχύει από το 1982 και δεν είχε τολμήσει κανένας μέχρι σήμερα τον αγνοήσει, να τον αμφισβητήσει, να έρχεται αυτή η κυβέρνηση σήμερα σε μια τέτοια συγκυρία και να υιοθετεί τέτοιες ρυθμίσεις.

Κύριε Υπουργέ, δεν μπορούμε να κάνουμε τίποτα άλλο, παρά να καταψηφίσουμε το νομοσχέδιο. Σας ευχαριστώ πολύ και για την ανοχή σας, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρίες και κύριοι συνάδελφοι, θα σας αναφέρω ποιους φορείς θα καλέσουμε. Έχουμε σημειώσει 30. Πρόκειται για τους εξής φορείς: ΣΕΒ, ΓΣΕΕ, ΓΣΕΒΕΕ, ΣΕΠΕ, ΣΒΒΕ, ΣΕΤΕ…

*(ομιλίες στην Αίθουσα)*

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** …Κεντρική Ένωση Επιμελητηρίων, Παπαστράτος, Πανελλήνια Ομοσπονδία Ξενοδόχων, Πανελλήνια Ομοσπονδία Εργαζομένων ΣΕΠΕ, Σύνδεσμος Επιχειρήσεων Πληροφορικής, Οικονομικό Επιμελητήριο, Ελληνικό Ινστιτούτο Υγιεινής και Ασφάλειας στην Εργασία, Ευρωπαϊκό Λόμπι Γυναικών – «Women Act», Πανελλαδική Οργάνωση Γυναικών «Παναθηναϊκή», Σοροπτιμιστική Ένωση Ελλάδος, Κέντρο Κοινωνικής Δράσης και Καινοτομίας, ΑΔΕΔΥ, Εργατικό Κέντρο Αθήνας, ΕΣΕΕ, Δικηγορικός Σύλλογος Αθηνών, Ομοσπονδία Επισιτισμού Τουρισμού, Ομοσπονδία Συλλόγων Υπουργείου Εργασίας, ΕΣΑΜεΑ, Ομοσπονδία Οικοδόμων Ελλάδος, Σύλλογος Υπαλλήλων Περιφέρειας Αττικής, Πανελλήνια Ομοσπονδία Ενώσεων Στρατιωτικών, Ανώτατη Συνομοσπονδία Πολυτέκνων Ελλάδος, Πανελλήνια Ομοσπονδία Τριτέκνων και ΟΤΟΕ.

*(ομιλίες στην Αίθουσα)*

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ακούστε να δείτε. Κοίταξα να βάλω αναλογικά γιατί έχουμε φτάσει τους 30.

*(ομιλίες στην Αίθουσα)*

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ωραία,βάζουμε το Συνήγορο και το Φάρμακο και πάμε στους 32. Ξεπεράσαμε πολύ το 20.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Κύριε Πρόεδρε, την Ομοσπονδία Συλλόγων Υπουργείου Εργασίας την έχετε καλέσει;

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ναι, την καλέσαμε.

Ο κ. Κατσώτης έχει το λόγο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Κύριε Μαραβέγια, αυτά που είπατε τα έλεγαν και οι χρυσαυγίτες ακριβώς όπως τα είπατε και εσείς. Αλλά σε τούτα εδώ τα μάρμαρα κακιά σκουριά δεν πιάνει. Η ιστορία του Κ.Κ.Ε. είναι γραμμένη με ανείπωτες θυσίες, με αίμα των μελών του για το δίκιο της εργατικής τάξης, για την απελευθέρωσή της από τη δικτατορία του κεφαλαίου.

Το πρόβλημά σας είναι το Κ.Κ.Ε., η ανυπότακτη στάση του. Είστε η γνήσια φωνή των επιχειρηματικών ομίλων, από κοινού στέκεστε απέναντι σε μία δύναμη, που δεν μπορεί να τη βάλετε στο χέρι, να τα διπλώσει, να συμβιβαστεί με το βάρβαρο, το σάπιο σύστημα που υπηρετείτε και που το μόνο που δίνει, είναι ανεργία, φτώχεια, εξαθλίωση, πόλεμο, αίμα και προσφυγιά. Το Κ.Κ.Ε. δεν αδίκησε κανέναν, παρά τις δυσκολίες και σε βάρος της πολιτικής του δράσης, ικανοποίησε κάθε δικαίωμα εργασιακό και ασφαλιστικό, όσων πρόσφεραν τις υπηρεσίες τους. Έχουν κριθεί αυτά εξάλλου. Ενώ εσείς στηρίζετε όλους αυτούς που πετάνε στο δρόμο χωρίς την καταβολή των δεδουλευμένων, των αποζημιώσεων, χωρίς καταβολή σε ασφαλιστικά ταμεία -μιλάμε για δισεκατομμύρια τα οποία δεν έχουν καταβληθεί- και εσείς τους στηρίζετε –όχι μόνο τους ανέχεστε- διαγράφετε οφειλές τους σε βάρος των εργαζομένων και του λαού. Αυτό κάνετε.

Η Κυβέρνηση φέρνει το πρώτο προαπαιτούμενο για την εκταμίευση του Ταμείου Ανάκαμψης. Είναι αυτό το νομοσχέδιο. Νομοσχέδιο-έκτρωμα, οδοστρωτήρας όσων εργασιακών δικαιωμάτων έχουν απομείνει. Ανατρέπει τον σταθερό ημερήσιο χρόνο εργασίας, το οκτάωρο, καθιερώνει το δεκάωρο, χωρίς υπερωριακή αμοιβή, με ατομική σύμβαση, αυξάνει τις υπερωρίες και τις κάνει πιο φθηνές, γενικεύει την εργασία τις Κυριακές, καταργεί κάθε προστασία για τις απολύσεις, μονιμοποιεί την τηλεργασία, ενσωματώνει ταυτόχρονα κάθε απαίτηση των εργοδοτών για χτύπημα των συνδικάτων, ενισχύει την κρατική και εργοδοτική παρέμβαση στα συνδικάτα, καταργεί συνδικαλιστικές ελευθερίες, ποινικοποιεί τον αγώνα για διεκδίκηση καλύτερων όρων αμοιβής και εργασίας, προστατεύει την απεργοσπασία και ποινικοποιεί την περιφρούρηση της απεργίας, καταργεί το δικαίωμα στη συλλογική διαπραγμάτευση των όρων αμοιβής και εργασίας των συνδικάτων για την υπογραφή συλλογικών συμβάσεων εργασίας.

Είναι ένα νομοσχέδιο τερατούργημα που γυρίζει στις συνθήκες δουλειάς και ζωής του δέκατου ένατου αιώνα, ενώ ο πλούτος που δημιουργείται είναι αμύθητος και η παραγωγικότητα της εργασίας έχει απογειωθεί. Νομοσχέδιο εχθρικό, βάρβαρο σε βάρος της ζωής όχι μόνο του εργαζόμενου, αλλά όλης της οικογένειάς του. Βάζει μπουρλότο στη ζωή εκατομμυρίων εργαζομένων, το πόσο δουλεύουν, αμείβονται, ξεκουράζονται, θα καθορίζεται από την ατομική συμφωνία κάθε μεμονωμένου εργαζόμενου με την εργοδοσία.

Ο επικοινωνιακός ορυμαγδός, τα ψέματα, τα αστεία επιχειρήματα που ακούστηκαν από τον «Χατζηθάφτη» των εργασιακών δικαιωμάτων, άλλα κυβερνητικά στελέχη και καλοπληρωμένα παπαγαλάκια των εργοδοτών, δεν πείθουν κανένα. Στις δημοσκοπήσεις που παραγγέλνετε το 55% των εργαζομένων και του λαού βλέπει Αρμαγεδώνα στο νομοσχέδιο σας, δηλώνει αντίθετο σε αυτό. Σε κάθε άνθρωπο αποτυπώνεται το μίσος σας απέναντι στις κατακτήσεις και την οργάνωση των εργαζομένων. Είναι για τα σκουπίδια, για αυτό πρέπει τώρα να το αποσύρετε, όπως είπαμε και αρχικά. Έχετε χρόνο.

Στόχος είναι ο εργάσιμος χρόνος, ο σταθερός ημερήσιος χρόνος εργασίας. Η πάγια αξίωση της πλουτοκρατίας ήταν να έχουν στη δούλεψή τους όσους θέλουν, οπότε τους θέλουν και να τους αμείβουν με τα ελάχιστα ή και καθόλου. Δεν τους ενδιαφέρει η ανεργία, οι νέες θέσεις, όπως και εσάς. Ψέματα λέτε ότι ενδιαφέρεστε για νέες θέσεις εργασίας. Θέλουνε λίγους εργαζόμενους και τους το προσφέρετε αυτό, να κερδίζουν ακόμα περισσότερα και πολύ φθηνά. Ποτέ δεν συμβιβάστηκε με το σταθερό ημερήσιο χρόνο το οκτάωρο τη μεγαλύτερη κατάκτηση της εργατικής τάξης, αποτέλεσμα μεγάλων σκληρών συγκρούσεων με την εργοδοσία και το κράτος της, που πολλές φορές κατέληξε σε λουτρό αίματος των εργατών.

Αυτή την πάγια αξίωση έρχεστε να ολοκληρώσετε συνεχίζοντας από κει που σταμάτησαν οι προηγούμενοι. Η ζωή της εργατικής οικογένειας οργανώνεται με βάση τον σταθερό ημερήσιο χρόνο δουλειάς, το οκτάωρο. Με βάση αυτό σχεδιάζουν ποιος θα πάει και ποιος θα πάρει το παιδί από το σχολείο, ποιος θα πάει το παιδί να παίξει, ποιος να φροντίσει τους άρρωστους γονείς, ποιος να φροντίσει για τη συντήρηση της οικογένειας και κάθε άλλη ανάγκη που συνδέεται με τη ζωή της.

Εσείς, με το νομοσχέδιο αλλάζετε ριζικά αυτό το σχεδιασμό της οικογένειας. Νομοθετείτε την αύξηση του χρόνου εργασίας στις 10 ώρες, με τον ίδιο βασικό μισθό που ισχύει για τις 8 ώρες, δηλαδή δύο ώρες χωρίς πληρωμή.

Αν κάποιος δούλευε υπερωρία για να αυξήσει το μισθό του, τώρα δεν θα μπορεί.

Στους εργαζόμενους λέτε ότι κατοχυρώνουν το οκτάωρο και στους εργοδότες λέτε ότι κατοχυρώνεται το δεκάωρο. Την αλήθεια, βέβαια, την λέτε στους εργοδότες. Ο εργάσιμος χρόνος με βάση το νομοσχέδιο θα καθορίζεται από τις ανάγκες της επιχείρησης, θα υπόκειται στο διευθυντικό δικαίωμα.

Το νομοσχέδιο για την εργάσιμη μέρα, προβλέπει, εκτός του οκταώρου, μία ώρα ακόμη υπερεργασία, άρθρο 57, τρεις ώρες νόμιμη υπερωρία, το άρθρο 58, σύνολο 12 ώρες. Με τη διευθέτηση του χρόνου εργασίας εθελοντικά «δέχεσαι ή απολύεσαι» δηλαδή, έχει τη δυνατότητα ο εργοδότης να υποχρεώσει και σε άλλες δύο ώρες και έτσι ξεπερνάτε ακόμα και την Οδηγία της Ευρωπαϊκής Ένωσης για 13 ώρες δουλειά την ημέρα. Ο εργαζόμενος, αν αρνηθεί, θα έχει τις συνέπειες της κακής πίστης και της άρνησης εργασίας σε νομοθετημένο ωράριο. Αν προσθέσουμε το χρόνο του διαλείμματος, που το νομοσχέδιο δεν το θεωρεί χρόνο εργασίας και το χρόνο της μετάβασης από και προς τη δουλειά, τότε μιλάμε για σκλαβιά. Αυτό δεν λέγεται εκσυγχρονισμός, λέγεται οπισθοδρόμηση. Οδηγεί σε συνθήκες εργασίας και ζωής του 1920. Αυτό είναι το σκοτάδι και δεν είναι πρόοδος, κύριε Υπουργέ.

Το επιχείρημα που προβάλλατε ότι ο χρόνος θα πληρώνεται με ρεπό, χλευάστηκε από τους εργαζόμενους που γνωρίζουν, που το ζούνε, από το λαό, που δεν είναι ανόητος, όπως νομίζετε, κύριε Χατζηδάκη. Το ρεπό, κύριε σοφέ Χατζηδάκη δεν αυξάνει το εισόδημα. Δεν το ξέρετε αυτό; Άρα δεν έχετε δουλέψει ποτέ ρεπό, δεν έχετε δουλέψει.

Η υλοποίηση των όρων αυτών, των νοσηρών, των απαρχαιωμένων σκέψεων και ρυθμίσεων που εφαρμόζονταν πριν το ’20, τις παρουσιάζετε ως καινοτόμες, ως προοδευτικές που στοχεύουν που; στη νέα γενιά. Αυτές είναι οι λεγόμενες νέες καλοπληρωμένες θέσεις εργασίας που τάζετε στη νέα γενιά.

Με το νομοσχέδιο η μερική απασχόληση γίνεται ακόμα πιο ελαστική, δίνει τη δυνατότητα στον εργοδότη να απασχολεί διακεκομμένα, πρωί και απόγευμα και με πρόσθετη εργασία, όλη τη μέρα στη δουλειά και στο δρόμο.

Επίσης, η αναστολή σύμβασης εργασίας, το άρθρο 62, που θεσπίστηκε με αφορμή την Πανδημία, μονιμοποιείται και μάλιστα χωρίς αμοιβή και χωρίς ασφάλιση. Δεν έχει δουλειά; Άδεια άνευ αποδοχών, πάντα εθελοντικά, ισότιμα, σε συμφωνία.

Καταργείτε την κυριακάτικη αργία σε άλλους 35 κλάδους. 24 κλάδοι προβλέπονται μέσα από το νομοσχέδιο και άλλοι 11 προβλέπεται με άδεια της Επιθεώρησης Εργασίας, της Ανεξάρτητης Αρχής, που ως γνωστό αυτή θα δίνεται χωρίς κανένα εμπόδιο.

Οι εργαζόμενοι και αυτών των κλάδων θα εργάζονται και τις Κυριακές. Τους κοροϊδεύετε κατάμουτρα λέγοντάς τους ότι θα έχουν την Παρασκευή ελεύθερη. Τι να πει κανείς; Δεν έχετε το θεό σας.

Επικαλείστε την άδεια πατρότητας. Δεκατέσσερις μέρες, λέει, για το παιδί, ως ένα από τα θετικά μέτρα του νομοσχεδίου. Ναι, θετικό είναι, όμως από την άλλη ο πατέρας, με τις ρυθμίσεις του νομοσχεδίου, θα στερείται το παιδί του, τις περισσότερες ημέρες του χρόνου, γιατί θα είναι με ατελείωτες ώρες δουλειάς στην εργασία του. Το ίδιο, βέβαια, θα συμβαίνει και με την εργαζόμενη μητέρα.

Επικαλείστε την κατάργηση της διάκρισης μεταξύ υπαλλήλων και εργατοτεχνιτών για την αποζημίωση και λέτε ότι δήθεν υλοποιείτε ένα αίτημα χρόνων, ενώ νομοθετήσατε δικαίωμα αποζημίωσης, μετά από τον ένα χρόνο συνεχούς εργασίας, μέχρι τον ένα χρόνο το χαρακτηρίσατε δοκιμαστική περίοδο από δύο μήνες που ήταν και που πολλές απολύσεις γίνονται πριν από το χρόνο, για να μην αποκτούν δικαίωμα στην αποζημίωση, κάθε χρόνο, σύμφωνα με την ΕΛΣΤΑΤ, οι απολύσεις είναι ίδιες με τις προσλήψεις, που σημαίνει ανακύκλωση. Τις αποζημιώσεις, τις έχετε καταργήσει και τώρα τι κάνετε; Λέτε να μην υπάρχει αντικίνητρο για τις επιχειρήσεις στην ελευθερία προσλήψεων και απολύσεων, γι’ αυτό και μειώνετε το κόστος και μειώνετε ακόμη και με την προμήνυση που περιλαμβάνει μέσα το νομοσχέδιο, έως και 38%, προειδοποίηση απόλυσης, μείωση της αποζημίωσης. Τα πάντα όλα για την εργοδοσία. Τα πάντα όλα.

Το άρθρο 66 έχει τίτλο «Προστασία από τις απολύσεις». Ο τίτλος δεν έχει καμία σχέση με το περιεχόμενο του άρθρου. Ο πραγματικός τίτλος θα έπρεπε να ήταν «Απελευθέρωση των απολύσεων ή η κατάργηση κάθε προστασίας από τις απολύσεις».

Νομοθετείται η κατάργηση κάθε μέτρου, που ήταν αντικίνητρο για τις απολύσεις. Για τις περιπτώσεις που μέχρι τώρα υπήρχε προστασία, τώρα ο εργαζόμενος πρέπει να αποδείξει, ο εργαζόμενος, ενώπιον του δικαστηρίου, πραγματικά περιστατικά, ικανά για να στηρίζουν την πεποίθηση ότι η απόλυση έγινε για σπουδαίους λόγους. Ψέματα λέτε, όταν ισχυρίζεστε ότι το βάρος της απόδειξης το έχει ο εργοδότης.

Ενισχύετε το νομικό πλαίσιο, με το οποίο δεν θα μπορεί να εκδικάζονται μισθοί υπερημερίας και κυρίως η επαναπρόσληψη του απολυθέντος.

Διευκολύνετε τους επιχειρηματικούς ομίλους νομοθετώντας την ισχυροποίηση της καταγγελίας της σύμβασης, ανεξάρτητα αν τηρούνται ή όχι οι προϋποθέσεις.

Με το άρθρο 67, μονιμοποιεί και γενικεύει την τηλεργασία, µορφή εργασίας που συμβάλλει στην ένταση της εκμετάλλευσης των εργαζομένων, με σοβαρές συνέπειες στη ζωή και τα δικαιώματα. Το σπίτι, από ιδιωτικός οικογενειακός χώρος που εξασφαλίζει την ιδιωτικότητα, ήταν ησυχαστήριο, μετατρέπεται σε παράρτημα, σε υποκατάστημα της επιχείρησης.

Καταργείτε κάθε διάκριση ανάμεσα στον εργάσιμο και μη εργάσιμο χρόνο. Προβλέπετε η τηλετοιμότητα, καθώς και οι προθεσμίες ανταπόκρισης του εργαζόμενου, τηλετοιμότητα το 24ωρο.

Αφαιρείται από τον εργοδότη, η ευθύνη για την προστασία της υγείας και της επαγγελματικής ασφάλειας του εργαζόμενου με τηλεργασία και φορτώνεται στον ίδιο τον εργαζόμενο.

Προβλέπονται με το άρθρο 69, ρυθμίσεις για τις ψηφιακές πλατφόρμες, οι οποίες νομιμοποιούν την εργασιακή ζούγκλα, που οδηγεί σε δεκάδες νεκρούς, σε ατιμώρητα εγκλήματα σε βάρος νέων ανθρώπων. Ρυθμίσεις που είναι σε αντίθεση και με αυτή την Εγκύκλιο του Υπουργείου Εργασίας που καθόριζε την εργασία, αυτών των εργαζομένων, ως εξαρτημένη. Η πρόταση νόμου, που κατέθεσε το Κ.Κ.Ε., είναι αυτή που απαντά στα αιτήματα των εργαζομένων αυτού του κλάδου.

Επικαλείστε την Ψηφιακή Κάρτα Εργασίας και ισχυρίζεστε ότι με αυτή θα βάλετε φρένο στην ασυδοσία των εργοδοτών. Αυτό είναι βέβαια για γέλια. Η αλήθεια είναι ότι αυτή δεν θεσπίζεται για να προστατεύσει τον εργαζόμενο, αλλά για να στηρίξει την παραπέρα μείωση του μισθού, αφού ακόμα και τα λεπτά, τα οποία δεν θα καταγράφονται, θα καταγράφονται ως ανενεργός χρόνος, όπως και το διάλειμμα, όπως και κάθε τι άλλο και έτσι, λοιπόν, θα υπάρξει ο διαχωρισμός ενεργού και ανενεργού χρόνου, ο οποίος δεν θα πληρώνεται και θα είναι σε βάρος των εργαζομένων. Αυτός είναι ο στόχος της Ψηφιακής Κάρτας.

Ο δεύτερος πυλώνας του νομοσχεδίου, ο κύριος, είναι η κατάργηση των συνδικαλιστικών και δημοκρατικών ελευθεριών, η ενίσχυση των διατάξεων που καταργούν το δικαίωμα στην απεργία, η κατάργηση κάθε προστασίας από τις απολύσεις για να υλοποιηθούν απρόσκοπτα οι ανατροπές του αιώνα.

Στο νομοσχέδιο εκφράζεται όλο το ταξικό μίσος απέναντι στους αγώνες των εργαζομένων και στην οργάνωσή του στα συνδικάτά τους με τις ρυθμίσεις για το Συλλογικό Εργατικό Δίκαιο.

Στοιχειώδη δημοκρατικά δικαιώματα και συνδικαλιστικές ελευθερίες, όπως και τα εργασιακά, καταργούνται με τη συμβολή όλων των Κυβερνήσεων του κεφαλαίου, των κομμάτων της Νέας Δημοκρατίας, του ΠΑΣΟΚ, του ΣΥ.ΡΙΖ.Α. και των εφεδρειών τους. Είναι γνωστοί οι νόμοι των τριών μνημονίων, να μην τους επαναλάβω ή να μην πούμε τα νούμερα, τους αριθμούς.

Όλες οι αξιώσεις του μεγάλου κεφαλαίου, που δεν είχαν υλοποιηθεί από τους προηγούμενους, συμπεριλαμβάνονται στις ρυθμίσεις του συγκεκριμένου νομοσχεδίου.

Η «Ένωση Προσώπων», δημιούργημα και όπλο των εργοδοτών, αναγορεύεται σε ισότιμη συνδικαλιστική οργάνωση. Την περίοδο 2010-2013, τις αξιοποίησαν για τις δραματικές μειώσεις μισθών και αλλαγές των εργασιακών σχέσεων, οι εργοδότες. Αυτό κάνετε σήμερα, τους το χαρίζετε.

Δημιουργείτε στο Υπουργείο Εργασίας χαφιεδίστικο μηχανισμό, το ΓΕΜΗΣΟΕ (Γενικό Μητρώο Συνδικαλιστικών Οργανώσεων Εργαζομένων) που θα είναι στην υπηρεσία των εργοδοτών, για να μπορούν να παρεμβαίνουν και να απαλλάσσονται, ανά πάσα στιγμή, από όποιον σηκώνει κεφάλι και διεκδικεί. Τον θωρακίζετε αυτό τον μηχανισμό, με την αναγκαστική διάταξη της εγγραφής του Σωματείου στο Μητρώο, αλλιώς δεν θα έχει νομική προσωπικότητα, όπως λέτε, δεν θα προστατεύονται οι συνδικαλιστές, δεν θα έχουν δικαίωμα να παρεμβαίνουν στους χώρους δουλειάς, δεν θα νομιμοποιούνται να υπογράψουν συλλογικές συμβάσεις. Νομίζετε ότι έτσι θα σταματήσετε την ταξική πάλη; Ο λαός λέει «κούνια που σας κούναγε».

Νομοθετείτε τη μεγαλύτερη και αποτελεσματικότερη παρέμβαση της εργοδοσίας στην ίδρυση και λειτουργία των συνδικαλιστικών οργανώσεων με την υποχρεωτική συμμετοχή σε εξ αποστάσεως των μελών και την υποχρεωτική πρόβλεψη των καταστατικών για ψήφο με ηλεκτρονική ψηφοφορία στις Γενικές Συνελεύσεις, στις αρχαιρεσίες και στην απόφαση για απεργία. Υπονομεύετε, και αυτό σας ενδιαφέρει, τη ζωντανή διαδικασία των Σωματείων εκεί που γίνεται η συζήτηση, η αντιπαράθεση, η σύνθεση στην Γενική Συνέλευση και τις αποφάσεις των εργαζομένων.

Καταργείτε την Επιτροπή του άρθρου 15, του ν.1264/1982 και τους περιοριστικούς λόγους για την απόλυση των συνδικαλιστών. Τους παραπέμπετε στην προστασία που έχουν οι έγκυες, μειώνετε τον αριθμό των προστατευόμενων μελών της Διοίκησης Σωματείων υπό απόλυση. Περιορίζετε το δικαίωμα των Σωματείων στην ενημέρωση των εργαζομένων. Αν ο εργοδότης φτιάξει ιστοσελίδα που μπορεί να ελέγχει κιόλας, δεν υποχρεούται να δώσει Πίνακα Ανακοινώσεων στο Σωματείο. Περιορίζει το δικαίωμα του Σωματείου να διανέμει ανακοινώσεις στο χώρο εργασίας. Τι προβλέπει το νομοσχέδιο; Ό,τι θα συμφωνείται με τον εργοδότη η διανομή των ανακοινώσεων, περιοριστικά ή στους κοινόχρηστους χώρους ή στους χώρους εστίασης ή σε υπαίθριους χώρους του τόπου εργασίας.

Στο άρθρο 93, έχει τίτλο «Προστασία δικαιώματος στην εργασία». Ο πραγματικός τίτλος αυτού του άρθρου είναι η «προστασία της απεργοσπασίας» και «η δίωξη της απεργίας». Η παρανομία. Η περιφρούρηση μιας απεργίας τυποποιείται ως παράνομη με ανήθικο, με ύπουλο τρόπο, συνδέετε την απεργία και τον συλλογικό αγώνα με φαινόμενα βίας που μπορεί να υποκινηθούν προβοκατόρικα από τον εργοδότη ή όποιον άλλον εκτός Σωματείου. Ακόμα και η διανομή της ανακοίνωσης έξω από τον χώρο δουλειάς του κλάδου που είναι σε απεργία ,μπορεί να χαρακτηριστεί ως ψυχολογική βία και να διακοπεί η απεργία με απόφαση δικαστηρίου ως παράνομη. Για να θωρακίσει την εργοδοσία η κυβέρνηση και την απεργοσπασία προβλέπει- ακούστε - αστική ευθύνη στη συνδικαλιστική οργάνωση και στα μέλη του Δ.Σ. να τα εξοντώσει με μία μήνυση του εργοδότη ο οποίος θα απαιτεί χιλιάδες ευρώ ως αποζημίωση. Μπράβο σας κύριε Χατζηδάκη! Πολύ προοδευτικό! Πολύ δημοκρατικό!

Εκτός των εμποδίων που θέτει ο προηγούμενος απεργοκτόνος νόμος, 4512/2018 του ΣΥΡΙΖΑ για τη λήψη απόφασης για απεργία με την ψήφιση εξ αποστάσεως, με την ηλεκτρονική ψηφοφορία και το 50+1 των ταμειακά εντάξει μελών, και τις ρυθμίσεις για το προσωπικό ασφαλείας, και το προσωπικό ελάχιστης εγγυημένης υπηρεσίας στο 1/3 της συνήθους παρεχόμενης υπηρεσίας, ουσιαστικά, τι κάνετε; Καταργείτε το δικαίωμα στην απεργία. Κατά τα άλλα το σύνταγμα σας, που λέτε ότι το έχετε «κορώνα», στο σύνταγμα σας είναι δικαίωμα.

Το αντιαπεργιακό οπλοστάσιο ενισχύεται και με άλλη ρύθμιση. Αν, λέει, κηρυχθεί η απόφαση για απεργία από την Πρωτοβάθμια Οργάνωση ως παράνομη, δεν επιτρέπετε την έκδοση άλλης απόφασης για κήρυξη απεργίας στον ίδιο εργοδότη από τη Δευτεροβάθμια ή την Τριτοβάθμια Οργάνωση. Μπράβο σας! Τους κατοχυρώνεται από παντού. Δεν σας το είχα.

Στην υποχρεωτικότητα της διεξαγωγής δημόσιου διαλόγου, στις περισσότερες σχεδόν επιχειρήσεις πριν από την κήρυξη της απεργίας ο μηχανισμός της αναχαίτισης αυτού του ΟΜΕΛ είναι μηχανισμός αναχαίτισης των απεργιακών αγώνων, όπως βέβαια, προβλέπεται και τι αποβλέπει στην ανακοπή της απεργίας όσο διαρκεί ο δημόσιος διάλογος.

Η ύπαρξη των Συνδικάτων, συνδέεται άμεσα με το δικαίωμα συλλογικών διαπραγματεύσεων και υπογραφή Συλλογικών Συμβάσεων Εργασίας. Το κεφάλαιο, η Ε.Ε. και οι κυβερνήσεις με τα δύο μνημόνια του ‘10 και του ‘12 το ΠΑ.ΣΟ.Κ. και την Ν.Δ. και με το 3ο το 2015 και τον εφαρμοστικό νόμο του 2018 από το ΣΥΡΙΖΑ, ανέτρεψαν το συλλογικό εργατικό δίκαιο, κατάφεραν συντριπτικό χτύπημα στη συλλογική δράση.

Η κυβέρνηση με το νομοσχέδιο τα δίνει όλα στην εργοδοσία. Τη θωρακίζει από τους εργαζόμενους που διεκδικούν και επιχειρεί να βάλει το εργατικό κίνημα «στο γύψο», να καταργήσει τη συλλογική διαπραγμάτευση.

Με το άρθρο 97, μονιμοποιείται ο καθορισμός του κατώτατου μισθού με υπουργική απόφαση. Επαναλαμβάνει ότι οι Εθνικές Γενικές Συλλογικές Συμβάσεις Εργασίας καθορίζουν τους ελάχιστους μη μισθολογικούς όρους εργασίας.

Καταργείται το Σώμα Επιθεώρησης Εργασίας και στη θέση του συγκροτείται μια Ανεξάρτητη Αρχή, ώστε οι κυβερνήσεις να μην είναι υπόλογες για τις πράξεις και τις παραλείψεις μιας τέτοιας υπηρεσίας, την ίδια στιγμή που η εργοδοσία έχει απεριόριστες προσβάσεις σε τέτοιου είδους κρατικούς μηχανισμούς.

Η εργατική τάξη, τέλος κύριοι, δεν θα συμβιβαστεί με τη σύγχρονη σκλαβιά. Θα αγωνιστεί. Θα ματώσει και στο τέλος θα νικήσει! Αυτό φοβάστε και θέλετε να παρατείνετε τη ζωή αυτού του βάρβαρου, του σάπιου εκμεταλλευτικού συστήματος θωρακίζοντας τη δικτατορία του.

Η εργατική τάξη θα ξεπεράσει κάθε δυσκολία, κάθε εμπόδιο με την οργάνωσή της, με τους αγώνες της για τις δικές της ανάγκες. Αυτός είναι μονόδρομος για τη μεγάλη πλειοψηφία των εργαζομένων των λαϊκών στρωμάτων, των παιδιών τους που συνθλίβονται τα δικαιώματά τους, οι ανάγκες τους και τα όνειρά τους.

Σ’ αυτό το δρόμο το Κ.Κ.Ε. δίνει όλες του τις δυνάμεις και καλεί τους εργαζόμενους, ανεξάρτητα αν συμφωνούν μαζί του, να συμπορευτούν στον αγώνα για τη ζωή που δικαιούνται. Να δώσουν απάντηση με τη μαζική, καθολική, μαχητική συμμετοχή στην απεργία της Πέμπτης 10 Ιουνίου, απαιτώντας να αποσυρθεί τώρα το νομοσχέδιο- ακόμη και την Πέμπτη- να καταργηθούν οι νόμοι της διευθέτησης και μη νομίζετε! Αν κατέβουν κάτω τα εκατομμύρια τότε θα δούμε αν πράγματι μπορεί να αποσυρθεί.

Να καταργηθούν οι νόμοι της διευθέτησης, της ευελιξίας, του χτυπήματος των Συλλογικών Συμβάσεων και της Εθνικής Γενικής Συλλογικής Σύμβασης, του «παγώματος» των μισθών, οι νόμοι που μετατρέπουν την ασφάλιση σε τζόγο.

Να καταργηθούν οι απεργοκτόνοι νόμοι και του ΣΥΡΙΖΑ, ο νόμος που χτυπά τις διαδηλώσεις του Χρυσοχοΐδη, τα αντεργατικά μέτρα που πέρασαν με αφορμή την πανδημία.

Να διεκδικήσουν ζωή και δουλειά με δικαιώματα με αυξήσεις στους μισθούς, στις συντάξεις, στις κοινωνικές παροχές και μείωση του εργάσιμου χρόνου για 7ωρο, πενθήμερο και 35ωρο. Στην εποχή του 5G, εσείς λέτε ότι πρέπει να έχουμε το 10ωρο.

Τέλος, σας καλούμε άλλη μια φορά να αποσύρετε αυτό το νομοσχέδιο, γιατί όπως είπαμε, είναι για τα σκουπίδια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε.

Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Κύριε Πρόεδρε, κύριε Υπουργέ, κύριοι συνάδελφοι.

Το υπό συζήτηση νομοσχέδιο κατά την εκτίμηση της κυβέρνησης, φιλοδοξεί να εκσυγχρονίσει την εργατική μας νομοθεσία σε διάφορα θέματα, αρχικά, σε εκείνα που επιβάλλεται να εναρμονιστούν με την ευρωπαϊκή νομοθεσία αλλά και με τις θετικές εμπειρίες άλλων ευρωπαϊκών κρατών. Τα διεθνή και ευρωπαϊκά νομοθετικά κείμενα από τη φύση τους είναι γενικά, διότι χαράσσουν τις γενικές αρχές που θα πρέπει να διέπουν και τις εθνικές νομοθεσίες στα υπό κρίση θέματα. Η ένταξη των διεθνών συνθηκών και των ευρωπαϊκών νομοθετημάτων στο εθνικό μας δίκαιο γίνεται από τον εγχώριο νομοθέτη. Για να είναι αυτή η ένταξη πάντοτε επιτυχής, θα χρειαστεί ο εγχώριος νομοθέτης να προσαρμόσει την ήδη υφιστάμενη επί του συγκεκριμένου θέματος νομοθεσία στις νέες διεθνείς και ευρωπαϊκές ρυθμίσεις.

Στόχος κάθε ευνομούμενου ευρωπαϊκού κράτους, είναι να θεσπίζει διατάξεις σε εργασιακό επίπεδο και να μπορεί να θέτει τα δικαιώματα και υποχρεώσεις μεταξύ εργαζομένων και εργοδοτών σε ίση ζυγαριά κατά τέτοιο τρόπο, ώστε να υπάρχει ισότητα ευκαιριών και για τους δύο: Διασφάλιση των δικαιωμάτων των εργαζομένων και παροχή ενός σταθερού πεδίου λειτουργίας και ανάπτυξης της επιχείρησης, το μέλλον της οποίας δεν πρέπει να απειλείται από καταχρηστικές εφαρμογές προστατευτικών διατάξεων.

Το εν λόγω νομοθέτημα ωστόσο πάσχει σοβαρά, εκθέτει τους εργαζόμενους στις διαθέσεις των εκάστοτε εργοδοτών, τους αφήνει ανυπεράσπιστους και αδύναμους με αισθήματα αβεβαιότητας και για άλλη μια φορά, αισθήματα πικρίας προς τον νομοθέτη και την Πολιτεία που τον ωθεί σε συνθήκες απλής επιβίωσης και όχι ποιοτικής καθημερινότητας.

Συγκεκριμένα στο άρθρο 1, προβλέπει την Κύρωση της Σύμβασης 190 της διεθνούς Οργάνωσης για την εξάλειψη της βίας και της παρενόχλησης στον χώρο της εργασίας, ενώ περιλαμβάνει και υιοθέτηση μέτρων για την παρενόχληση και τη βία στην εργασία και αποτελείται από 20 άρθρα. Διατάξεις που αφορούν στην εξάλειψη της βίας και παρενόχληση στον κόσμο της εργασίας, είναι αυτονόητο, ότι κάθε δημοκρατικό κράτος πρέπει να υιοθετεί.

Ωστόσο, υπάρχουν πολλά μελανά σημεία, όπως το άρθρο 6 της Σύμβασης, που αναφέρει, πως κάθε μέλος θα θεσπίζει νόμους, κανονισμούς και πολιτικές που θα διασφαλίζουν το δικαίωμα στην ισότητα και τη μη διάκριση στην απασχόληση και το επάγγελμα, μεταξύ άλλων για εργαζόμενες γυναίκες, καθώς και για εργαζόμενους και άλλα άτομα που ανήκουν σε μία ή περισσότερες ευάλωτες ομάδες ή ομάδες σε επισφαλείς καταστάσεις, τα οποία θα επηρεάζονται δυσανάλογα από τη βία και την παρενόχληση στον κόσμο της εργασίας. Θα θέλαμε, κύριε Υπουργέ, να μας αποσαφηνίσετε, ποιους ακριβώς χαρακτηρίζετε ως ευάλωτες ομάδες, μήπως τους μετανάστες οι οποίοι εισέβαλαν παράνομα στη χώρα μας; Είναι δυνατόν να υπάρχουν ευεργετικές διατάξεις για τους λαθρομετανάστες και όχι τα ελληνόπουλα και μετά περιμένετε να επιστρέψουν στην πατρίδα μας 600.000 Έλληνες του εξωτερικού;

Επιπλέον θα επιθυμούσαμε να αποσαφηνιστούν, ποιες ακριβώς είναι οι εθνικές πολιτικές που αφορούν στη μετανάστευση, όσον αφορά στις διαβουλεύσεις που θα πραγματοποιηθούν ανάμεσα σε εργοδότες και εργαζόμενους. Με το πρόσχημα της ισότητας των δύο φύλων τον Αύγουστο του 2015, ο νομοθέτης με το ν.4336/2015, νυν ν. 4670/2020, μετέβαλε τα όρια ηλικίας σε βάρος του γυναικείου φύλου αιφνιδίως, χωρίς προηγουμένως να ενημερώσει επαρκώς και τα αναφερόμενα πρόσωπα. Η αλλαγή αυτή έγινε παρά τις εκάστοτε προφορικές και έγγραφες δεσμεύσεις της τότε Κυβέρνησης για τη μη αλλαγή του υφιστάμενου ασφαλιστικού ν.3863/2010- το 2015 να θυμόμαστε όλοι ότι το έκανε ο ΣΥ.ΡΙΖ.Α. με τον κ. Κατρούγκαλο. Άλλωστε οι εργαζόμενες γυναίκες, μητέρες ανηλίκων, ασφαλισμένες αποκλειστικά στο ΙΚΑ έως το έτος 2010, αποτελούσαν κοστοβόρο εργατικό δυναμικό, γιατί είχαν συμπληρώσει προ του έτους 2010 το ελάχιστο όριο πραγματικής ασφάλισης και συνέχιζαν να εργάζονται έως το 2013-2014 και ανέμεναν μόνο το όριο ηλικίας κατά τα 60 έτη από 19/8/2015 έως 31/12/2018. Ο νομοθέτης αγνόησε, ότι αυτές οι γυναίκες, μητέρες ανηλίκων, παρά το ότι κατά την πολυετή διάρκεια του πραγματικού εργασιακού τους βίου είχαν καταβάλει υψηλότατες εισφορές μόνο για κύρια σύνταξη στο πρώην ΙΚΑ- το ύψος τους ανερχόταν από 30,21% έως και 36,71% επί των αποδοχών τους- και είχαν στηρίξει με το εισόδημά τους τη δημόσια και ιδιωτική οικονομία, τις κοινωνικές Δομές και παροχές, που σήμερα το κράτος καθυστερημένα επιδοτεί, αλλά παλαιότερα τα θεωρούσε τεκμήρια. Ο νομοθέτης δεν τις αντιμετώπισε ως αυτοτελείς οικονομικές μονάδες, αλλά αναπαρήγαγε το στερεότυπο της υποτίμησης και απαξίωσή τους, μεταθέτοντας στο μέλλον την απονομή της συνταξιοδοτικής παροχής που αποτελεί περιουσιακό του στοιχείο. Αγνόησε εντελώς τις δυσμενείς οικονομικές και κοινωνικές επιπτώσεις, που η αιφνίδια αναιτιολόγητη απόφασή του προκάλεσε, δηλαδή, την ανατροπή του προσωπικού και οικογενειακού τους προγραμματισμού. Οπότε για ποιο δικαίωμα, σε έναν κόσμο εργασίας, μιλάμε, αφού στόχος του κράτους είναι να μειώσει όσο μπορεί το κόστος εργασίας και συνταξιοδότησης, αλλά και να ζουν οι περισσότεροι με επιδόματα;

Στο άρθρο 4 για την απαγόρευση βίας και παρενόχλησης στην εργασία, σε ότι αφορά στο πεδίο εφαρμογής, καθώς τα φαινόμενα κατάχρησης εξουσίας εμφανίζονται σε πληθώρα εργασιακών σχέσεων, καλό θα ήταν να επεκταθεί και σε μετόχους και πρόσωπα που ανήκουν στο διοικητικό, διαχειριστικό ή εποπτικό Όργανο μιας επιχείρησης, περιλαμβανομένων μη εκτελεστικών μελών και σε οποιαδήποτε πρόσωπα εργάζονται υπό την εποπτεία και τις οδηγίες αναδόχων, υπεργολάβων και προμηθευτών.

Ένα επιπλέον σχόλιο που αξίζει να γίνει σε αυτό το σημείο, είναι η χρήση της γλώσσας που δεν είναι ευαίσθητη ως προς το φύλο. Παρά το γεγονός ότι η Σύμβαση 190 διαμορφώνει ένα περιληπτικό πλαίσιο προστασίας, αυτό δεν αποτυπώνεται πλήρως στο νομοθετικό κείμενο που εισάγει το πλαίσιο αυτό στην εθνική νομοθεσία. Προτείνεται η αντικατάσταση των όρων «οι εργαζόμενοι, οι απασχολούμενοι και λοιπά» με τα «εργαζόμενα πρόσωπα, τα απασχολούμενα πρόσωπα και ούτω καθεξής». Η επικύρωση της Σύμβασης 190 δεν μπορεί παρά να αποτυπώνει, σε όλα της τα στάδια, τις αλλαγές τις οποίες επιδιώκει να φέρει με την κατάλληλη χρήση της γλώσσας να είναι μία από αυτές.

Στο άρθρο 8 και στην ενίσχυση αρμοδιοτήτων ιατρού εργασίας, ο γιατρός εργασίας δεν υφίσταται σε όλα τα εργασιακά περιβάλλοντα. Ακόμα όμως και αν υφίσταται σε όλα, δεν είναι το πρόσωπο που θα πρέπει να λαμβάνει αυτό το ρόλο, έστω και συμβουλευτικά. Για την αντιμετώπιση των συνεπειών της ενδοοικογενειακής βίας σε ένα πρόσωπο, απαιτείται η διεπιστημονική, διατομεακή προσέγγιση από εξειδικευμένους επαγγελματίες που θα μπορούν να ανταποκριθούν στις ιδιαιτερότητες της εκάστοτε περίπτωσης και στις ανάγκες του κάθε προσώπου. Χρειάζεται να συμπεριλαμβάνεται η ενδοοικογενειακή βία στους παράγοντες εκτίμησης κινδύνου και η κάθε επιχείρηση να λαμβάνει τα αντίστοιχα μέτρα σε συνάρτηση με το μέγεθός της και τους οικονομικούς πόρους που διαθέτει. Για τις μικρές επιχειρήσεις μπορεί να υπάρχει άμεση διασύνδεση με το δίκτυο της Γενικής Γραμματείας Δημογραφικής και Οικογενειακής Πολιτικής και Ισότητας των Φύλων και συνεργασία με τα συμβουλευτικά Κέντρα για τη διαμόρφωση εξατομικευμένου πλάνου παρέμβασης, το οποίο θα συμπεριλαμβάνει και την προσαρμογή του εργαζόμενου στο εργασιακό περιβάλλον.

Στο άρθρο 9 για τις πολιτικές εντός επιχείρησης για την καταπολέμηση της βίας και παρενόχλησης, το κριτήριο θέσπισης 20 ατόμων και άνω για την υποχρέωση υιοθέτησης πολιτικών μηδενικής ανοχής από τις επιχειρήσεις είναι αυθαίρετο και δεν αιτιολογείται σε κανένα σημείο του σχεδίου του νόμου. Πρόκειται για κάτι που δεν προβλέπεται από τη Σύμβαση 190, καθώς όλα τα εργαζόμενα ή απασχολούμενα πρόσωπα αδιακρίτως, θα πρέπει να προστατεύονται από τη Σύμβαση.

Το ίδιο ισχύει και για το άρθρο 10, για τη διαχείριση εσωτερικών καταγγελιών. Το άρθρο είναι αόριστο, συνιστά περισσότερο ευχολόγιο, παρά υλοποιήσιμες προβλέψεις και συγκεκριμένες διατάξεις.

Στο άρθρο 11 και το περιεχόμενο κανονισμών εργασίας, οι προβλέψεις για πειθαρχικά παραπτώματα, οι πολιτικές για την καταπολέμηση της βίας και της παρενόχλησης, καθώς και τα ελάχιστα διαχείρισης καταγγελιών, δεν μπορούν να είναι θέματα διαβούλευσης εργοδοτών-εργαζομένων, καθώς άπτονται νομοθεσίας, η οποία σε κάθε περίπτωση υπερισχύει. Ο κανονισμός εργασίας πρέπει να γίνει υποχρεωτικός σε όλες τις επιχειρήσεις.

Όσον αφορά στο άρθρο για τις ιδιότητες εργοδότη και εργαζόμενου, δεν καταλύουν το γεγονός, ότι αμφότεροι είναι πολίτες της ίδιας χώρας η οποία διαθέτει δικαιοδοτικά όργανα αντιμετώπισης του κινδύνου κατά της ζωής. Η εργασιακοί χώροι δεν αποτελούν άβατο για οποιαδήποτε δημόσια Υπηρεσία. Οι εργοδότες και οι εργαζόμενοι δεν μπορούν και δεν πρέπει να έχουν ρόλο εισαγγελέα-δικαστή. Υπάρχει το τεκμήριο αθωότητας για όλους τους πολίτες, καθώς και τα αρμόδια Όργανα της Πολιτείας που επιλαμβάνονται και επί αυτών των θεμάτων, εν αντιθέσει με τα όποια μέτρα ληφθούν ενδοεταιριακά, μπορεί να οδηγήσουν σε αντιδικίες τουλάχιστον που να επιφέρουν βλαπτική μεταβολή σε βάρος του εργαζομένου. Η εφαρμογή του άρθρου, ενδεχομένως να οδηγήσει σε απώλεια της εργασιακής ειρήνης, καθώς μπορεί να οδηγήσει σε επίκληση ψευδών συμβάντων βίας, παρενόχλησης μεταξύ συναδέλφων, παρόλο που αυτά δεν υφίστανται, πολύ περισσότερο η δυνατότητα να αποχωρεί ο εργαζόμενος από την εργασία κατά τη δική του κρίση, ενώ θα λαμβάνει μισθό, κρίνεται ως νομιμοποίηση ενδεχόμενων φαινομένων ασυδοσίας και αυθαιρεσίας. Χρειάζεται να είμαστε ιδιαίτερα προσεκτικοί για να μην υπάρξουν μελλοντικές καταστρατηγήσεις δικαιωμάτων, ούτε από την πλευρά του εργοδότη, ούτε από την πλευρά του εργαζομένου.

Στο άρθρο 13 και την απαγόρευση αντιποίνων, χρειάζεται να είμαστε πιο συγκεκριμένοι και προσεκτικοί όσον αφορά την εγκυρότητα της καταγγελίας, καθώς και της λύσης της έννομης σχέσης εξαρτημένης εργασίας, για τις περιπτώσεις που αποδειχτεί, ότι μία καταγγελία εργαζομένου είναι κακόβουλη, μία μαρτυρία ή παροχή πληροφοριών είναι ψευδής, μία πράξη έχει ως αποτέλεσμα τη συκοφαντική δυσφήμιση της επιχείρησης. Σε διαφορετική περίπτωση το άρθρο αυτό θα αποτελεί τη μόνιμη επίκληση ακυρότητας απόλυσης που έγινε για οποιοδήποτε βάσιμο λόγο.

Στο άρθρο 14 για την προσφυγή από νομικά πρόσωπα και ενώσεις προσώπων, η άσκηση δικαιωμάτων για λογαριασμό τρίτου αποτελεί πρωτόγνωρη στρέβλωση κανόνων διεκδίκησης. Δεν πρέπει να μετατραπούμε σε βιομηχανία προσφυγών κάτω από τον μανδύα των συνδικαλιστικών οργανώσεων. Επίσης υπάρχει ο κίνδυνος, αυτά τα νομικά πρόσωπα να είναι και οι διάφορες ΜΚΟ, οι οποίες θα μπορούν να ασκούν αγωγές ασύστολα για τον κάθε δήθεν θιγόμενο λαθρομετανάστη.

Στο άρθρο 15 υπάρχει κίνδυνος καταστρατήγησης του τεκμηρίου αθωότητας, δηλαδή, θα μπορεί ο καθένας να επικαλεστεί ό,τι επιθυμεί και αυτό θα δημιουργεί υποχρέωση αποζημίωσης από την πλευρά του καταγγελλόμενου, μόνο και μόνο επειδή κάποιος ισχυρίστηκε κάτι. Η δυνατότητα υποβολής ανέξοδης καταγγελίας, χωρίς να απαιτείται θεμελίωση των ισχυρισμών από την πλευρά του καταγγέλλοντος, μπορεί να χρησιμοποιηθεί για ξεκαθάρισμα προσωπικών διαφορών εντός των εργασιακών χώρων. Χρειάζεται να είμαστε περισσότερο προσεκτικοί σε τέτοιες διατάξεις, οι οποίες μπορεί να αποτελούν εφαλτήριο κακόβουλων και προσχηματικών ενεργειών.

Στο άρθρο 26, είναι φανερή η επιθυμία της κυβέρνησης να προωθήσει ως τρόπο ένωσης ενός ζευγαριού το Σύμφωνο Συμβίωσης, αφού το αντιμετωπίζει πανομοιότυπα με τον παραδοσιακό γάμο. Φαίνεται η κυβέρνηση να εισάγει νέους, μοντέρνους θεσμούς, έννοιες όπως το Σύμφωνο Συμβίωσης που διευκολύνει συνήθως ομόφυλα ζευγάρια, δημιουργώντας νέα κοινωνικά δεδομένα, νέα στερεότυπα και πρότυπα, τα οποία, πολλές φορές επιδρούν αρνητικά για το ίδιο το άτομο, το παιδί, αλλά και εν γένει την κοινωνία.

Στη συνέχεια, άρθρο 28, γονική άδεια. Ο νομοθέτης δίνει το δικαίωμα στον εργοδότη να αρνηθεί τη χορήγηση γονικής άδειας, αν ο τελευταίος επικαλεστεί σοβαρό πρόβλημα στην εύρυθμη λειτουργία της επιχείρησης. Δημιουργείται ο κίνδυνος να αρνούνται οι εργοδότες τη χορήγηση άδειας με επίφαση την εύρυθμη λειτουργία της επιχείρησης.

Στην παράγραφο 10 αναφέρεται ότι μετά τη λήξη της γονικής άδειας ο εργαζόμενος δικαιούται να επιστρέψει στην ίδια θέση εργασίας. Δεν θα έπρεπε να υπάρχει η λέξη «δικαιούται», καθώς αφήνει στον εργοδότη περιθώριο αλλαγής θέσης του εργαζομένου.

Άρθρο 41. Μειωμένο ωράριο γονέων παιδιών με αναπηρία. Προκαλεί δυσάρεστη έκπληξη, αν όχι οργή, ότι εδώ, ενώ δίνετε τη δυνατότητα οι γονείς παιδιών με αναπηρία να ζητήσουν μείωση ωραρίου κατά μία ώρα, προβλέπετε και την ανάλογη περικοπή των αποδοχών τους και ομιλείτε μετά από αυτό για κράτος ευαισθητοποιημένο που προάγει κοινωνική δικαιοσύνη, κύριε Υπουργέ και σεβασμό στον άνθρωπο; Σε αυτούς τους γονείς περικόπτετε αποδοχές; Το κράτος θα έπρεπε να λειτουργεί υποστηρικτικά, αλληλέγγυα και να διευκολύνει με κάθε τρόπο αυτές τις οικογένειες. Γιατί, το ένιωσα εγώ, κύριε Υπουργέ. Που είναι το ανθρώπινο πρόσωπο της κοινωνίας;

Σε σχέση με τα άρθρα 31, 67, 72, περί τηλεργασίας. Αναντίλεκτα, η δυνατότητα εργασίας με χρήση ηλεκτρονικών μέσων συνιστά εξέλιξη, της οποίας, η επίτευξη πριν λίγο καιρό φάνταζε μακρινό όριο. Κι όμως, επαληθεύοντας το «ανάγκα και οι θεοί πείθονται» καθώς επεβλήθη για να αποφευχθεί ο συνωστισμός, φτάσαμε τάχιστα στην εφαρμογή της. Ένας υπολογιστής, μια κάμερα και πρόσβαση στο διαδίκτυο αρκούν για να μεταφερθεί οπουδήποτε ο χώρος εργασίας. Ως όμως, πολλά υποσχόμενη και αν δείχνει, οι παγίδες που κρύβει είναι πολλές και μάλιστα, σε βάρος των εργαζομένων, οι οποίοι, με κάθε κόστος προσπαθούν να διατηρήσουν τη θέση εργασίας τους, καθώς το ωράριο ελαστικοποιείται, ο εργαζόμενος εργάζεται παραπάνω από τον προκαθορισμένο χρόνο, το σπίτι γίνεται χώρος πολλαπλών χρήσεων, αφού μετατρέπεται και σε χώρο εργασίας, προκαλώντας έτσι σύγχυση μεταξύ προσωπικής και επαγγελματικής ζωής.

Επιπλέον, ο εργαζόμενος απομονώνεται από το χώρο εργασίας του και από τους συναδέλφους του, κινδυνεύοντας έτσι να εκδηλώσει το λιγότερο κατάθλιψη. Στο «Βήμα» της 20/5/2021 διαβάσαμε ότι, σύμφωνα με τη διοίκηση της ΙΝΤΕΡΑΜΕΡΙΚΑΝ από εδώ και στο εξής θα προβλέπεται για τους εργαζόμενους εργασία 2 ημερών στο γραφείο και 3 ημέρες από αλλού και με τη σύμφωνη γνώμη του προσωπικού, κατά το άρθρο. Δεδομένων των συνθηκών, περίμενε κανείς ότι αυτοί οι άνθρωποι θα μπορούσαν να διαφωνήσουν με κίνδυνο να χάσουν την εργασία τους; Ήδη, με τα άρθρα 65 και 66 ανοίγετε το δρόμο για απολύσεις και μάλιστα, με μειωμένες αποζημιώσεις, θεσπίζοντας κρατικά μέτρα απελευθέρωσής τους, δημιουργώντας, όμως, αντίφαση με οριζόμενα στα άρθρα 20 και 22 του Συντάγματος.

Όσον αφορά στο άρθρο 67, για την τηλεργασία, που είναι αντικατάσταση του άρθρου 5, του νόμου 3846/10, πιστεύετε ότι θα υπάρξουν εργοδότες που θα αναλάβουν το κόστος εξοπλισμού επισκευής των συσκευών ή αντικατάστασης τους; Προφανώς, και θα μεριμνούν προς το ίδιο όφελος οι εργοδότες, αφού εντέχνως αφήνετε ανοιχτό το παραθυράκι λιγότερα έξοδα για τους εργοδότες και περισσότερα για τους εργαζόμενους. Αν είχατε κατά τον νου τη δημιουργία ενός κοινωνικού κράτους, ενός δίκαιου κράτους που σέβεται τον εργαζόμενο, δεν θα αφήνατε παραθυράκια, ενώ θα λαμβάνατε υπόψη ότι τα λειτουργικά έξοδα του εργαζόμενου αυξάνονται με την τηλεργασία από το σπίτι του, όπως λόγου χάρη κόστος θέρμανσης, ηλεκτρικού ρεύματος, μελανιών, χαρτιών για εκτυπωτή και θα προβαίνατε σε απόδοση οικονομικής ενίσχυσης για την κάλυψη αυτών των εξόδων.

Όμως, αντίθετα, οι παρεμβάσεις που προωθείτε οδηγούν σε μείωση του εισοδήματος των εργαζομένων και κατ’ επέκταση των μισθών τους, ενώ διευκολύνετε τις απολύσεις τους και μάλιστα, με μικρές αποζημιώσεις. Με αυτό το νομοσχέδιο δεν επενδύετε, λοιπόν, σε κανένα κοινωνικό κράτος και δυστυχώς, πάλι θα γίνουμε μάρτυρες της φυγής των νέων μας σε ξένα μέρη σε αναζήτηση ενός καλύτερου αύριο.

Περνώντας στα άρθρα 55 - 66, τι να πρωτοσχολιάσει κανείς; Στο άρθρο 55, καθιέρωση χρονικών ορίων εργασίας, εκτός την πενθήμερη εργασία εισάγετε την εξαήμερη, αλλά ακόμα και την τετραήμερη με πλήρη απασχόληση. Στο άρθρο 58 αναφέρετε ότι οι υπερωρίες θα ορίζονται κατά την κρίση του εργοδότη, ενώ στο άρθρο 63 ουσιαστικά καταργείτε την αργία της Κυριακής. Ευελιξίες δήθεν υπέρ του εργαζομένου, που στην πραγματικότητα όμως, διαμορφώνουν νέο τοπίο στην αγορά εργασίας που ευνοεί χαμηλότερες αμοιβές, προάγει την ελαστικοποίηση του ωραρίου και τα ρεπό αντί πληρωμής υπερωριών.

Ειδικά για το ρεπό, μετά τις ανώφελες επιλογές των επανειλημμένων ολικών απαγορευτικών για τη διαχείριση της πανδημίας που έχουν φέρει στο χείλος του γκρεμού την οικονομία και στα πρόθυρα της κατάθλιψης και της αυτοκτονίας πάρα πολλούς εργαζόμενους, θεωρείτε ότι έχουν ανάγκη από ανάπαυλα ή από χρήματα; Προφανώς, ζείτε σε ένα παράλληλο σύμπαν, αν πιστεύετε, κύριε Υπουργέ, ότι θα οδηγήσετε τη χώρα σε ταχεία οικονομική ανάταση με αυτό το εργασιακό νομοσχέδιο που προκαλεί πλειάδα δυσμενών συνεπειών στην καθημερινότητα της πλειοψηφίας των πολιτών και εμμένει στις αρχές του νεοφιλελευθερισμού που βαθιά αμφισβητείται διεθνώς τελευταία.

Στα άρθρα 102 - 105 για την Επιθεώρηση Εργασίας, αν και ο ΣΕΠΕ δεν συμφωνεί με αρκετά μέρη του νομοσχεδίου, επομένως, είναι προβληματικό και για τους εργοδότες και για τους εργαζόμενους, εσείς καταργείτε το ρόλο του, χωρίς μάλιστα την παραμικρή πληροφόρηση στους εργαζομένους του από πλευράς του Υπουργού Εργασίας. Δημιουργείτε, λοιπόν, άνευ λόγου άλλη μία Ανεξάρτητη Αρχή και μάλιστα, με Υπουργική Απόφαση, χωρίς αντικειμενικές και διαφανείς διαδικασίες, ανεβάζοντας έτσι τις δαπάνες του κρατικού προϋπολογισμού, όπως φαίνεται από την ειδική έκθεση του Γενικού Λογιστηρίου του Κράτους, τη στιγμή που η χώρα προσπαθεί να ορθοποδήσει οικονομικά μετά τα λοκ-ντάουν που επιβάλλατε με κάθε κόστος για να διαχειριστείτε δήθεν την πανδημία.

Αν θέλετε να διαχειριστείτε την πανδημία και το ΕΣΥ και την οικονομία θα έπρεπε η κυβέρνησή σας να είχε παραγγείλει τα φάρμακα που είχαν λάβει έγκριση ήδη από το Νοέμβριο του 2020 από το FDA και όχι, να θριαμβολογεί μέσα από τόσους θανάτους συμπολιτών μας, που ολόκληρη η Ευρωπαϊκή Ένωση εξασφάλισε 55.000 δόσεις φαρμάκου για 27 κράτη - μέλη. Ποιος θα τα πρωτοπάρει και πώς στην Ελλάδα, την κοιτίδα της ισότητας και της Δημοκρατίας επιτρέπετε σε τέτοια θέματα δημόσιας υγείας την άνιση μεταχείριση των πολιτών, αφού ως γνωστόν, την θεραπεία με μονοκλονικά αντισώματα την χορηγείτε μόνο σε πρόσωπα VIP, κατ’ επιλογή;

Ως προς τις Ανεξάρτητες Αρχές, θυμίζω ότι το Σύνταγμα μας ορίζει ότι πρέπει να έχουμε μόλις 5 και εμείς, έχουμε πάνω από 30, οι οποίες, μάλιστα, μας κοστίζουν από 300 εκατομμύρια έως 600 εκατομμύρια ευρώ το χρόνο. Όμως, για εσάς, κύριοι της κυβέρνησης, οτιδήποτε ιδιωτικό αποτελεί θεραπεία πάσας νόσου. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών των Επιτροπων.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Βρούτσης Ιωάννης, Βρυζίδου Παρασκευή, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπίζιου Στεργιανή (Στέλλα), Μπλούχος Κωνσταντίνος, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω) , Κασιμάτη Ειρήνη (Νίνα), Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Παφίλης Αθανάσιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες ήταν οι Βουλευτές κ.κ.: Παναγιώτα (Νόνη) Δούνια, Άννα Καραμανλή, Κωνσταντίνος Κυρανάκης, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ευχαριστώ, κ. Πρόεδρε. Συνηθίζεται διαχρονικά, όταν η κυβέρνηση φέρνει ένα νομοσχέδιο, η Αντιπολίτευση, αλλά όχι το ΜέΡΑ25, να φωνάζει πάντοτε και σε κάθε περίπτωση πως πρόκειται για έκτρωμα, τερατούργημα, οδοστρωτήρα, καταστροφή.

Το πρόβλημα με αυτή τη διαχρονική τακτική είναι ότι καθίσταται δύσκολο το να σημάνουμε συναγερμό, όταν ένα νομοσχέδιο αποτελεί όντως τερατούργημα, οδοστρωτήρα, καταστροφή. Καθίσταται δύσκολο το να καταλάβει ο ελληνικός λαός το πόσο θα αλλάξει η ζωή του προς δυσμενέστερη κατεύθυνση από τις αλλαγές που θα νομοθετήσει η αυτοδύναμη πλειοψηφία και οι τυχόν σύμμαχοί της σε αυτή τη Βουλή. Είναι ζωτικής σημασίας το να μη γίνει νόμος του κράτους αυτό το τελευταίο τελειωτικό χτύπημα στον κόσμο της εργασίας.

Όπως, μάλλον, θα καταλάβατε η επί της αρχής μας σε αυτό το νομοσχέδιο είναι απολύτως αρνητική, αλλά δεν είναι απλώς απολύτως αρνητική.

Δηλώνω βέβαιη, πως υπάρχουν και κάποιοι Βουλευτές της κυβερνητικής πλειοψηφίας με πατριωτικά συναισθήματα και αισθήματα, άνθρωποι που δεν θέλουν να γίνουν συνυπεύθυνοι στο χαντάκωμα κάθε επόμενης γενιάς, που δεν θέλουν να είναι συνυπεύθυνοι στο να γίνουν οι νέοι πολίτες αυτής της χώρας, ακόμα περισσότερο εργασιακοί δούλοι, απ’ ότι είναι ήδη, μετά από μία ισοπεδωτική δεκαετία μνημονίων, που αντιλαμβάνονται ότι τα παιχνίδια με τις ώρες εργασίας, η απόπειρα κατάργησης των απεργιών γενικά, δηλαδή της άμυνας του εργαζόμενου στη βίαιη αυθαιρεσία, η ουσιαστική εξαφάνιση της κυριακάτικης αργίας, η μετατροπή του ΣΕΠΕ σε Ανεξάρτητη Αρχή και ούτω καθεξής, επιδεινώνουν τη ζωή της μεγάλης πλειοψηφίας των πολιτών της χώρας και ιδίως, των νέων.

Είμαι σίγουρη, πως ο αριθμός αυτών των Βουλευτών που αντιλαμβάνονται αυτά τα σοβαρότατα ζητήματα, είναι επαρκής ώστε το νομοσχέδιο του κ. Χατζηδάκη να μην αφήσει την απαιτούμενη πλειοψηφία ώστε να γίνει νόμος του Κράτους, αλλά ακόμα και αν δεν επαρκεί η ευαισθησία για τη μοίρα του τόπου ώστε να αποφευχθεί κάτι τέτοιο, ας γνωρίζουν τουλάχιστον ότι την επαύριον του νομοσχεδίου, οι νέοι πολίτες μπορεί να μην έχουν πια τα εργασιακά δικαιώματα που έχουν σήμερα, αλλά θα έχουν μνήμη και εκλογικά δικαιώματα και ότι οι νέοι Έλληνες του εξωτερικού, το brain drain για το οποίο τόσο κόπτονται, οι νέοι Έλληνες μετανάστες που ούτε κατά διάνοια δεν θα τολμήσουν να επιστρέψουν στη χώρα για να υπαχθούν στην εργασιακή δυστοκία που υλοποιεί το νομοσχέδιο, πλέον μπορούν να ασκήσουν και εκείνοι τα εκλογικά τους δικαιώματα. Όποιος δεν έχει την ευαισθησία για το μέλλον της χώρας, τουλάχιστον ας έχει τον εκλογικό φόβο για την περιφέρειά του. Φυσικά, όπως φαίνεται και από τον τίτλο του σχέδιου νόμου, που συνενώνει τα γαλάζια εργασιακά νομοθετήματα με κυρώσεις συμβάσεων και ενσωμάτωση οδηγίας, σε αυτό το νομοθετικό μίξερ υπάρχουν και θετικά στοιχεία, όπως αυτά που προκύπτουν από συμβάσεις για την καταπολέμηση των έμφυλων διακρίσεων στην εργασία. Δηλαδή, ο κύριος Χατζηδάκης προσέρχεται και με καρότο και με μαστίγιο. Το πρόβλημα είναι πως το καρότο είναι εξαιρετικά μικρό, το μαστίγιο πραγματικά τεράστιο. Ας μην ανησυχεί η κυβέρνηση, θα τα υπερψηφίσουμε τα καρότα της ενάντια στις έμφυλες διακρίσεις και λοιπά, τα μαστίγια όμως είναι το θέμα. Σήμερα όμως, θα μιλήσουμε επί της αρχής και πρέπει να πούμε ακριβώς επί της αρχής, πως η συνεχής υπονόμευση κάθε εργασιακού δικαιώματος, η συνεχής απομείωση της όποιας ισχύος έχει μείνει στον εργαζόμενο απέναντι στον εργοδότη του, θα συνεχίζει για όσο η χώρα βρίσκεται στο μνημόνιο για πάντα, στη λιτότητα δίχως τέλος, στη φυλακή του χρέους, σε ό,τι ως ΜέΡΑ25, έχουμε ονομάσει συνοπτικά χρεοδουλοπαροικία. Έτσι ήταν και έτσι θα είναι, κύριε Υπουργέ, όσο η χώρα παραμένει σε απολύτως αυτοκτονικές δεσμεύσεις που έχει αναλάβει.

Η αρχή έγινε με το πρώτο μνημόνιο και χάρη στη δήθεν μεγαλειώδη έξοδο από τα μνημόνια του κυρίου Τσίπρα το 2018. Θα συνεχιστεί μέχρι το , τουλάχιστον έτσι πιστεύαμε πριν προκύψει η πανδημία. Δηλαδή, ήδη πριν την πανδημία, γνωρίζαμε ότι το υπογεγραμμένο μνημόνιο για πάντα, θα συνεπάγεται συνεχή υποβάθμιση της κατάστασης των εργαζομένων και αλλεπάλληλα σχετικά νομοθετήματα. Πόσο μάλλον τώρα, που περιμένουμε ακόμη και τον λογαριασμό ενός κορονοϊού, που δεν έχει τελειώσει, όσο και αν ο κ. Μητσοτάκης προσπαθεί να κρύψει τα επερχόμενα κάτω από το χαλί της μηντιακής μονοφωνίας, που έχει πετύχει δωροδοκώντας τη δημοσιογραφία με τις διάφορες λίστες Πέτσα, με την Αξιωματική Αντιπολίτευση ως μνημονιακό συνέταιρο και με το μεγαλύτερο μέρος της δημοσιογραφίας σε αφωνία, ολόκληρο το βάρος του κρατικού ελέγχου της εξουσίας έχει πέσει στην ελάσσονα Αντιπολίτευση. Το ότι η κυβέρνηση γνωρίζει καλά τι φέρνει προς ψήφιση, το ότι οι Βουλευτές της γνωρίζουν σε τι θα είναι συνυπεύθυνοι, φαίνεται και από την αλλοπρόσαλλη και πολλαπλή υπερασπιστική γραμμή που έχει επιλεγεί στο δημόσιο διάλογο. Τη μία, ο εκπρόσωπος της Νέας Δημοκρατίας στα κανάλια μιλά για ένα νομοσχέδιο, που απλώς επικαιροποιεί ελαφρά τις εργασιακές σχέσεις και επιρρίπτει τις αντιδράσεις στις δήθεν ιδεοληψίες της αριστεράς. Την άλλη, εκπρόσωπος του κυβερνώντος κόμματος βγαίνει στα κανάλια και διακηρύττει ότι επιτέλους κατεδαφίζουν το κάστρο που έχει χτίσει εδώ και δεκαετίες η αριστερά και δεν επιτρέπει στην Ελλάδα να απογειωθεί και στις επενδύσεις να έρθουν. Διότι ως γνωστόν, έχουμε χορτάσει αριστερή διακυβέρνηση σ’ αυτή τη χώρα, είτε με Νέα Δημοκρατία είτε με ΠΑΣΟΚ είτε με τις συγκυβερνήσεις είτε με τον υπάκουο μνημονιακό ΣΥΡΙΖΑ. Την άλλη φορά, Βουλευτής του κυβερνώντος κόμματος που έχει μπλέξει τα κομματικά ένσημα με τα πραγματικά ένσημα και τα διαφημίζει χωρίς να καταλαβαίνει ότι εκτίθεται, διαλαλεί ότι το νομοσχέδιο φέρνει δύναμη στον εργαζόμενο, αλλά η απόλυτη Βαβέλ, αυτή αλλοπρόσαλλη πολυφωνία μέσα στο ίδιο το κόμμα, λαμβάνει χώρα μόνο, όταν κάποιος έχει «λερωμένη» τη φωλιά του και το ξέρει. Εφόσον αναφερόμαστε σε «λερωμένες» φωλιές, ας πούμε και το εξής. Το νομοσχέδιο εμπνέεται από μια λογική, σύμφωνα με την οποία ο εργοδότης και ο εργαζόμενος έχουν ίση διαπραγματευτική δύναμη, οπότε μπορούν να προβαίνουν σε ορθολογικές συνεννοήσεις μεταξύ τους, για το κοινό τους συμφέρον και όφελος προς το κρατικό περιορισμό να είναι περιττός.

Εργοδότης δηλαδή και εργαζόμενος είναι, ας πούμε, δύο ενήλικοι που μπορούν να τα βρουν και προσέρχονται στο ίδιο τραπέζι ως ίσοι.

Ενδεχομένως αυτό όντως να ισχύει σε περιπτώσεις βουλευτών, που παράλληλα και ταυτόχρονα με τα βουλευτικά τους καθήκοντα εργάζονται στα μέσα μαζικής ενημέρωσης συγκεκριμένου ολιγάρχη. Μπορεί εκεί όντως να τα βρίσκουν ωραιότατα με την εργοδοσία, αλλά κάτι τέτοιο απλά δεν συμβαίνει στον πραγματικό κόσμο.

Προφανώς, μια τέτοια αντίληψη μπορεί να έχει μόνο είτε όποιος δεν έχει την παραμικρή ιδέα για τον κόσμο της εργασίας είτε όποιος συνειδητά και κυνικά παίρνει το μέρος της εργοδοσίας παντού και πάντα, δίνοντας λευκή επιταγή για κάθε αυθαιρεσία της.

Τελικά με τι έχουμε να κάνουμε; Πάσχετε από ολική άγνοια και απουσία επαφής με την πραγματικότητα ή είστε συνειδητά ένοχοι αυτουργοί;

Το μεγάλο επίτευγμα αυτού του νομοσχεδίου, το μεγάλο επίτευγμα της Νέας Δημοκρατίας είναι ότι συμβαίνουν και τα δύο ταυτόχρονα. Από τη μία υπαίτιος του νομοσχεδίου είναι ο Υπουργός Εργασίας και Κοινωνικών Υποθέσεων - τι ειρωνεία, εδώ μιλάμε για κατ΄ εξοχήν αντικοινωνικές υποθέσεις - Κωστής Χατζηδάκης. Το ζήτημα είναι απολύτως πολιτικό και καθόλου προσωπικό. Σε αντίθεση με την τεράστια πλειοψηφία του ελληνικού λαού ο κύριος Χατζηδάκης γνωρίζει τον κόσμο της εργασίας με τον ίδιο τρόπο που γνωρίζουμε μακρινές χώρες και φανταστικούς τόπους διαβάζοντας ένα μυθιστόρημα ή βλέποντας μια ταινία. Για να συνοψίσω την εργασιακή πορεία του Υπουργού: Ενηλικίωση, ΔΑΠ ΝΔΦΚ, γραμματεία πολιτικού σχεδιασμού Νέας Δημοκρατίας, προεδρία ΟΝΝΕΔ, αμέσως μετά ευρωβουλευτής, ξανά ευρωβουλευτής, τρίτη φορά ευρωβουλευτής, βουλευτής, υπουργός, βουλευτής, ξανά υπουργός και σήμερα Υπουργός Εργασίας για να μας δώσει το καταστάλαγμα της εμπειρίας του ως το πώς πρέπει να εξελιχθούν οι εργασιακές σχέσεις. Την ίδια ώρα μια νεότερη γενιά κυβερνητικών βουλευτών που έχει μπλέξει, όπως είπαμε τα κομματικά ένσημα με τα εργασιακά βγαίνει και επιχειρηματολογεί.

Κοιτάξτε, αυτά τα ζητήματα αποτελούν απολύτως πολιτικά θέματα και ως τέτοια τα συζητάει ο ελληνικός λαός, τον οποίο η μνημονιακή στροφή του ΣΥΡΙΖΑ έριξε ατυχώς στα δόντια σας.

Ισχυρίζεστε πως, νομοθετείτε πράγματα που είχατε υποσχεθεί προεκλογικά. Ενδέχεται να ρωτήσει κάποιος εθισμένος στις τακτικές των διαδικτυακών υπόγειων του νέου δικομματισμού: Και ποια είσαι εσύ που τα λες αυτά στα τριάντα ένα σου και μας μιλάς για εργασιακή εμπειρία;

Ναι, με συγχωρείτε, αλλά μιλώ και με την εμπειρία που έχω έντεκα χρόνια στον ιδιωτικό τομέα όντας σε υπαλληλικές θέσεις. Βρίσκομαι εδώ για να εκπροσωπήσω αυτόν ακριβώς τον κόσμο, που αγωνίζεται για τα προς το ζην, τον κόσμο της εργασίας και των ενσήμων. Δεν ήρθα για να κουνήσω το δάχτυλο στους εργαζόμενους, έχοντας μεταπηδήσει μια ζωή από τη μία στην άλλη έμμισθη πολιτική θέση και γνωρίζω καλά από την εμπειρία μου ως εργαζόμενη επί έντεκα χρόνια στον ιδιωτικό τομέα, ποια είναι η διαπραγματευτική ισχύς του εργαζόμενου απέναντι στον εργοδότη. Δηλαδή, ακριβώς αυτό το στοιχείο που το νομοσχέδιο αγνοεί και από ασχετοσύνη και από δόλο.

Έχω ακούσει και εγώ το, αν δεν σου αρέσει μπορείς να φύγεις. Είναι η πιο συνηθισμένη έκφραση από εργοδοτικά χείλη. Αν δεν σου αρέσει περιμένουν άλλοι 100 εκεί έξω να ξέρεις.

Από τη μία, λοιπόν, οι αυτουργοί του σχεδίου νόμου έχουν όντως την ίδια σχέση με τον κόσμο της εργασίας και τις συνθήκες που έχω εγώ με τις νεότερες εξελίξεις στη σωματιδιακή φυσική, ακριβώς μηδενική, από την άλλη, ναι, υπάρχει δόλος.

Γνωρίζουμε όλοι πως στην πολιτική υπηρετούνται συμφέροντα, με την έννοια ότι κάθε πολιτική πράξη που παράγει οποιαδήποτε αλλαγή είναι προς το συμφέρον κάποιων και ενάντια προς το συμφέρον κάποιων άλλων εξ ορισμού. Σήμερα, κάποιοι αγωνίζονται για τα συμφέροντα του ελληνικού λαού στη μεγάλη πλειονότητά του, του εργαζόμενου αλλά και του άνεργου λαού, των ανθρώπων που υφίστανται τη λιτότητα στις ζωές τους. Κάποιοι, που είναι λίγοι, με τα όποια προτερήματα και τις όποιες αδυναμίες τους αν και είναι στριμωγμένοι επί του παρόντος στην ελάσσονα αντιπολίτευση, αγωνίζονται ενάντια σ΄ αυτά που φέρνει ο οδοστρωτήρας του Υπουργού Εργασίας και «Αντικοινωνικών» Υποθέσεων. Γιατί συνάδελφοι του ΣΥΡΙΖΑ δεν επαρκούν οι καλές και αριστερές προθέσεις αν έχεις ήδη δώσει τα μνημονιακά διαπιστευτήρια που γεννάνε και θα γεννάνε τέτοια νομοσχέδια.

Αυτό, όμως, που καταγγέλλουμε στο ΜΈΡΑ25 ως τοξική και παρασιτική ολιγαρχία της χώρας έχει και αυτό συμφέροντα για να εξυπηρετηθούν και ευτυχώς για εκείνο και δυστυχώς για όλους εμάς έχει βρει ιδιαιτέρως πρόθυμο πολιτικό προσωπικό. Από την εκποίηση της χώρας, το Ελληνικό, τα καζίνο και το γενικό ξεπούλημα μέχρι και η τελευταία απογύμνωση του εργαζομένου έναντι στην αδηφαγία της αυθαιρεσίας. Έτσι αυτά τα συμφέροντα γίνονται νομοσχέδια και έτσι ερχόμαστε στο σήμερα.

Σε ένα νομοσχέδιο που κατατίθεται, έτσι όπως κατατίθεται και λόγω προφανούς άγνοιας για τον κόσμο της εργασίας και λόγω προφανούς δόλου για την εξυπηρέτηση της τοξικής και παρασιτικής ολιγαρχίας για την οποία ο εργαζόμενος λαός είναι αναλώσιμος ξενιστής. Ένα δηλητηριώδες νομοσχέδιο, με διάφορα καρότα για γαρνιτούρα και μια νεολαία στο θυσιαστήριο, που είτε είχε βάλει πλώρη για το εξωτερικό είτε ετοιμάζεται να βάλει. Σύντομα θα έχουμε την ευκαιρία να αναφερθούμε και κατ’ άρθρων. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Το λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε. Κυρίες και κύριοι συνάδελφοι, αναγνωρίζω όχι μόνο το δικαίωμα στη διαφωνία, κατοχυρωμένο δικαίωμα στο Σύνταγμα, αλλά και το δικαίωμα στην αγανάκτηση και το δικαίωμα στην οργή θα έλεγα εγώ. Αλλά είμαι περίεργος να δω, όταν θα φτάσει η ώρα της ψηφοφορίας, με πόση οργή και με πόση αγανάκτηση οι συνάδελφοι της αντιπολίτευσης που μίλησαν, θα καταψηφίσουν τις διατάξεις για τις γονικές άδειες, για παράδειγμα. Τις διατάξεις που προβλέπουν, για πρώτη φορά, ότι ο ΟΑΕΔ θα καλύπτει τις γονικές άδειες για δύο μήνες και για τον πατέρα και για τη μητέρα. Είμαι περίεργος να δω, με πόση οργή και με πόση αγανάκτηση, οι συνάδελφοι της Αντιπολίτευσης, θα καταψηφίσουν την άδεια πατρότητας που καθιερώνουμε για πρώτη φορά για δεκατέσσερις ημέρες - με δύο σήμερα - για τον πατέρα, όταν γεννιέται κάθε του παιδί.

Είμαι περίεργος να δω, με πόση οργή και με πόση αγανάκτηση, οι συνάδελφοι της Αντιπολίτευσης και ιδιαίτερα θα μου επιτρέψετε να πω οι γυναίκες, θα καταψηφίσουν τα μέτρα για τη βία και τη σεξουαλική παρενόχληση που φέρνουμε και τα οποία είναι η ενσωμάτωση στο Εθνικό Δίκαιο της Σύμβασης 190 του Διεθνούς Γραφείου Εργασίας, αλλά και πηγαίνουν και πέραν αυτής, ακολουθώντας κατά βάσιν το δίκαιο της Γαλλίας εν προκειμένω. Με πόση οργή θα καταψηφίσετε 53 άρθρα του νομοσχεδίου από τα 130, που αφορούν μόνο αυτά τα δύο θέματα, αλλά και με πόση οργή θα καταψηφίσετε τις διατάξεις για τα παιδιά που δουλεύουν στα delivery και στα courier, που τους κατοχυρώνουμε στους αυτοαπασχολούμενους τα συνδικαλιστικά τους δικαιώματα και δεν είναι μέχρι σήμερα κατοχυρωμένα - το λέω για σας που κόπτεστε για το συνδικαλισμό - και με πόση οργή επίσης θα καταψηφίσετε τις ρυθμίσεις που φέρνουμε, για να τους καλύπτουν οι επιχειρήσεις τους για την υγεία και την ασφάλειά τους, με όλο τον αναγκαίο εξοπλισμό. Δεν είναι ρυθμισμένο σήμερα και δεν το είχε ρυθμίσει ο ΣΥΡΙΖΑ, με την τόσο φιλεργατική του πολιτική.

Με πόση οργή και με πόση αγανάκτηση θα καταψηφίσετε την άλλη εβδομάδα τις διατάξεις για την τηλεργασία και ιδιαίτερα το δικαίωμα για αποσύνδεση του εργαζομένου, δηλαδή, με απλά ελληνικά το δικαίωμά του να μην τον ενοχλεί ο εργοδότης του με μηνύματα και mails πέρα από το ωράριο εργασίας του, όταν είμαστε η τρίτη χώρα στην Ευρώπη που το ρυθμίζουμε μετά τη Γαλλία και την Ιταλία;

Με πόση οργή θα καταψηφίσετε αυτό το μέτρο, αλλά και με πόση οργή θα καταψηφίσετε τις διατάξεις σύμφωνα με τις οποίες διευρύνεται η προστασία των εργαζομένων σε απόλυση για 6 περιπτώσεις;

Να δω με ποιο σκεπτικό θα καταψηφίσετε, ότι πρέπει οι πατεράδες να προστατεύονται και θα προστατεύονται από αυτό το νόμο – έκτρωμα που λέτε εσείς για έξι μήνες από τότε που γεννιέται κάθε τους παιδί;

Σήμερα δεν προστατεύονται.

Με ποια λογική θα καταψηφίσετε το δικαίωμα του εργαζόμενου να προστατεύεται από απόλυση, όταν παραβιάζονται τα δικαιώματά του για τηλεργασία;

Με ποια λογική θα καταψηφίσετε την προστασία από απόλυση του εργαζομένου, όταν ασκεί κάποιο από τα δικαιώματά του για συμφιλίωση της προσωπικής με την οικογενειακή του ζωή;

Με ποια λογική θα καταψηφίσετε την προστασία από απόλυση του εργαζομένου που εισάγεται για πρώτη φορά – και ρωτήστε όποιον εργατολόγο θέλετε - όταν ο εργαζόμενος ασκεί γενικώς κάποιο του δικαίωμα, γιατί εισάγουμε προστασία για ενάσκηση δικαιώματος, εμείς οι νεοφιλελεύθεροι και οι ανάλγητοι. Εσείς δεν το είχατε κάνει, εμείς το κάναμε.

Να δω, λοιπόν, γιατί υπάρχουν και ονομαστικές ψηφοφορίες πώς θα τα καταψηφίσετε αυτά, με ποιο σκεπτικό και τι θα πείτε στους εργαζόμενους τους οποίους υποτίθεται ότι υποστηρίζετε;

Πώς θα καταψηφίσετε την αντιστροφή του βάρους της απόδειξης που κάνουμε σε μια σειρά περιπτώσεων για προστασία ακριβώς των εργαζομένων;

Με πόση οργή επίσης και αγανάκτηση διερωτώμαι θα καταψηφίσετε τη Διεθνή Σύμβαση 187 για την υγεία και την ασφάλεια και για την αναβάθμιση της συνεργασίας του Δημοσίου με το Ελληνικό Ινστιτούτο για την Υγεία και την Ασφάλεια στην εργασία, πράγματα που ήταν πάγια αιτήματα των εργαζομένων;

Με πόση οργή εσείς τα «εργατοπατερικά» κόμματα, όπως είπε πολύ σωστά προηγουμένως ο Εισηγητής μας ο Κώστας ο Μαραβέγιας, θα πάτε και θα καταψηφίσετε όλες αυτές τις διατάξεις;

Με πόση οργή, ιδιαίτερα εσείς του ΠΑ.ΣΟ.Κ. - ΚΙΝΑΛ, όπως λέγεται, αλλά και εσείς του ΣΥΡΙΖΑ που προέρχεστε από το ΠΑ.ΣΟ.Κ. θα πάτε και θα καταψηφίσετε τη διάταξη για την ψηφιακή κάρτα εργασίας την οποία την εισήγαγε η κυβέρνηση του ΠΑ.ΣΟ.Κ. πρώτη φορά πιλοτικά το 2010;

Τώρα εμείς δεχόμαστε το αίτημα της ΓΣΕΕ, την κάνουμε νόμο όχι πιλοτικά, αλλά κανονικά σε πλήρη έκταση και σε πλήρη εφαρμογή και ακούμε πάλι κριτική.

Να δούμε με πόση οργή θα το καταψηφίσετε και αυτό;

Λέμε άσπρο, λέτε μαύρο.

Λέμε μαύρο, λέτε άσπρο.

Είστε μια πλήρως αναξιόπιστη αντιπολίτευση.

Μην αναζητάτε, λοιπόν, γιατί είστε τόσο χαμηλά στις δημοσκοπήσεις.

Η πολιτική σας ζάλη, η εμπάθειά σας και η άρνηση των πάντων σας οδηγούν σε αυτό το σημείο και αν συνεχίσετε έτσι θα πάτε ακόμη χειρότερα.

Καθόλου δεν στενοχωριέμαι φυσικά, αλλά κάποια στιγμή πρέπει να δοθούν κάποιες απαντήσεις για αυτή την άνευ προηγουμένου πολιτική υποκρισία.

Παγκόσμιο ρεκόρ υποκρισίας και θα συνεχίσω.

Προχωρώ σε άλλα θέματα.

Προσπαθείτε να δημιουργήσετε μια σύγχυση γύρω από το 8ωρο. Γεμίσατε όλο το κέντρο της Αθήνας πριν από κανένα μήνα - δεν θυμάμαι πόσο ήταν - αφίσες, ότι δήθεν καταργείται το 8ωρο.

Διαβάστε το άρθρο 55.

Το άρθρο 55 ακόμα μια φορά κατοχυρώνει το 8ωρο.

Υποθέτω, ότι όλοι μιλάμε ελληνικά σε αυτή την αίθουσα.

Υπάρχει κανείς που πιστεύει, ότι δεν είναι γραμμένο πάνω στο κείμενο το επίσημο που έχει αναρτηθεί στην ιστοσελίδα της Βουλής το 8ωρο;

Όποιος δεν το πιστεύει, να βγει κάποια στιγμή και να το πει. Αλλά, βεβαίως, σήμερα το κατάλαβα και από τις τοποθετήσεις σας – το είπατε μία, το είπατε δύο - καταλάβατε και μόνοι σας ότι δεν το πιστεύουν ούτε οι φανατικοί σας οπαδοί και αρχίσατε να «στρίβετε» και να πηγαίνετε στις υπερωρίες, στα ρεπό, στη διευθέτηση κ.ο.κ.. Αποκαλυπτήρια και γι’ αυτό; Και γι’ αυτό. Πάμε.

Επειδή τα μπερδεύετε όλα, ας ξεκινήσουμε, λοιπόν. Υπάρχει το οκτάωρο. Συμφωνούμε, υποθέτω, ότι είναι ένας θεσμός κατοχυρωμένος και εδώ και αλλού, ευρωπαϊκός κοινωνικός χάρτης. Όποιος και να έρθει και να κυβερνήσει, αυτό δεν μπορεί να αλλάξει, στο βαθμό που η χώρα μας είναι μέλος της Ευρωπαϊκής Ένωσης. Στην περίμετρο του οκταώρου, υπάρχουν δύο θεσμοί κι εδώ κι αλλού. Οι υπερωρίες και η διευθέτηση. Πάμε να τους δούμε και τους δύο.

Λέτε, οι υπερωρίες θα πληρώνονται με ρεπό. Πού το είδατε; Μόνο τα «trol» του ΣΥ.ΡΙΖ.Α., το διακινούν στο διαδίκτυο. Το είπατε και εσείς, κυρία Ξενογιαννακοπούλου και λυπάμαι πολύ που το είπατε. Δεν έκανα καμία αναφορά ονομαστική, αλλά θα παρακαλούσα, τουλάχιστον γι’ αυτό, να είστε λίγο πιο συγκρατημένη.

Λοιπόν, διαβάστε το νομοσχέδιο. Πάλι όλοι, νομίζω, μπορούμε να διαβάσουμε με ψυχραιμία τις διατάξεις. Τι προβλέπεται στις υπερωρίες; Προβλέπεται, ότι εκεί που έχουμε σήμερα 96 ώρες στην βιομηχανία και 120 στις υπηρεσίες, πάμε, ετησίως, στις 150 ώρες. Είναι ο ευρωπαϊκός μέσος όρος. Αυτό μπορεί να εξυπηρετεί - μπορεί - κάποιες επιχειρήσεις και κάποιους εργαζομένους. Επιχειρήσεις, που μπορεί να έχουν σε κάποια περίοδο του χρόνου, αυξημένες παραγγελίες και θέλουν να χρησιμοποιήσουν πεπειραμένους εργαζομένους - τους δικούς τους - να τους πληρώσουν με 40% παραπάνω, για να μπορέσουν να αντεπεξέλθουν σ’ αυτές τις αυξημένες παραγγελίες. Και από την άλλη πλευρά - γιατί είναι θέμα συμφωνίας - αν συμφωνήσουν και οι εργαζόμενοι, θα υπερβούν το ωράριο τους, θα κουραστούν παραπάνω και θα πάρουν παραπάνω λεφτά, 40% για κάθε ώρα υπερωριακή. Και με αυτόν τον τρόπο δουλεύουν οι υπερωρίες. Πάντα δουλεύουν με αυτό τον τρόπο οι υπερωρίες και απλώς εμείς, αυξάνουμε τις ώρες, πηγαίνοντας στον ευρωπαϊκό μέσο όρο.

Ποιο είναι το περίεργο; Μας λέτε, θα χάνουν λεφτά οι εργαζόμενοι, διότι, προηγουμένως, αν ήταν 125 ώρες, ας πούμε, οι υπερωρίες τους, έπαιρναν 80%. Πότε; Τότε οι υπερωρίες, σε αυτήν την περίπτωση, μέχρι σήμερα, είναι παράνομες. Για να πληρωθεί, λοιπόν, ένας εργαζόμενος τις παράνομες υπερωρίες αυτές, θα πρέπει να πάει στο δικαστήριο, να χάσει χρόνια σε μια δικαστική διαμάχη ή θα πρέπει το ΣΕΠΕ να βρεθεί εκεί στην επιχείρηση, να ελέγξει για να βρεθεί ότι είναι παρανομία. Τι υπερασπίζεστε, λοιπόν; Την παρανομία υπερασπίζεστε; Είστε σε σύγχυση. Πρέπει να το δείτε. Διότι στη μανία σας να ξιφουλκείτε εναντίον του νομοσχεδίου, φτάσατε - εγώ πιστεύω, άθελα σας - να υπερασπίζεστε, στο ΣΥ.ΡΙΖ.Α. ιδιαίτερα, ακόμα και τη μαύρη εργασία. Έλεος! Έλεος!

Από κει και πέρα, έρχομαι στο θέμα της διευθέτησης. Η διευθέτηση - γιατί παρουσιάζεστε λίγο με μνήμη χρυσόψαρου και δεν σας έχω για χρυσόψαρα - ισχύει πρώτη φορά στην Ελλάδα; Η διευθέτηση - πείτε μου αν κάνω λάθος, να βγει ένας ομιλητής μετά, να πει στον ελληνικό λαό που μας βλέπει, ότι κάνω λάθος - ισχύει 30 χρόνια. Όταν ακούσατε να μιλάμε για διευθέτηση και για τους κανόνες της διευθέτησης, είναι σαν να σας έπεσε ο ουρανός στο κεφάλι. Πω – πω ! Θα καταστραφούμε. Θα καταργηθεί το οκτάωρο. Θα γίνει, θα γίνει….. Μα, ισχύει και με τις κυβερνήσεις της Νέας Δημοκρατίας και τις κυβερνήσεις του ΠΑΣΟΚ και τις κυβερνήσεις του ΣΥ.ΡΙΖ.Α.. Εισήχθη το ’90, τροποποιήθηκε το 2005, το 2010 με το ΠΑΣΟΚ, το 2011 με το ΠΑΣΟΚ και το εφάρμοσε ο ΣΥ.ΡΙΖ.Α.. Και ισχύει, με επιχειρησιακές συμβάσεις, σε εταιρείες που έχω αναφέρει κατ’ επανάληψη - τις ξαναλέω και εδώ ακόμα μια φορά - στην ALPHA BANK, στον ΟΤΕ, στον ΠΑΠΑΣΤΡΑΤΟ, στην ΗΒΗ. Και, βεβαίως, ισχύει και στον τουρισμό και μάλιστα, από το 2013. Και μας κατήγγειλε ο ΣΥ.ΡΙΖ.Α., γιατί την τελευταία κλαδική δεν την είχαμε κηρύξει υποχρεωτική. Την κηρύξαμε, λοιπόν, εμείς, στο ΑΣΕΠ την τελευταία κλαδική των ξενοδοχοϋπαλλήλων με τους ξενοδόχους. Μόνο που αποκαλύφθηκε, ότι η κλαδική αυτή σύμβαση, είχε τελικά κάτι το ύπουλο, το οποίο δεν το είχατε καταλάβει.

Είχε μέσα διατάξεις για τη διευθέτηση και μας ζητήσατε αυτή τη διευθέτηση, που τις ίδιες ημέρες εσείς και ο Αρχηγός σας καταριόσασταν στη Βουλή, να την κηρύξουμε μάλιστα υποχρεωτική, να καλύψει και τους εργαζόμενους που δεν είχαν καλυφθεί από αυτή τη σύμβαση. Ακόμα μία γκάφα που δείχνει ακριβώς και το πόσο ζαλισμένοι κομματικά είστε, διότι στην μανία σας να κάνετε κριτική, πρώτα μιλάτε και μετά ελέγχετε τα λεγόμενά σας.

Μετά, αφού προφανώς δεν καταργήθηκε το οκτάωρο και αφού αποκαλύφθηκε ότι υπάρχουν τόσες κλαδικές συμβάσεις - που μάλιστα μία μας ζητήσατε να την κηρύξουμε και υποχρεωτική - που έχουν μέσα την τρισκατάρατη διευθέτηση, τι έμεινε; Το τελευταίο φύλλο συκής. Είπατε «Μα εμείς είπαμε τελικά ότι αυτό το οποίο μας ενοχλεί είναι οι ατομικές συμβάσεις». Μάλιστα! Σας ενοχλούν οι ατομικές συμβάσεις! Δεν χρειάζεται, λοιπόν, να ψάξουμε πάρα πολύ. Θα τις βρείτε τις ατομικές συμβάσεις με δική σας υπογραφή μέσα σε αυτό το νομοσχέδιο, διότι σε αυτό το νομοσχέδιο ενσωματώνουμε την Οδηγία 2019/1158 του Ευρωπαϊκού Κοινοβουλίου και του Συμβουλίου της 20ης Ιουνίου του 2019. Ποιος κυβερνούσε τότε; Μήπως ο ΣΥ.ΡΙΖ.Α.; Μάλλον, εάν δεν κάνω λάθος. Ήταν οι τελευταίες μέρες που κυβερνούσε ο ΣΥ.ΡΙΖ.Α. Τι συμφώνησε τότε η αρμόδια Υπουργός; Εάν δεν κάνω λάθος ήταν ακόμη η κυρία Αχτσιόγλου. Συμφώνησε μαζί με όλες τις άλλες χώρες της Ε.Ε. και το Ευρωπαϊκό Κοινοβούλιο για την Οδηγία αυτή, για την ισορροπία μεταξύ επαγγελματικής και ιδιωτικής ζωής για τους γονείς και φροντιστές, το εξής, στο άρθρο 9. Το διαβάζω:

«Ευέλικτες ρυθμίσεις εργασίας», είναι ο τίτλος. «Παράγραφος 1. Τα κράτη - μέλη λαμβάνουν τα αναγκαία μέτρα προκειμένου να διασφαλίζουν ότι οι εργαζόμενοι με παιδιά έως μια ορισμένη ηλικία, η οποία είναι τουλάχιστον 8 έτη, και οι φροντιστές, δικαιούνται να ζητούν ευέλικτες ρυθμίσεις εργασίας για λόγους φροντίδας και οι εργοδότες εξετάζουν παραπέρα και διεκπεραιώνουν μέσα σε εύλογο χρονικό διάστημα τις αιτήσεις για ευέλικτες ρυθμίσεις εργασίας που αναφέρονται στην παράγραφο 1, λαμβάνοντας υπόψη τις ανάγκες τόσο των ιδίων όσο και των εργαζομένων. Ο εργοδότης τεκμηριώνει κάθε απόρριψη σχετικής αίτησης ή κάθε αναβολή των σχετικών ρυθμίσεων». Η αιτιολογική έκθεση εξηγεί τι είναι οι συγκεκριμένες ευέλικτες ρυθμίσεις, το ευέλικτο ωράριο, οι μειωμένες ώρες εργασίας, οι ρυθμίσεις τηλεργασίας κ.λπ., κ.λπ.

Ερώτημα: Η διάταξη αυτή που θα περάσουμε σ’ αυτό το νομοσχέδιο και που εγκρίνατε, μιλάει για αίτημα του εργαζόμενου, όπως μιλάμε και εμείς ή όχι; Μιλάει! Πρόκειται για ατομική σύμβαση, όπως είναι και η δική μας ρύθμιση ή δεν είναι; Προφανώς είναι ατομική σύμβαση, δεν χρειάζεται κανείς να είναι νομικός για να το καταλάβει, διότι δε θα βρεθούν όλοι οι εργαζόμενοι της Ελλάδας, την ίδια χρονική στιγμή, να κάνουν στους εργοδότες τους το ίδιο αίτημα, το οποίο θα πρέπει να είναι και κοινό γιατί θα έχουν τα ίδια παιδιά, γεννημένα την ίδια ημέρα, με τις ειδικές ανάγκες κ.λπ. Πόσα θέλετε να μας τρελάνετε και πόσο θράσος πια επιτέλους!

Είναι, λοιπόν, προφανές ότι είσαστε εκτεθειμένοι, ένα στοιχειωδώς αξιοπρεπές πολιτικά κόμμα θα έλεγε «συγγνώμη, λάθος» και θα ψήφιζε αυτή τη διάταξη και ειλικρινά περιμένω τουλάχιστον αυτή τη διάταξη ο ΣΥ.ΡΙΖ.Α. - δεν ξέρω τι θα κάνει το ΚΙΝ.ΑΛ., το Κ.Κ.Ε. κ.λπ., ας κάνουν ό,τι θέλουν - που έχει βάλει την υπογραφή του σ’ αυτή τη ρύθμιση να το ψηφίσει. Αλλά, βεβαίως, είναι γνωστά τα χαρακτηριστικά του κόμματος που λέγεται ΣΥ.ΡΙΖ.Α., «είπα, ξείπα» και, εν πάση περιπτώσει, είναι γνωστά τα υπόλοιπα.

Από εκεί και πέρα τι σας ενοχλεί ότι εμείς στηριζόμενοι στο πνεύμα αυτό, την συμφιλίωση προσωπικής και επαγγελματικής ζωής, ερχόμαστε και επεκτείνουμε τη ρύθμιση αυτή και στους ανθρώπους που είναι παντρεμένοι, χωρίς παιδιά και στους ανύπαντρος και στους φοιτητές κ.λπ. Όλη η συζήτηση, λοιπόν, από την πλευρά του ΣΥ.ΡΙΖ.Α. τουλάχιστον, γίνεται για τους φοιτητές και τους ανύπαντρους; Αυτό είναι το θέμα σας; Εκεί είναι που γκρεμίζονται τα πάντα στην αγορά εργασίας, επειδή ένας φοιτητής θα μπορεί να οικονομήσει έτσι το χρόνο του, να τον απλώσει, προκειμένου να μπορέσει με μεγαλύτερη άνεση να δώσει εξετάσεις ή να πάει μια εβδομάδα παραπάνω διακοπές; Αυτό είναι το θέμα σας;

Πόσο φιλεργατικό είναι να πούμε σε μια μητέρα, που θέλει να δουλέψει σε μια επιχείρηση, που δεν υπάρχει σωματείο και δεν μπορεί να υπογραφεί κλαδική σύμβαση, που θέλει να δουλέψει από τη Δευτέρα μέχρι την Πέμπτη, λίγες παραπάνω ώρες, προκειμένου να κάθεται την Παρασκευή και να πληρώνεται, για να βλέπει τα παιδιά της; « Όχι, δεν θα τα δεις, γιατί ποιος το είπε;» Το είπε ο ΣΥΡΙΖΑ, το είπε το ΚΚΕ και το είπε δεν ξέρω κι εγώ ποιο κόμμα της Αντιπολίτευσης. Να τον χαίρεστε αυτό τον φιλεργατισμό σας, και εις ανώτερα. Πάρα πολύ φιλεργατικοί. Στο όνομα των δογμάτων σας και στο όνομα του τυφλού πάθους, απέναντι στην κυβέρνηση, στρέφεστε, τελικά, εναντίον των απλών εργαζομένων. Διότι, πραγματικά εξηγήστε, είμαι πραγματικά πολύ περίεργος, τι θα πείτε σε μια μητέρα, σε έναν φοιτητή, να του πείτε όχι, ντε και καλά εσύ θα δουλεύεις 5 ημέρες την εβδομάδα, διότι δεν είσαι σε επιχείρηση που έχει σωματείο ή γιατί πρέπει να ρωτήσεις πρώτα εμάς, για να σου δώσουμε άδεια. Αυτή είναι η διαφορά μας, ότι εμείς βλέπουμε τις εξελίξεις, ακολουθούμε τι γίνεται στην Ευρώπη και προσπαθούμε να βρούμε λύσεις, οι οποίες είναι δίκαιες, ενώ εσείς, όταν είστε στην κυβέρνηση, υπογράφετε αυτά τα οποία μόλις σας περιέγραψα και στη συνέχεια, ουκ είδα τον άνθρωπο. Δεν ξέρω τίποτα, δεν την έχω δει αυτή τη διάταξη και όχι μόνο δεν την ξέρετε τη διάταξη, ξιφουλκείτε εναντίον του εαυτού σας, σε μια κατάσταση πολιτικού διπολισμού, στην οποία έχετε περιέλθει.

Τώρα, νομίζω ότι αναλύσαμε και το θέμα της διευθέτησης και είναι απολύτως καθαρά. Οι άνθρωποι, όταν δουλεύουν οι εργαζόμενοι περισσότερο, δεν πληρώνονται με ρεπό, όπως λέτε εσείς, αλλά πληρώνονται με παραπάνω χρήματα, κοπιάζοντας περισσότερο φυσικά και όταν μπούν σε καθεστώς διευθέτησης, όπως είναι γνωστό σε όλους, δεν αυξάνεται ο συνολικός τους χρόνος και τους μένει κάποια μέρα, κάποια περίοδο στο χρόνο, κάθονται και πληρώνονται σε αυτή την περίοδο και μπορούν σ αυτή την περίοδο να συμφιλιώνουν την οικογενειακή με την επαγγελματική τους ζωή.

Τόσο απλό, τόσο απλό, όπως τόσο απλή είναι και η ρύθμιση για τις Κυριακές. Υπάρχουν σήμερα δραστηριότητες, που είναι ανοιχτές τις Κυριακές. Τις ξέρετε και δεν χρειάζεται να τις περιγράψω. Ο ΣΥΡΙΖΑ ο ίδιος πήγε στις 32 Κυριακές τα καταστήματα να είναι ανοιχτά στην Αθήνα και σε τουριστικές περιοχές. Το ξέρετε. Εδώ λέμε, ας πούμε να είναι οι επιχειρήσεις που έχουν νοσηλευτικό υλικό ή να είναι οι φαρμακοβιομηχανίες ή να είναι τα logistics. Γιατί να μην είναι, όταν σε όλες τις ανταγωνίστριες χώρες της Ελλάδας είναι ανοιχτές. Οι εργοδότες, αν θέλουν να είναι ανοιχτοί, θα πρέπει να πληρώσουν, όπως λέει και η κείμενη νομοθεσία, 75% παραπάνω τους εργαζομένους τους για δουλειά στις Κυριακές ή αλλιώς θα πρέπει να προσλάβουν καινούργιους, προκειμένου η χώρα να γίνει πιο ανταγωνιστική, να προχωρήσουμε μπροστά, να δημιουργηθούν καινούργιες θέσεις εργασίας.

Ξέρουμε ότι πολιτικά, ίσως, να μη σας ευνοεί να δημιουργηθούν καινούργιες θέσεις εργασίας, διότι θέλετε να δείχνετε στην από δω πλευρά και να λέτε ναι, έχουμε ανεργία. Δεν θα σας κάνουμε τη χάρη. Την Ελλάδα θα την εκσυγχρονίσουμε και θα την βάλουμε σε μια τροχιά προηγμένης ευρωπαϊκής χώρας. Από κει και πέρα, έχω την εντύπωση ότι, πίσω από τις διαμαρτυρίες ορισμένων, τουλάχιστον, κομμάτων εδώ, είναι οι διαμαρτυρίες, συγκεκαλυμμένες πρέπει να πω, διαμαρτυρίες κάποιων συνδικαλιστών, διότι αγγίζουμε θέματα που αφορούν στη διαφάνεια του συνδικαλιστικού κινήματος ή σε προνόμια των συνδικαλιστών. Και θα γίνω σαφής. Καταργείται η χρηματοδότηση των συνδικάτων από τους εργοδότες τους, είτε είναι ΔΕΚΟ είτε είναι ιδιώτες και καταργείται και η χρηματοδότηση από κόμματα. Ερώτημα. Για ποιο λόγο θα πρέπει να επιτρέπουμε την χρηματοδότηση; Θέλω, ιδιαίτερα, από την αριστερά να μας πει, για ποιο λόγο θα πρέπει να επιτρέπουμε τη χρηματοδότηση των συνδικάτων από εργοδότες; Πιστεύετε στον εργοδοτικό συνδικαλισμό; Είμαι περίεργος να το ακούσω.

Επίσης, φέρνουμε ηλεκτρονικά μητρώα και το θεσμό των ηλεκτρονικών ψηφοφοριών. Ποιο είναι το πρόβλημά σας; Δεν θέλουμε να υπάρχει μια τάξη, να ξέρουμε ποιος είναι ποιος; Να ξέρουμε ποιος είναι σωματείο σφραγίδα;

Θέλουμε να διαιωνίζουμε τους ξυλοδαρμούς, όπως έγινε στο τελευταίο συνέδριο της ΓΣΕΕ; Αυτό θέλουμε; Είναι προοδευτική πολιτική αυτή η αντίληψη;

Προσδιορίσουμε, επίσης, την προστασία των συνδικαλιστών, πράγματι ναι, στο ύψος των εγκύων. Ερώτημα, θέλετε οι συνδικαλιστές να έχουν ακόμα πιο αυξημένη προστασία από τις εγκύους; Δηλαδή, θα υπάρχει μια ειδική ασυλία για μια ομάδα ανθρώπων στην Ελλάδα, που θα είναι οι συνδικαλιστές. Ξέρετε, ότι σήμερα, εάν ένας συνδικαλιστής έχει κριθεί ύποπτος για σεξουαλική παρενόχληση, δεν μπορεί να διωχθεί; Θέλετε να συνεχιστεί αυτή η κατάσταση; Είστε υπέρ αυτής της ρύθμισης; Ξέρετε ότι, αν σήμερα ένας συνδικαλιστής βιαιοπραγήσει εναντίον συναδέλφου του έχει ασυλία; Θέλετε να συνεχιστεί αυτή η κατάσταση;

Σας είπα ότι εδώ σήμερα θα γίνουν τα αποκαλυπτήρια της αραχνιασμένης αντιπολίτευσης που κάνετε και απαντώ σε όλα τα σημεία. Μπορεί να ενοχλήστε, αλλά πριν φτάσετε στο σημείο της ενόχλησης να ελέγχατε αυτά που λέγατε προηγουμένως.

Από κει και πέρα, θεσπίζουμε την ελάχιστη εγγυημένη υπηρεσία, όταν γίνονται απεργίες, στην κοινή ωφέλεια, όπως στο Μετρό, στα απορρίμματα, στην ακτοπλοΐα και λέμε να υπάρχει το 1/3 της υπηρεσίας. Είναι ελληνική πατέντα; Ήμουν ευρωβουλευτής, γίνεται στο Βέλγιο, που νεοφιλελεύθερο κράτος δεν το λες, γίνεται στη Γαλλία, επίσης νεοφιλελεύθερο κράτος δεν το λες, γίνεται στην Αυστραλία, γίνεται στον Καναδά.

Το ερώτημα που θέλω να σας θέσω, είμαι βέβαιος ότι οι πραγματικοί απεργοί το καταλαβαίνουν, όταν κηρύσσεται μια απεργία, γίνεται απεργία εναντίον του κοινωνικού συνόλου ή, όπως νομίζω εγώ, θα έπρεπε να γίνεται εναντίον της όποιας κυβέρνησης και της όποιας εργοδοσίας; Διότι, όταν εγκλωβίζεις έναν ανάπηρο, έναν ηλικιωμένο, όταν απεργεί το Μετρό και δεν μπορεί να εξυπηρετηθεί, γιατί σταματούν όλοι, ακόμα και, όταν απεργεί ένα από τα εννιά σωματεία του Μετρό, το είχαμε τελευταία, δεν νομίζω ότι είναι ένδειξη κοινωνικής ευαισθησίας, ούτε αυτών που καταφεύγουν σε τέτοιες ενέργειες ούτε από την πλευρά τη δική σας που τους υπερασπίζεστε, διότι αυτό κάνετε. Είναι κοινωνική αναλγησία από την πλευρά των κομμάτων της Αντιπολίτευσης. Κοινωνική αναλγησία, δεν σας αρέσει, αλλά αυτό είναι.

Από εκεί και πέρα, φέραμε πράγματι δύο ρυθμίσεις, με αφορμή και αυτά που συνέβησαν τελευταία, να μην παρακάμπτονται αποφάσεις της δικαιοσύνης. Κηρύσσει ένα από τα εννέα σωματεία του Μετρό απεργία, η απεργία αυτή θεωρείται παράνομη από τη δικαιοσύνη. Αποφάσισε η δικαιοσύνη, για λόγους που έχουν να κάνουν κατά βάση με προθεσμίες και τέτοια πράγματα, τελείως αντικειμενικούς, έρχεται στη συνέχεια το Εργατικό Κέντρο Αθηνών την ίδια απεργία, την ίδια μέρα και την καλύπτει. Πόσο λογικό είναι και θα έχουμε δικαιοσύνη ή δεν θα έχουμε; Αυτό ρυθμίσουμε και αυτό είναι ρύθμιση κοινής λογικής.

Το ίδιο είναι και το θέμα της αστικής ευθύνης. Έρχεται η ΠΕΝΕΝ, ο κ. Νταλακογιώργος, ενώ είναι έτοιμο το πλοίο να αποπλεύσει στο λιμάνι, ενώ η Πανελλήνια Ναυτική Ομοσπονδία δεν κάνει απεργία και η δική του απεργία έχει κηρυχθεί παράνομη, έρχεται και βάζει μπλόκο μπροστά στο πλοίο, έτσι ώστε να μην πάνε οι επιβάτες στη δουλειά τους και στα σπίτια τους και οι τουρίστες στον προορισμό τους.

Εσείς, λοιπόν, υπερασπίζεστε, όπως καταλαβαίνω, τον κ. Νταλακογιώργο, γιατί εμείς γι αυτές τις περιπτώσεις θεσπίζουμε αστική ευθύνη, δεν θεσπίζουμε αστική ευθύνη ούτε για την ΠΝΟ, που δεν κάλυψε αυτή την απεργία ούτε για οποιονδήποτε δεν συμμετείχε σε παράνομες πράξεις.

Επαναλαμβάνω ακόμα μια φορά, άλλο απεργία, που είναι ιερό δικαίωμα και άλλο παρανομία. Αν είστε υπέρ της παρανομίας, να βγείτε να το πείτε, να μετατρέψουμε την Ελλάδα τελικά σε ζούγκλα. Αυτή είναι η προοδευτική σας αντίληψη. Η απεργία είναι ιερό δικαίωμα, αλλά είναι ιερό δικαίωμα και η εργασία, είναι ιερό δικαίωμα να τηρείται το Σύνταγμα στο σύνολό του.

Από κει και πέρα ξέρω ότι είστε σε δύσκολη θέση, γιατί δεν αντέχετε σε επιχειρήματα. Είστε των κραυγών. Λυπάμαι πάρα πολύ. Δεν σας προσέβαλα, αναλύω την κατάσταση, θα ξαναμιλήσετε και θα πείτε όσα θέλετε να πείτε. Αλλά τι να κάνουμε δεν είμαστε «Σοβιετία», Βουλή είναι, Δημοκρατία έχουμε.

Λοιπόν, από κει και πέρα, επαναλαμβάνω τη σημασία της κάρτας εργασίας. Η κάρτα εργασίας είναι μια επανάσταση στην αγορά εργασίας, εγγυάται τα δικαιώματα του εργαζόμενου, το ωράριό του, τις υπερωρίες, τη διευθέτηση τα πάντα. Είναι ένας ηλεκτρονικός μηχανισμός, ο οποίος θα τεθεί σε εφαρμογή το ταχύτερο σε συνεργασία με το Υπουργείο Ψηφιακής Διακυβέρνησης.

Είναι κεντρική επιλογή της Κυβέρνησης να πάμε όσο πιο γρήγορα γίνεται με την κάρτα εργασίας και παράλληλα φέρνουμε μια δεύτερη μεταρρύθμιση που είναι η Ανεξάρτητη Διοικητική Αρχή Επιθεώρηση Εργασίας.

Τι κάνουμε;

Ότι έκανε ο ΣΥΡΙΖΑ με την ΑΑΔΕ, με τα φορολογικά το 2016 - το οποίο εμείς το ψηφίσαμε - για να υπάρχει μια ανεξαρτησία και να μην υπάρχει καχυποψία ότι οι κυβερνήσεις, οι οποίες κυβερνήσεις, παρεμβαίνουν ευνοούν, αδικούν και τα λοιπά. Ενώ εμείς, λοιπόν, ψηφίσαμε τη ρύθμιση για την ΑΑΔΕ το 2016 και θα περιμέναμε ο ΣΥΡΙΖΑ να κάνει το ίδιο, να μας ακολουθήσει τώρα στην ρύθμιση που φέρνουμε εδώ. Ο ΣΥΡΙΖΑ κάνει το ακριβώς αντίθετο και μας καταγγέλλει και λέει -ακούστε τι λέει, το λέω για τους Έλληνες πολίτες- «Εμπιστευόμαστε τον Χατζηδάκη με τις γαλέρες του και τους οδοστρωτήρες του περισσότερο» διότι μου λένε ότι έπρεπε να το κρατήσω εγώ. Εγώ, που είμαι ο «μπίξιος», ο «δείξιος» και όλα αυτά τα οποία μου σούρνετε και σήμερα μου σούρατε, να κρατήσω την Ανεξάρτητη Αρχή και όχι να τη δώσουμε σε ένα «Πιτσιλή Νο2» με όλες τις εγγυήσεις, με τη Βουλή η οποία παρεμβαίνει, με τον πρόεδρο του ΣΕΠΕ που είναι στην επιτροπή επιλογής και ούτω καθεξής.

Αν αυτό είναι σοβαρή αντιπολίτευση το αφήνω στους Έλληνες να το κρίνουν. Σας ευχαριστώ πάντως - να σας πω την αλήθεια - γι’ αυτήν την κατ’ εξαίρεση εμπιστοσύνη που μου δείχνετε στο συγκεκριμένο θέμα. Με τιμά έστω και κατ’ εξαίρεση.

Τώρα, κυρίες και κύριοι συνάδελφοι, κλείνω σημειώνοντας ότι οι ρυθμίσεις οι οποίες φέρνουμε - ήδη αναφέρθηκα σε πολλές, αλλά μπορούμε να το κάνουμε στην κατ’ άρθρον συζήτηση αναλυτικότερα- οι ρυθμίσεις που φέρνουμε ισχύουν στην Ευρώπη. Πουθενά δεν είναι δικές μας πατέντες. Οι δικές σας αντιρρήσεις θέλω να ξέρουν πού εδράζονται και πόσο εκτεταμένα εφαρμόζονται όλα αυτά τα οποία προτείνετε. Οι δικές μας ρυθμίσεις συνδυάζουν δύο στόχους την ανταγωνιστικότητα της οικονομίας - και γι’ αυτό φέρνουμε και τις ρυθμίσεις που φέρνουμε, παραδείγματος χάριν για τις Κυριακές ή για τις υπερωρίες- αλλά από την άλλη πλευρά στοχεύουν και στην προστασία των εργαζομένων γι’ αυτό και φέρνουμε μια σειρά από ρυθμίσεις που σας ανέφερα στην αρχή και που προέβλεψα - δεν ξέρω τι θα κάνετε- ότι με οργή θα καταψηφίσετε, τουλάχιστον αν ακολουθήσετε αυτά τα οποία ακούσαμε όλοι εδώ πέρα.

Εσείς ξεκινήσατε να ξιφουλκείτε εναντίον του νομοσχεδίου πριν το δείτε. Ξεκινήσατε να λέτε από τις αρχές Απριλίου, τα γνωστά – «τα βγάλατε από τις ντουλάπες σας», «οδοστρωτήρας, γαλέρες». Τουλάχιστον δεν πρωτοτυπείτε κιόλας τα ακούω από τη δεκαετία του 1980 από τότε που ήμουν φοιτητής. Βρείτε κάτι πιο πρωτότυπο. Αυτό είναι το πολιτικό σας εμπόρευμα. Και τώρα είστε σε αμηχανία διότι το νομοσχέδιο έχει δεκάδες άρθρα τα οποία πάνε προς την ακριβώς αντίθετη κατεύθυνση. Ενώ, λοιπόν, λέτε ότι το νομοσχέδιο αυτό είναι ολετήρας, οδοστρωτήρας, καταστροφέας και ούτω καθεξής, την ίδια στιγμή διαρρέετε ότι δεν θα κάνετε και πρόταση μομφής. Κάντε ότι θέλετε καλοδεχούμενη η πρόταση μομφής. Εγώ προβλέπω, πάντως, ότι στο τέλος θα φύγετε από την ψηφοφορία.

Να σας πω γιατί θα φύγετε;

Διότι, θα αναγκαστείτε στην ονομαστική ψηφοφορία να ψηφίσετε τα 5/6 των διατάξεων του νομοσχεδίου και τότε το νομοσχέδιο αυτό δεν μπορεί να το θεωρείτε καταστροφέα και άξιο για όλες αυτές κινητοποιήσεις, διότι θα είναι τα πολιτικά σας αποκαλυπτήρια.

Θα ήθελα να σας ευχαριστήσω για το ότι καταφύγατε σε αυτήν την ακραία, αβάσιμη και παθιασμένη Αντιπολίτευση, η οποία για μια ακόμα φορά θα σας εκθέσει.

Εμείς προχωρούμε μπροστά, με ένα νομοσχέδιο το οποίο εκσυγχρονίζει το Εργατικό Δίκαιο. Δίνει περισσότερες δυνατότητες, επιλογές, ευκαιρίες στον εργαζόμενο. Δίνει παραπάνω δύναμη τελικά στον εργαζόμενο.

Ξέρουμε ότι απέναντί μας είναι η συμμαχία του χθες. Δικό μας όραμα, είναι η Ευρώπη. Δικό μας όραμα είναι σύγχρονες επιχειρήσεις, ισχυροί εργαζόμενοι, παραγωγική Ελλάδα.

Και να σας πω και κάτι; Τώρα, ακόμα μια φορά θυμήθηκα τις συζητήσεις που κάναμε στο αντίστοιχο νομοσχέδιο για τη Δ.Ε.Η., πριν από 1,5 - 2 χρόνια. Και πάλι λέγατε ότι θα καταστρέψουμε τη Δ.Ε.Η., ότι τα ξεπουλάμε όλα, ότι είμαστε ανάλγητοι, ότι είμαστε νεοφιλελεύθεροι. Και η Δ.Ε.Η. εκεί που ήταν στο χείλος της καταστροφής, εκεί τότε που την παραλάβαμε η μετοχή της είχε 1,2 ευρώ αξία και τώρα να έχει περίπου 9 ευρώ αξία και να έχει μπει σε άλλες ταχύτητες.

Η κριτική σας είναι εδώ για να σας εκθέτει. Ακόμα και εδώ αυτό θα συμβεί, ακόμα μια φορά θα εκτεθείτε. Και εμείς θα προχωρήσουμε μπροστά και θα δικαιωθούμε πολιτικά. Ο χρόνος έτσι κι αλλιώς είναι σύμμαχός μας, αλλά θα δικαιωθούμε για τον εξής πολύ απλό λόγο, οι ρυθμίσεις μας είναι ρυθμίσεις Ευρώπης από τη μια πλευρά και κοινής λογικής από την άλλη. Και όταν κανείς προχωρεί σε αυτό το δρόμο πάντα βγαίνει δικαιωμένος.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Και εμείς σας ευχαριστούμε πολύ.

Τον λόγο έχει, ο κ. Βαρδάκης.

**ΣΩΚΡΑΤΗΣ ΒΑΡΔΑΚΗΣ:** Κύριε Υπουργέ, έχω μια απορία, έχετε απεργήσει ποτέ; Απαντήστε μας μετά. Αναφερθήκατε αρκετές φορές, για την ηλεκτρονική κάρτα. Θετικό είναι, δεν είπε κανείς το αντίθετο. Να δούμε πότε θα εφαρμοστεί και πώς θα ελεγχθεί. Να σας θυμίσω, όμως, ότι εμείς, ήδη είχαμε νομοθετήσει την ηλεκτρονική υποβολή της υπερωριακής απασχόλησης και 6 εκατομμύρια ώρες δηλώθηκαν το 2018. Για να μην πω τώρα από το βήμα της Βουλής, που και σε ποιους επιβάλαμε και αυστηρότατα πρόστιμα για παραβατική συμπεριφορά, όσον αφορά την εργατική νομοθεσία.

Είπατε δέκα φορές την λέξη οργή, κύριε Υπουργέ. Με τη δύναμη και την οργή αυτή του ελληνικού λαού, σας διαβεβαιώ, ότι εάν δεν το αποσύρετε αυτό το νομοσχέδιο, δεν θα εφαρμοστεί στη πράξη. Με την οργή και τη δύναμη του ελληνικού λαού.

Θέλω να πω στον εισηγητή της Ν.Δ., επειδή μίλησε για ομαδικές απολύσεις, να ανατρέξει στο Προεδρικό Διάταγμα 2014/94, Προεδρικό Διάταγμα υπογραφή κ. Βρούτση, κ. Παπαδόπουλου, να ανατρέξει να δει ποιοι πραγματικά νομοθέτησαν για τις ομαδικές απολύσεις.

Κύριε Υπουργέ, όταν είχατε εκτοξεύσει την ανεργία στο 28%, η Κρήτη, συντοπίτες είμαστε, είχε περίπου 10% ανεργία, όταν την είχατε εκτοξεύσει στο 28%, την παραλάβατε στο 10%. Τα στοιχεία που μας έδωσε προχθές έρευνα της περιφέρειας και του πανεπιστημίου Κρήτης, δείχνουν, ότι αυτή τη στιγμή, η Κρήτη είναι πρώτη στην ανεργία, όχι μεταξύ περιφερειών Ελλάδος, αλλά μεταξύ περιφερειών Ευρώπης. Η ίδια έρευνα, αποτυπώνει, ότι, ακούστε, 9 στους 10 δεν ευελπιστούν ότι θα βρουν δουλειά το αμέσως επόμενο διάστημα.

Έρχεστε εσείς να μας πείτε, ότι αυξάνεται, εκτοξεύεται, το πλαφόν των υπερωριών για το καλό των εργαζομένων. Συγχαρητήρια, κύριε Υπουργέ. Να δούμε που θα βρουν το 1,5 εκατομμύριο άνεργοι δουλειά με αυτά τα τερτίπια που πάτε να εφαρμόσετε. Εξάλλου, κύριε Υπουργέ, διακαής πόθος σας είναι η νεοφιλελεύθερη πολιτική που εκφράζεται, να παίρνει σάρκα και οστά μέσα από τα νομοσχέδιά σας, αυτή τη φορά μέσα από αντεργατικές ρυθμίσεις.

Φτάσατε, λοιπόν, στο σημείο να συζητάτε, σήμερα, για άρση καταχωρημένων εργασιακών και συνδικαλιστικών δικαιωμάτων, όχι δεκαετιών, αλλά ενός αιώνα.

Σε ότι αφορά στο προκείμενο νομοσχέδιο, για τα εργασιακά.

Η Κυβέρνηση βασίζεται σε δύο αναληθή στοιχεία:

Πρώτον, ότι η σχέση εργαζόμενου και εργοδότη είναι ισότιμη. Να μου βρείτε, κύριε Υπουργέ, - γι’ αυτό, μάλλον καλέσατε την «ΠΑΠΑΣΤΡΑΤΟΣ», επειδή τα τελευταία χρόνια έχει δώσει κάποιο μπόνους στους εργαζόμενους - και εμένα μια επιχείρηση που καλεί τους εργαζόμενους και τους λέει «ελάτε εδώ, να δουλεύετε λιγότερο, λόγω προσφοράς και να αμείβεστε περισσότερο, με ατομική συμφωνία». Όμως, ειλικρινά, κύριε Υπουργέ, έχετε μπερδέψει την ατομική σύμβαση με τη συλλογική σύμβαση.

Δεύτερο σημείο. Αυτό που κάνετε είναι εγκληματικό, γιατί έχετε παράδειγμα προηγούμενων ετών. Η ελαστικοποίηση της εργασίας αυξάνει – λέει- την ανταγωνιστικότητα. Το 2013, η κυρία Λαγκάρντ σας είχε πει ότι ήταν λάθος του Διεθνούς Νομισματικού Ταμείου η μείωση του μισθολογικού κόστους που θα έφερνε την ανταγωνιστικότητα και τις νέες θέσεις εργασίας. Ξέρετε, κύριε Υπουργέ, ότι πήρατε τις εκλογές με το αφήγημα «Νέες θέσεις εργασίας καλά αμειβόμενες»; Αυτό μας έλεγε, κάθε πρωί- μεσημέρι- βράδυ, ο κ. Μητσοτάκης, από το βήμα της Βουλής. Αυτό θέλετε να εφαρμόσετε, σήμερα; Να μας το πείτε. Αυτό εφαρμόζετε με τη 10ωρη εργασία; Ξέρετε ότι το 2ωρο, που θα δουλεύει παραπάνω ο κάθε εργαζόμενος, δεν θα αμείβεται; Εξαντλητικές, βέβαια, συνθήκες εργασίας, με μικρότερες απολαβές και μείωση των προσλήψεων, για τις επιπλέον ανάγκες της κάθε επιχείρησης.

Είναι πολλά που μπορεί να πει κάποιος, αλλά δεν θα προλάβω.

Κύριε Υπουργέ, αυτό που δεν έκανε καμία δεξιά κυβέρνηση, τα τελευταία 50 χρόνια, το κάνει η Κυβέρνηση Μητσοτάκη. Δηλαδή, να αγγίξει, να ακουμπήσει πραγματικά -το είπε και η Εισηγήτρια μας- ένα εμβληματικό νομοσχέδιο του 1982 το ν.1264. Ματαιώνει και ποινικοποιεί τη συνδικαλιστική δράση, διευρύνοντας το πεδίο, με βάση το οποίο μια απεργία μπορεί να κριθεί παράνομη στα δικαστήρια. Και έχετε το θράσος να επαναλαμβάνετε, όπως σας είπα προηγουμένως, τις ίδιες αποτυχημένες πολιτικές, που χρεοκόπησαν τη χώρα, του 2012-2014. Βαδίζετε ακριβώς σε αυτά τα χνάρια του παρελθόντος. Τα όρια έχουν ξεπεραστεί προ πολλού. Ξεκινάτε έναν πόλεμο στους εργαζόμενους. Δεν βάλλετε μόνον κατά των εργαζομένων, βάλλετε κατά της δημοκρατίας.

Κλείνοντας, θέλω να πω ότι μας λέτε, στο νομοσχέδιο, πως ο εργαζόμενος μπορεί να διαπραγματεύεται επί ίσοις όροις. Σας το είπα, προηγουμένως. «Κούνια που σας κούναγε», κύριε Υπουργέ. Με συγχωρείτε, αλλά είστε άσχετοι. Δεν ξέρετε τι συμβαίνει στην αγορά εργασίας. Θα σας φέρω ένα παράδειγμα. Πριν λίγες μέρες, το Ανώτατο Συμβούλιο Εργασίας κήρυξε υποχρεωτικές τις συμβάσεις των ξενοδοχοϋπαλλήλων. Ξέρετε, κύριε Υπουργέ, ότι σήμερα 400.000 εργαζόμενοι στον τουρισμό είναι στον αέρα; Ότι είναι χωρίς επίδομα ειδικού σκοπού, τους δύο τελευταίους μήνες; Αυτοί που επιβίωσαν είναι 534 ευρώ, όλο το προηγούμενο διάστημα. Και, τώρα, τους δύο τελευταίους μήνες με μηδέν.

Το χειρότερο όλων, κύριε Υπουργέ. Αυτοί που προσλαμβάνονται, ευελπιστώντας στην ψήφιση του νομοσχεδίου, αμείβονται από προχθές με το ημερομίσθιο του ανειδίκευτου εργάτη. Γι’ αυτό σας είπα ότι είστε άσχετοι και δεν ξέρετε τι συμβαίνει στην αγορά εργασίας. Όπως και οι οδηγοί τουριστικών λεωφορείων. Ακούστε. Με το μισθό του ανειδίκευτου εργάτη. Για ποιο λόγο; Γιατί δεν έχετε κηρύξει τη σύμβαση υποχρεωτική.

Κύριε Υπουργέ, θα το επαναλάβω. Πριν από τέσσερις μήνες σας είχαμε πει μην φέρετε, εν μέσω πανδημίας, ένα τέτοιο νομοσχέδιο, για πολλούς και διάφορους λόγους. Εγώ πιστεύω ότι μέχρι την Πέμπτη, δεν ξέρω αν πάρει μια πρωτοβουλία ο Πρωθυπουργός, που και αυτός την ίδια τακτική ακολουθεί.

Επιτρέψτε μου, όμως, να πω ότι φέρνοντας ένα τέτοιο νομοσχέδιο, πραγματικά, κύριε Χατζηδάκη και κύριε Μητσοτάκη, είσαστε επικίνδυνοι για τον τόπο. Καταστρέψατε μια καινούρια γενιά. Καταστρέφετε τα παιδιά μας που, αύριο, θέλουν να ανοίξουν τα φτερά τους, να βγουν στην αγορά εργασίας και θα είναι όμηροι του κάθε κακού εργοδότη.

Σας ευχαριστώ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Και εμείς ευχαριστούμε τον κύριο Βαρδάκη. Το λόγο έχει η κυρία Κεφάλα.

**ΜΑΡΙΑ – ΑΛΕΞΑΝΔΡΑ ΚΕΦΑΛΑ**: Ευχαριστώ πολύ, κύριε Πρόεδρε.

Κύριοι υπουργοί, κυρίες και κύριοι συνάδελφοι, σε μια συνεχώς μεταβαλλόμενη κοινωνία, ιδιαίτερα την τελευταία περίοδο που βιώνουμε έντονες και πρωτόγνωρες αλλαγές, ο χώρο της εργασίας και οι εργασιακές σχέσεις δεν θα μπορούσαν να μείνουν ανεπηρέαστες.

Η ανάγκη να απαντηθούν ζητήματα της σύγχρονης εποχής που αφορούν στο πλαίσιο λειτουργίας των σχέσεων επιχειρήσεων και εργαζομένων είναι, όχι μόνο υπαρκτή, αλλά επιβεβλημένη.

Από σήμερα στην Επιτροπή μέχρι και την ημέρα ψήφισης του νομοσχεδίου όλες οι πολιτικές δυνάμεις θα βρεθούν προ των ευθυνών τους.

Ο χώρος της εργασίας είναι τόσο σημαντικός που επηρεάζει τις ζωές όλων μας και γι αυτό δεν υπάρχουν περιθώρια στρουθοκαμήλου και μικροπολιτικής.

Εν έτη 2021, δεν μπορούμε να μιλάμε για προοδευτισμό και να μένουμε προσκολλημένοι σε μια απαρχαιωμένη εργατική νομοθεσία 40 ετών.

Να ζούμε στην εποχή που το διαδίκτυο και τηλεργασία ήταν άγνωστα.

Δεν χρειάζεται να είναι κάποιος ειδικός για να αντιληφθεί πως οι συνθήκες, κοινωνικές, εργατικές, οικονομικές, τεχνολογικές, όλα αυτά τα χρόνια έχουν δημιουργήσει τελείως νέα δεδομένα και νέες ανάγκες.

Τα χρόνια προβλήματα και οι δυσλειτουργίες έχουν επισημανθεί, λειτουργούσαν κατά βάση εις βάρος των εργαζομένων. Και αυτό δεν άλλαξε ακόμη και κατά τη διάρκεια της λεγόμενης αριστερής διακυβέρνησης των προηγούμενων ετών.

Σήμερα ως ένα σύγχρονο κράτος απαντάμε σε αυτές τις ανάγκες και πράττουμε αυτό που εργατικός κόσμος περιμένει.

Καταπολεμούμε με τη μαύρη και υπό δηλωμένη εργασία, τις απλήρωτες υπερωρίες και την εκμετάλλευση των εργαζομένων.

Κλείνοντας, έτσι, παράλληλα και τη διαρροή πόρων από το ασφαλιστικό σύστημα και τα ταμεία του κράτους.

Βάζουμε φραγμό στα φαινόμενα βίας και σεξουαλικής παρενόχλησης στους χώρους εργασίας.

Από εκεί και πέρα, η τηλεργασία που μπήκε στη ζωή μας λόγω της πανδημίας, φαίνεται πως σε ένα βαθμό θα παραμείνει ως στοιχείο της νέας πραγματικότητας.

Έτσι, η πολιτεία προσαρμόζεται και ενεργοποιεί τα εργαλεία εκείνα που θα δώσουν στον εργαζόμενο τη δυνατότητα να ξεχωρίσει την εργασία από τον προσωπικό ελεύθερο χρόνο.

Βλέπετε οι αρνητικές φωνές για αυτό το νομοσχέδιο περιορίζονται μέσα σε κομματικά γραφεία και δεν διαχέονται στην κοινωνία.

Πολιτεία και κοινωνία αντιλαμβάνονται πως δεν υπάρχουν εργαζόμενοι χωρίς επιχειρήσεις, ούτε επιχειρήσεις που δεν σέβονται τις ανάγκες των εργαζομένων.

Η πολιτική αντιπαράθεση είναι θεμιτή σε μια δημοκρατία.

Εσείς, όμως, κυρίες και κύριοι του ΣΥΡΙΖΑ, έχετε χάσει την αίσθηση του μέτρου και της πραγματικότητας. Υπονομεύετε διαρκώς τη μεγάλη προσπάθεια που κάνει η χώρα για να αφήσει πίσω της την πανδημία και να επανέλθει σε αναπτυξιακή τροχιά, με μοχλό τις επιχειρήσεις και τους ευχαριστημένους εργαζόμενους σε αυτές. Με ψέματα και fake news προσπαθείτε να κάνετε το άσπρο μαύρο για ένα νομοσχέδιο που κοιτά το αύριο και θέτει στέρεες βάσεις για τη βελτίωση της ανταγωνιστικότητας και τη δημιουργία νέων θέσεων εργασίας.

Βασικός σκοπός του είναι η αντικατάσταση των αναχρονιστικών ρυθμίσεων και η εξάλειψη της αυθαιρεσίας.

Πρόκειται για ένα νομοσχέδιο που δίνει πρωταρχικό ρόλο στην προστασία των εργαζομένων.

Δεν καταργείται και δεν υπονομεύεται το 8ωρο, απεναντίας θωρακίζεται και δίνει τη δυνατότητα διευθέτησης του χρόνου εργασίας του εργαζόμενου και της ρύθμισης των όρων εργασίας βάσει των αναγκών. Βοηθάμε, έτσι, τις επιχειρήσεις να οργανώσουν τη λειτουργία τους, όπως απαιτούν οι ανάγκες της εποχής.

Πάντα, όμως, θέτουμε σε πρώτη μοίρα τους εργαζόμενους, αφού χωρίς τη συγκατάθεση αυτών δεν θα μπορεί να υπάρξει κανένα πρόγραμμα εργασίας.

Ο εκσυγχρονισμός του εργατικού δικαίου είναι μια ακόμη σημαντική μεταρρύθμιση, που θα προσαρμόσει την αγορά εργασίας στα σύγχρονα ευρωπαϊκά οικονομικά και τεχνολογικά δεδομένα.

Η διαχείριση του ανθρώπινου δυναμικού αποτελεί το Α και το Ω για την επιβίωση και την ανάπτυξη μιας επιχείρησης.

Ορίζουμε, λοιπόν, το πλαίσιο εκείνο που θα βελτιώσει τη διαχείριση αυτή.

Αποτελεσματικός εργαζόμενος είναι ο ασφαλής εργαζόμενος. Αυτός που αισθάνεται ότι η επιχείρηση σέβεται τον ίδιο, τα δικαιώματά του και τις ελευθερίες του. Με τη σειρά του ο ασφαλής εργαζόμενος θα είναι παραγωγικός εργαζόμενος.

Είναι δύσκολο να δεχτεί η κατ’ όνομα Αριστερά, ότι αυτή εδώ η κυβέρνηση προασπίζει τα δικαιώματα των εργαζομένων, γιατί πραγματικά συγκρούονται δύο κόσμοι. Αυτός που επιθυμεί τον εργαζόμενο καταπιεσμένο, άβουλο και όργανο των κομματικών τους επιδιώξεων και αυτός που βλέπει στο μέλλον. Αναγνωρίζει τα προβλήματα και με σύγχρονες πρακτικές δίνει τις απαιτούμενες λύσεις βρίσκοντας την χρυσή τομή.

Ευτυχώς, οι πολίτες βλέπουν, κρίνουν, συγκρίνουν και στηρίζουν τις μεταρρυθμίσεις της κυβέρνησης της Νέας Δημοκρατίας και του Κυριάκου Μητσοτάκη, χαιρετίζοντας κάθε κίνηση κοινωνικής και οικονομικής προόδου, όπως είναι το σημερινό νομοσχέδιο.

Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Σας ευχαριστούμε, κυρία Κεφάλα.

Το λόγο έχει η κυρία Αλεξοπούλου.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Σας ευχαριστούμε πολύ, κυρία Κεφάλα.

Το λόγο έχει η κυρία Αλεξοπούλου.

**ΑΝΑΣΤΑΣΙΑ – ΑΙΚΑΤΕΡΙΝΗ ΑΛΕΞΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σχέδιο νόμου που έχουμε προς συζήτηση, είναι οπωσδήποτε πολύ σοβαρό και συνδυάζεται με όλα όσα ετοιμάζει το Υπουργείο Εργασίας, που αλλάζουν τα δεδομένα και πεπραγμένα δεκαετιών, με πολλές παρενέργειες για το σύνολο της κοινωνίας.

Πολλά μπορούν να ειπωθούν και επιφυλάσσομαι να πούμε περισσότερα, όταν έρθει το σχετικό νομοσχέδιο, προς ψήφιση, στην Ολομέλεια. Προς το παρόν, ας περιοριστούμε σε μία πάρα πολύ βασική πτυχή του ζητήματος, την παρενόχληση ακόμα και τη βία, που ενδεχομένως παρατηρούνται σε χώρους εργασίας. Είναι ένα ζήτημα, το οποίο, όπως και όλα όσα απαρτίζουν το συνολικό πλέγμα του νομοσχεδίου, δυστυχώς, δεν έχει τύχει καμίας σοβαρής αντιμετώπισης από τις κυβερνήσεις που πέρασαν από το τιμόνι της χώρας. Παράδειγμα, οι διεθνείς συμβάσεις που είναι το αντικείμενο του σχεδίου νόμου και οι οποίες δεν έχουν επικυρωθεί ακόμα από το ελληνικό Κοινοβούλιο: Τι είδους προστασία της εργασίας, όμως, είναι αυτή, κυρίες και κύριοι συνάδελφοι, όταν όλα όσα ετοιμάζει η Κυβέρνηση, ανατρέπουν ακόμα και τα λίγα κεκτημένα των εργαζομένων που είχαν αποκτηθεί, με αγώνες και αίμα γενεών ολόκληρων.

Ασφαλώς, η βία και η παρενόχληση στους εργασιακούς χώρους, αποτελούν θλιβερά γεγονότα, για τα οποία κάνουμε λόγο, αλλά φοβάμαι, θεωρητικά εδώ και πολλά χρόνια, το τι έχουν κάνει ως τώρα γι’ αυτό οι ελληνικές κυβερνήσεις, το αφήνω να το σκεφτείτε μόνοι σας, ελεύθερα και ανεπηρέαστα.

Θα ήθελα μόνο να πω, ότι σήμερα, με τις αλλαγές που έφερε αναπόφευκτα η πανδημία και στα εργασιακά δεδομένα, είναι μια τεράστια ευκαιρία να καταπολεμηθεί το πρόβλημα στη ρίζα του. Γιατί αυτό που συμβαίνει με πολλές γυναίκες στους χώρους της εργασίας τους, είναι θέμα, που εμπεριέχεται στη γενικότερη κακοποίηση που υφίστανται πολλές γυναίκες και που όλα αυτά, συνδέονται με τη μάστιγα του «trafficking», για τα οποία έχουμε κάνει λόγο και άλλοτε στο πλαίσιο της Επιτροπής.

Εδώ οφείλω να παρατηρήσω, πως όταν λέμε για παρενόχληση στο χώρο της εργασίας, δεν εννοούμε μόνο την παρενόχληση των γυναικών από τους άντρες προϊσταμένους, αλλά έχουμε και πολλές αντίστροφες περιπτώσεις, όπως φανερώνουν τα στατιστικά στοιχεία, δηλαδή, αντρών που έχουν παρενοχληθεί από γυναίκες ανώτερες στον εργασιακό τους τομέα. Και αυτό, είναι κάτι που οπωσδήποτε φέρνει σε δύσκολη θέση τους πάντες, είναι, όμως, υπαρκτό ως φαινόμενο και θα πρέπει και εμείς να το δούμε πολύ σοβαρά, πόσο μάλλον όταν κάνουμε λόγο και ορθά, για την ισότητα των δύο φύλων. Σε ότι αφορά σε μια οργανωμένη πολιτεία, αντιμετώπιση της παρενόχλησης στους εργασιακούς χώρους, σημαίνει ένα βασικά πράγμα, δηλαδή, διοικητική προστασία. Και ήδη με την ισχύουσα νομοθεσία, για παράδειγμα, το ν.4443/2016, υπάρχουν τα κατάλληλα εργαλεία για να έχει ο παρενοχλούμενος εργαζόμενος, την αναγκαία προστατευτική ασπίδα.

Το θέμα είναι γιατί η νομοθεσία δεν εφαρμόζεται; Είναι όσα έλεγα πιο πριν για τις τεράστιες ευθύνες των κυβερνήσεων.

Πάμε τώρα και στο άλλο σημαντικό σκέλος, την προώθηση της ασφάλειας και της υγείας του εργαζομένου μέσα στο χώρο της εργασίας του. Πρόκειται για μείζον εργασιακό, αλλά και ανθρωπιστικό θέμα και εξηγούμαι: Ποιες είναι οι ακριβείς συνθήκες εργασίας και πώς αυτές ορίζονται από τις σχετικές εργασιακές συμβάσεις; Αυτό παραμένει εν πολλοίς ασαφές. Επίσης, τι ορίζεται επιτέλους ως επαγγελματική ασθένεια και τι ως εργασιακό ατύχημα; Ποιοι οι επαγγελματικοί κίνδυνοι για τον εργαζόμενο και ποια η ποιότητα εργασίας του που του παρέχεται;

Δυστυχώς, όλα τα παραπάνω παραμένουν συγκεχυμένα, αλλά και όταν έχουν κατά καιρούς αποσαφηνιστεί από το νόμο, απλά δεν τυγχάνουν εφαρμογής και εδώ έρχεται ο ρόλος του ελέγχου, που πρέπει να γίνεται για το θέμα της προστασίας της σωματικής, αλλά και όχι μόνο, ακεραιότητας, αλλά και της εν γένει υγείας του εργαζόμενου. Εδώ δεν έχουμε ξεκαθαρίσει ακόμα τι εννοούμε πίσω από την πολύκροτη έννοια «συνθήκες εργασίας», που βέβαια αφορούν σε όλα εκείνα τα στοιχεία που αποτελούν την επαγγελματική ζωή του εργαζόμενου, όχι μόνο σε ό,τι χρειάζεται με την ασφάλεια και την υγιεινή του εργασιακού περιβάλλοντος, αλλά και σε ό,τι έχει να κάνει με τη βελτίωση της ποιότητας της ζωής του εντός και εκτός εργασιακού χώρου.

Έθιξα, κύριοι συνάδελφοι, ακροθιγώς αυτά τα τεράστια προβλήματα που μας απασχολούν ακόμα και στην τρίτη δεκαετία του 21ου αιώνα και το κεντρικό ερώτημα είναι εάν ένα κράτος πρόνοιας μπορεί να έχει ως κύριο μέλημά του την πρόληψη των επαγγελματικών κινδύνων και τη βελτίωση των όρων εργασίας των εργαζομένων. Η δημιουργία ενός σύγχρονου θεσμικού πλαισίου που να ανταποκρίνεται στα δεδομένα που έχουν διαμορφωθεί, υπό τις δύσκολες συνθήκες της συνεχιζόμενης κρίσης που ζούμε, είναι και πρέπει το πρώτιστο μέλημα ενός κράτους, που θέλει να λέγεται ευνομούμενο.

Εμείς στην Ελληνική Λύση - Κυριάκος Βελόπουλος, είμαστε υπέρ του δικαίου των Ελλήνων εργαζομένων και ό,τι προκύπτει από αυτό. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Ευχαριστούμε κυρία Αλεξοπούλου.

Το λόγο έχει η κυρία Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ.Κύριε Πρόεδρε, κυρίες και κύριοι συνάδελφοι, συζητούμε σήμερα για την προστασία της εργασίας. Όμως, για ποια ακριβώς προστασία μιλάμε; Βλέπουμε να συστήνεται αυτοτελές τμήμα για την παρακολούθηση των φαινομένων βίας και παρενόχλησης στην εργασία. Μαζί με τη σύσταση αυτή βεβαίως συστήνεται και προστίθενται ταυτόχρονα έξι θέσεις για νομικούς, απόφοιτους πληροφορικής και τα λοιπά. Τους άνεργους τους σκέφτεστε; Υπάρχουν για εσάς; Γιατί μάλλον εκείνο το οποίο σας απασχολεί περισσότερο είναι το πώς θα καταργηθούν τα κεκτημένα ετών για τους εργαζόμενους.

Σύμφωνα με το υπό συζήτηση νομοσχέδιο ως πλήρη απασχόληση θα νοείται και η εργασία τεσσάρων ημερών εβδομαδιαίως και νωρίτερα λέτε ότι η πλήρης απασχόληση καθορίζεται σε 40 ώρες εβδομαδιαίως. Δεν χρειάζεται να είναι κανείς μαθηματικός για να καταλάβει ότι αυτό μεταφράζεται σε 10 ώρες εργασίας ημερησίως σε αυτή την περίπτωση.

Για τις υπερωρίες τι να πρωτοπούμε; Η αύξηση του ορίου των νόμιμων υπερωριών μόνο προς όφελος του εργαζόμενου δεν είναι. Το ίδιο ισχύει και για το ημερήσιο επιτρεπόμενο όριο υπερωριών, το οποίο σε καμία περίπτωση δεν θα έπρεπε να ξεπερνά τις δύο ώρες.

Απευθύνεστε σε ανθρώπους, όχι σε ρομπότ, αλλά πότε νομοθετήσατε με βάση τις εθνικές ανάγκες για να το πράξετε τώρα; Πότε σκεφτήκατε ότι πρέπει επιτέλους να αξιοποιηθούν οι νέοι μορφωμένοι Έλληνες που φεύγουν στο εξωτερικό; Να αξιοποιηθούν όλοι αυτοί που εγκαταλείπουν την Ελλάδα, όχι μόνο για να εργαστούν, αλλά και για να ζήσουν μια καλύτερη ζωή, τόσο ως άνθρωποι, όσο και ως επιστήμονες; Δυστυχώς, όταν γίνεται λόγος για προστασία από τις απολύσεις και ταυτόχρονα ο εργαζόμενος θα εκδιώχνεται, ουσιαστικά, από το χώρο εργασίας, πριν να αρχίσουν να υπάρχουν οι συνέπειες της καταγγελίας της σύμβασης, τότε σίγουρα έχετε μπερδέψει την ερμηνεία της λέξεως «προστασία».

Εμείς στην Ελληνική Λύση έχουμε σαφείς προτάσεις μέτρων για τον κρίσιμο εργασιακό τομέα. Ιδιαίτερα σε ότι έχει να κάνει με τις εργαζόμενες μητέρες, έχουμε τονίσει την αναγκαιότητα επαύξησης του πλαισίου του υφιστάμενου νόμου με προστασία τους μέχρι και είκοσι τέσσερις μήνες από τη γέννηση του παιδιού.

Αντίστοιχα και φυσικά διαζευκτικά, θα πρέπει να ισχύει και για τους άντρες, μόλις ανακοινώνουν στην εργασία τους ότι οι σύζυγοί τους κυοφορούν.

Το ίδιο αναγκαία και απαραίτητη είναι η μείωση εργοδοτικών εισφορών σε νέες και νέους εργαζόμενους γονείς, προκειμένου να έχουν ευκολότερη πρόσβαση στην αγορά εργασίας, διότι το δημογραφικό ζήτημα είναι αποκλειστικά Ελληνικό ζήτημα και αν θέλουμε, έστω την ύστατη στιγμή, να βοηθήσουμε τους νέους Έλληνες και Ελληνίδες να αποτίσουν την Ελλάδα μας, χρειάζονται περαιτέρω κίνητρα, χρειάζεται ειδικός σχεδιασμός και κατάρτιση ειδικού προγράμματος, το οποίο θα περιλαμβάνει μεθόδους έμπνευσης εργασίας, αλλά και δημιουργία νέων θέσεων, όχι μόνο για τους 600 χιλιάδες συμπολίτες μας που έφυγαν στα χρόνια των μνημονίων, αλλά και των ελληνικών οικογενειών που βρίσκονται εξ ανάγκης στο εξωτερικό, αλλά επιθυμούν να επιστρέψουν στην πατρίδα μας.

Θα αποτελούσε, τέλος, σοβαρή παράλειψη να μην αναφερθούμε και στα ΑμεΑ, καθώς ακόμη και σήμερα, εν έτη 2021, υπάρχει αδυναμία πρόσβασής τους σε κοινόχρηστους χώρους, δημόσια κτίρια και μέσα μεταφοράς, αλλά το κυριότερο, διακρίσεις στο εργασιακό τους περιβάλλον.

Η ένταξη των ΑμεΑ στην αγορά εργασίας γίνεται να γίνει με ευνοϊκότερους όρους λόγω και της εξ αποστάσεως εργασίας, τηλεργασίας.

Η τηλεργασία, ειδικότερα, θα μπορούσε να αποτελέσει ένα σοβαρό παράγοντα ενσωμάτωσής τους στην εργασιακή διαδικασία μέσω της τεχνολογίας.

Το «κερασάκι» στην τούρτα, στο παρόν νομοσχέδιο, όμως, μας το κρατήσατε για το τέλος, «Σύσταση Ανεξάρτητης Αρχής Επιθεώρησης Εργασίας», για να μην αναφερθούμε και στην πληθώρα άλλων ανεξαρτήτων αρχών, οι οποίες ούτε οι ίδιες ξέρουν πως υπάρχουν. Πόσο κοστίζουν όλες αυτές οι ανεξάρτητες αρχές στον Έλληνα φορολογούμενο; Για την έναρξη λειτουργίας, μάλιστα, της Επιθεώρησης Εργασίας εκδίδονται, λέτε, σχετική διαπιστωτική απόφαση του Υπουργού Εργασίας και Κοινωνικών Υποθέσεων, ιδίως ως προς το Συμβούλιο Διοίκησης βλέπουμε και φωτογραφικές διατάξεις, ιδιαίτερα προσφιλής τακτική για εσάς.

Υπερβολική εξουσιοδότηση στον Υπουργό Εργασίας και Κοινωνικών Υποθέσεων είναι δυστυχώς για ακόμη μία φορά έκδηλη και η επιλογή των μελών του Συμβουλίου Διοίκησης γίνεται με ανοικτό διαγωνισμό και με απόφαση του Υπουργού Εργασίας και Κοινωνικών Υποθέσεων καθορίζονται η διαδικασία προκήρυξης του ανοικτού διαγωνισμού, η γραμματειακή υποστήριξη της Επιτροπής και λοιπά, ενώ παρακάτω, μέλος του Συμβουλίου Διοίκησης, περιλαμβανομένου του Προέδρου, παύεται από το αξίωμά του με αιτιολογημένη πράξη του Υπουργού Εργασίας και Κοινωνικών Υποθέσεων, όλα διαφανή και πεντακάθαρα, όπως πάντα άλλωστε. Μιλάμε πράγματι για ανεξάρτητη αρχή; γιατί η επιθυμία σας για βόλεμα είναι ακόρεστη.

Λαμβάνετε υπόψη σας το Σύνταγμα όταν νομοθετείτε; Εκ του αποτελέσματος φαίνεται να το αγνοείτε.

Το παρόν νομοσχέδιο είναι γεμάτο από αδιαφανείς διατάξεις. Η εργασία στη σύγχρονη έννομη τάξη προστατεύεται ως θεμελιώδες κοινωνικό και ατομικό δικαίωμα από το Σύνταγμα.

Εμείς στην Ελληνική Λύση το τονίσαμε αυτό, από την πρώτη στιγμή, γιατί πιστεύουμε ότι η εργασία αποτελεί το προπύργιο για την ισότητα των εργαζομένων και για την παροχή εργασίας με την ταυτόχρονη διασφάλιση της ζωής, της υγείας, της τιμής, της ελευθερίας και της αξιοπρέπειάς τους και χρειάζεται ουσιαστική διασφάλιση, όχι ισοπέδωση.

Σας ευχαριστώ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Ευχαριστούμε την κυρία Ασημακοπούλου.

Τον λόγο έχει η κυρία Αγαθοπούλου.

**ΕΙΡΗΝΗ- ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ κύριε Πρόεδρε.

Σήμερα, με αφορμή την κοινή συνεδρίαση Επιτροπής Κοινωνικών και Ισότητας και με την ευκαιρία της παρουσίας της κυρίας Υπουργού εδώ, θα ήθελα να ξεκινήσω με κάτι άλλο, με ένα χθεσινό δημοσίευμα, άσχετο με το νομοσχέδιο αλλά, νομίζω, πάρα πολύ επίκαιρο, που αναφέρεται στις επικείμενες αλλαγές στον Ποινικό Κώδικα.

Αναφέρει το δημοσίευμα αυτό ότι η πρόταση της Επιτροπής Μαργαρίτη - της Επιτροπής της Κυβέρνησης - στις διατάξεις για τον βιασμό επιχειρεί την απάλειψη του όρου «χωρίς τη συναίνεση του θύματος» για τις περιπτώσεις εξαναγκασμού σε σεξουαλική πράξη, δηλαδή, το άρθρο 336 παράγραφος 4 του Ποινικού Κώδικα. Όπως θα ξέρετε, κυρίες και κύριοι συνάδελφοι και η κυρία Υπουργέ, αυτή η προσθήκη έγινε επί κυβέρνησης ΣΥΡΙΖΑ ακούγοντας τις γυναικείες και φεμινιστικές οργανώσεις, καθώς και τη Διεθνή Αμνηστία οι οποίες το εισηγήθηκαν, θέλοντας να είμαστε συνεπείς με τη Σύμβαση της Κωνσταντινούπολης.

Ελπίζουμε, αυτές οι φήμες για την αλλαγή αυτή να μην ισχύουν και κυρία Υπουργέ, σας προειδοποιούμε, και θέλουμε να το μεταφέρετε και στον κύριο Τσιάρα, ότι δεν θα δεχθούμε καμία οπισθοχώρηση στο θέμα αυτό και σας καθιστούμε υπεύθυνη ως πολιτικά αρμόδια, να μην φτάσει καν κάτι τέτοιο στην Βουλή.

Ας περάσουμε στο νομοσχέδιο. Όσο και αν θέλετε να καλύψετε τον αντεργατικό και ακραίο οπισθοδρομικό χαρακτήρα του νομοσχεδίου και όση προπαγάνδα κι αν κάνετε στα Μέσα Μαζικής Ενημέρωσης, όσες πληρωμένες αναρτήσεις και διαφημίσεις και αν ανεβάστε στα social media, δεν μπορείτε να κρύψετε τον αντεργατικό χαρακτήρα αυτού του νομοσχεδίου και δεν πείθεται κανέναν. Βέβαια, το νομοσχέδιο αυτό δεν έρχεται σε κενό χρόνου και δεν έρχεται ξαφνικά.

Από την πρώτη μέρα μετά τις εκλογές η κυβέρνηση σας ξεκίνησε να υλοποιεί το σχέδιο «οδοστρωτήρας» στα εργασιακά, «ξηλώνοντας» στην ουσία ό,τι θετικό είχε καταφέρει να κάνει ΣΥΡΙΖΑ σε πολύ ασφυκτικό μνημονιακό πλαίσιο την περίοδο ’15 -‘ 19 και βέβαια, για να τα υλοποιήσετε αυτά δεν αφήσατε να πάει χαμένη ούτε η ευκαιρία που σας δόθηκε μέσα στην πανδημία. Μια ευκαιρία απορρύθμισης των πάντων στην αγορά εργασίας, μερικά μόνο θα αναφέρω. Υποβαθμίσατε το ΣΕΠΕ, καταργήσατε το βάσιμο λόγο απόλυσης των εργαζομένων, καταργήσατε τα μέτρα προστασίας των εργολαβικών εργαζομένων, νομοθετήσατε τη διάλυση του θεσμού των συλλογικών διαπραγματεύσεων, μειώσατε τα πρόστιμα για παραβιάσεις της εργατικής νομοθεσίας, προβλέψατε απασχόληση Κυριακές και αργίες εν μέσω πανδημίας, επεκτείνατε την υπερωριακή απασχόληση μονομερώς από τον εργοδότη και αυτό εν μέσω πανδημίας, μειώσατε το δώρο Χριστουγέννων και Πάσχα για τους εργαζόμενους σε αναστολή με βάση υπολογισμού, πλέον, το επίδομα αναστολής και όχι το μισθό τους, και πολλά άλλα.

Σήμερα έρχεστε, ακόμη πιο επιθετικά. Καταργείτε το οκτάωρο και τις Συλλογικές Συμβάσεις Εργασίας, οδηγείτε σε ανεξέλεγκτες απολύσεις και σε ατομικές συμβάσεις 10ωρης και πλέον εργασίας, χωρίς πρόσθετες αποδοχές αυτές τις δύο επιπλέον ώρες αλλά με πληρωμή σε ρεπό, λες και το ρεπό «τρώγεται».

Συνεχίζετε τη διάλυση των ελεγκτικών μηχανισμών και την ενθάρρυνση της παραβατικότητας των εργοδοτών στην αγορά εργασίας, καταστρατηγείτε στην ουσία καταργείται τις συνδικαλιστικές ελευθερίες και το δικαίωμα της απεργίας με στόχο τον εκφοβισμό των εργαζομένων και δημιουργείτε εργασιακό μεσαίωνα.

Εν κατακλείδι, δεν έχετε αφήσει τίποτε όρθιο και πραγματοποιείτε μια επίθεση χωρίς όρια σε εργαζομένους και εργαζόμενες, με βασικό σας στόχο τη νέα γενιά και το νομοσχέδιό σας αφορά στην συντριπτική πλειοψηφία των πολιτών, καθώς η μείωση εισοδημάτων που προωθείτε, αυτόματα επηρεάζει και τη μείωση της κατανάλωσης, επηρεάζοντας μικρές και μικρομεσαίες επιχειρήσεις, τους ανέργους φυσικά, αλλά και φυσικά τους μελλοντικούς συνταξιούχους και τις αποδοχές τους. Αυτοί είστε, αυτά φέρνετε.

Και για «φερετζέ» σε όλα αυτά - και φάνηκε και από την ομιλία του Υπουργού, ότι το φέρνετε ως «φερετζέ»- φέρνετε την κύρωση δύο διεθνών συμβάσεων της χώρας μας, γιατί δεν είναι έμπνευση δική σας, τη διεθνή Σύμβαση για τη βία και την παρενόχληση στους χώρους εργασίας και την ευρωπαϊκή Οδηγία για την επέκταση των γονικών αδειών. Ακόμη κι εδώ όμως, όπου είναι δύο θετικά κείμενα, τα αντιμετωπίζετε περισσότερο επικοινωνιακά παρά ουσιαστικά. Και εδώ είδαμε αναρτήσεις στα social media, διαφήμιση, αλλά επί της ουσίας πάρα πολλά προβλήματα που έχουν αναφέρει και οι φορείς και θα τα ακούσετε και αύριο, στην εφαρμογή τους, αλλά και πάρα πολλές προβληματικές διατάξεις- θα έχουμε την ευκαιρία να τα πούμε αναλυτικά τις επόμενες ημέρες.

Μόνο ένα πράγμα θα πω, ο εφαρμοστικός νόμος της Σύμβασης για την καταπολέμηση της βίας και της παρενόχλησης στην εργασία, έχει πάρα πολλές ελλείψεις και «παραθυράκια», κάποια τα διορθώσατε, άλλα μένουν ακόμη πολλά και η Οδηγία για τις γονικές άδειες αποτελεί σταγόνα στον ωκεανό μπροστά στις αντεργατικές ρυθμίσεις του υπόλοιπου νομοσχεδίου και είναι μαθηματικά βέβαιο, ότι ελάχιστοι εργαζόμενοι θα μπορέσουν να ωφεληθούν από αυτές, όταν η εφαρμογή τους εξαρτάται σε μεγάλο βαθμό από τον εργοδότη και όταν τους ελεγκτικούς μηχανισμούς τους αποδυναμώνετε αντί για να τους ενισχύσετε.

Χαρακτηριστικό παράδειγμα της αντίφασης μεταξύ των τριών πρώτων μερών του νομοσχεδίου- των Συμβάσεων και της Οδηγίας και των υπολοίπων- αποτελεί το γεγονός ότι η εφαρμογή της Σύμβασης 190 για τη βία και την παρενόχληση στον κόσμο της εργασίας προϋποθέτει την ύπαρξη συλλογικών συμβάσεων εργασίας, υποστηρίζει και προωθεί τις συλλογικές διαπραγματεύσεις και τις θεωρεί εκ των ων ουκ άνευ για την επιτυχή εφαρμογή της Σύμβασης. Εσείς τι κάνετε; Αντί να τις ενισχύετε, τις καταργείτε, τις ξηλώνετε και τις συλλογικές διαπραγματεύσεις και τις συλλογικές συμβάσεις εργασίας, εμπαίζοντας με αυτό τον τρόπο και το Κοινοβούλιο και τον κόσμο της εργασίας και τους διεθνείς Οργανισμούς. Βέβαια, δεν είναι η πρώτη φορά που το κάνετε αυτό, όταν θα έρθει η ώρα όμως να καταθέσετε εκθέσεις και να λογοδοτήσετε στους διεθνείς Οργανισμούς, δεν θα είναι τόσο εύκολο να τους κοροϊδέψετε.

Σας ζητάμε, λοιπόν, για άλλη μια φορά, να αποσύρετε το νομοσχέδιο αυτό, να διαβουλευτείτε με τους αρμόδιους Φορείς, να φέρετε χωριστά τις διεθνείς Συμβάσεις και Οδηγίες, ώστε να μπορούμε να τις συζητήσουμε ουσιαστικά και με άνεση χρόνου και να αποσύρετε τις αντεργατικές ρυθμίσεις του υπόλοιπου νομοσχεδίου.

Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Ευχαριστούμε, το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Σας Ευχαριστώ.

Κύριε Πρόεδρε, κύριε Υπουργέ, αγαπητοί συνάδελφοι, καθώς άκουγα τον Υπουργό να μιλάει, καταλαβαίνω ότι ο πυρήνας του είναι ένας πυρήνας βαθιά αντιδημοκρατικός - ο πυρήνας της ομιλίας του - διχαστικός, θα έλεγα ολιγαρχικής αριστοκρατικής αντίληψης, για το τι αντιπροσωπεύει εκείνος και η Κυβέρνησή του, που μπορούν να νομοθετούν για έναν «όμορφο κόσμο, ηθικά αγγελικά πλασμένο, που φροντίζει τους πληβείους εργαζόμενους, ενώ συλλήβδην η Αντιπολίτευση, τα συνδικάτα, είναι ανόητα, διεφθαρμένα, ιδεοληπτικά, καθυστερημένα». O tempora o mores.

Σε μια περίοδο βαθιάς κρίσης, όπου είναι έκδηλη η μείωση των εισοδημάτων, η ακρίβεια των βασικών προϊόντων διατροφής, η επισφάλεια, η ανεργία, η κυβέρνηση με τον νόμο αυτό χτυπάει την κοινωνία των εργαζομένων, θίγοντας πάγιες συνταγματικές ελευθερίες με αντιδημοκρατικές μεθοδεύσεις.

Αυτό το νομοσχέδιο έρχεται να δείξει τα δόντια της απόλυτα νεοφιλελεύθερης πολιτικής «Θατσερικού» τύπου. Επιτίθεται στην κοινωνική πλειοψηφία και χτυπάει εργαζόμενους, άνεργους, νέους, γυναίκες, ευάλωτες ομάδες και καταργεί το οκτάωρο, επιβάλλει δεκάωρη εργασία με μείωση αποδοχών, ελαστικοποιεί την εργασία και καλλιεργεί την εργασιακή επισφάλεια, καθιερώνει το σπαστό ωράριο στη μερική απασχόληση, διπλασιάζει τις φτηνές υπερωρίες, καταργεί τις συλλογικές συμβάσεις έναντι των ατομικών με κίνδυνο την αύξηση των απολύσεων, επιτίθεται στις συνδικαλιστικές ελευθερίες και στο δικαίωμα της απεργίας, προωθώντας παράλληλα τιμωρητικές διατάξεις.

Αυτές τις διατάξεις, κύριε Υπουργέ, θα καταψηφίσουμε με οργή και αγανάκτηση, γιατί, τελικά, με το αντεργατικό αυτό νομοσχέδιο η Ελλάδα οπισθοδρομεί στη φτηνή ελαστική εργασία όπου εντείνονται οι κοινωνικές ανισότητες, ενώ παράλληλα παύει κάθε προοπτική ευημερίας και ανάπτυξης. Το νομοσχέδιο αυτό κατατίθεται σε ένα εργασιακό τοπίο όπου το 39% αμείβεται κάτω από τον κατώτατο μισθό και βρίσκεται κάτω από τα όρια της απόλυτης και της σχετικής φτώχειας, χωρίς προοπτική αύξησης για τα επόμενα δύο χρόνια, κατά δηλώσεις σας, αντίθετα με τις ευρωπαϊκές πρακτικές, όπου 17 χώρες μέσα στο 2021 έχουν αυξήσει τον κατώτατο μισθό και οι 14 από αυτές τον είχαν ήδη αυξήσει και το 2020.

Θα καταψηφίσουμε, γιατί αυξάνεται η ανεργία. Από την ποσοτικοποίηση των επιπτώσεων διαφαίνεται ότι θα χαθούν 38.000 χιλιάδες θέσεις εργασίας πλήρους απασχόλησης και το ποσοστό της ανεργίας θα ανέβει μια μονάδα και αυτό σε μια χώρα με το υψηλότερο ποσοστό ανεργίας στην Ευρώπη.

Θα καταψηφίσουμε, γιατί το νομοσχέδιο οξύνει τις κοινωνικές ανισότητες. Το κράτος αποποιείται τις ευθύνες του για τις εργασιακές σχέσεις και καθιστά το ΣΕΠΕ που υποβάθμισε συνειδητά σε Ανεξάρτητη Αρχή, καθιερώνοντας την ατομική διαπραγμάτευση σε βάρος της ασφάλειας των συλλογικών διαπραγματεύσεων. Το ποσοστό μετά τα μνημόνια είναι περίπου στο 18%, όταν προ των μνημονίων ήταν περίπου στο 80% και όταν σε άλλες χώρες που πέρασαν από μνημόνια είναι στο 57% με 65%.

Θα καταψηφίσουμε, γιατί το νομοσχέδιο αυτό δεν αντιλαμβάνεται τον εργαζόμενο ως εξαρτημένο μέρος μιας δομικά άνισης κοινωνικής σχέσης. Αντίθετα, τον αναγορεύει ως επιχειρηματία του εαυτού του και τον οδηγεί σε ένα πρότυπο εργαζόμενου διαρκώς διαθέσιμου και προσαρμοστικού στις εκάστοτε ανάγκες της επιχείρησης. Στο αντεργατικό αυτό νομοσχέδιο της αποψίλωσης των εργασιακών δικαιωμάτων, της φίμωσης των συνδικαλιστικών φωνών, της καταστολής του ελέγχου και εν τέλει, του άκρατου απολυταρχισμού, η κυβέρνηση προβάλλει ως καινοτομία «φερετζέ» ότι εντάσσει την κύρωση των συμβάσεων, οι οποίες, είναι διεθνείς συμβάσεις, ήσασταν υποχρεωμένοι να προχωρήσετε, σας ζητήσαμε την απόσυρση και να κατατεθούν ως ξεχωριστά κείμενα.

Αρνηθήκατε, γιατί οικοδομήσατε όλη σας την επικοινωνιακή προσπάθεια και αυτό φάνηκε και από τη σημερινή ομιλία, ακριβώς πάνω σε αυτές τις διατάξεις, τάχα μου απορώντας για τις προθέσεις της αντιπολίτευσης, παράγοντας ένα ρεκόρ υποκρισίας, εσείς. Το νομοσχέδιο έρχεται σε μια στιγμή που δοκιμάζονται όλες οι εργαζόμενες γυναίκες από τη λαίλαπα της πανδημίας. Πολλές έρευνες και στην Ελλάδα και στο εξωτερικό καταλήγουν ότι η πανδημία έχει επηρεάσει περισσότερο τις γυναίκες από τους άνδρες.

Η γυναικεία ανεργία αυξάνεται πολύ περισσότερο από την ανδρική. Μία στις τέσσερις γυναίκες σκέφτεται να εγκαταλείψει ή να περιορίσει την εργασία της και παράλληλα, οι έμφυλες προκαταλήψεις δημιουργούν σοβαρά προβλήματα για τις γυναίκες που δεν έχουν ίσες ευκαιρίες με τους άνδρες συναδέλφους τους. Το Ευρωπαϊκό Ινστιτούτο για την Ισότητα των Φύλων λέει ότι τα πράγματα θα γίνουν πολύ χειρότερα και μετά το τέλος της πανδημίας. Είναι φανερό, λοιπόν, ότι και οι θετικές διατάξεις με την ενσωμάτωση που έχετε κάνει είναι το επικοινωνιακό σας τέχνασμα προσχηματικού χαρακτήρα.

Τα μέρη αυτά που τα υπερπροβάλλετε ως βασικές διατάξεις, εν τέλει αναιρούνται στην πράξη από τις οπισθοδρομικές διατάξεις που προσπαθεί όλο το υπόλοιπο νομοσχέδιο.

Τελειώνω με την τελευταία σύμβαση, που αναφέρεται στα εργατικά ατυχήματα. Βεβαίως και είναι θετική σύμβαση, πέστε μας όμως για την πολύ μεγάλη αύξηση που είχαν την τελευταία χρόνια τα εργατικά και μάλιστα, τα θανατηφόρα ατυχήματα. Πέστε μας, οφείλονται στην κακιά στιγμή ή στην εντατικοποίηση της δουλειάς και στην πίεση από τους εργοδότες, να ολοκληρωθούν τα έργα, στην καταπάτηση του ωραρίου και του πενθημέρου και κυρίως, στην έλλειψη μέτρων προστασίας για τη ζωή και την εργασία των εργατών, στο γεγονός, ότι οι ελεγκτικοί μηχανισμοί έχουν αδρανοποιηθεί, που θα έπρεπε να είναι αυτοί που θα είναι καθοριστικοί, ώστε να ελέγχουν τα μέτρα προστασίας και να σταματήσει η ασυδοσία στους χώρους εργασίας;

Κινείστε, λοιπόν, συστηματικά στην αντίθετη κατεύθυνση, όχι στην προστασία της εργασίας και πολύ περισσότερο των εργαζομένων. Ξέρετε, οι εργαζόμενοι έχουν μακρά εμπειρία. Τα ψεύτικα τα λόγια τα μεγάλα, σας τα επιστρέφουμε και σας υποσχόμαστε, ότι θα μας βρείτε απέναντί σας όχι μόνο στη Βουλή, αλλά και στους δρόμους. Ραντεβού την Πέμπτη, λοιπόν.

**ΑΘΑΝΑΣΙΟΣ ΛΙΟΥΠΗΣ(Προεδρεύων των Επιτροπών)**: Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ**: Από τη στιγμή που εξελέγη αυτή η κυβέρνηση, είναι σαφές ότι έδειξε τις διαθέσεις της απέναντι στον κόσμο της εργασίας. Από τον Αύγουστο του 2019, σαν έτοιμοι από καιρό, γιατί αυτό ακριβώς συνέβαινε, οι κινήσεις αυτές ήταν απολύτως προετοιμασμένες. Ξεκινήσατε την αποδόμηση των λίγων εργασιακών δικαιωμάτων που είχαν μείνει όρθια, από την προηγούμενη δύσκολη περίοδο και όσων είχε μπορέσει να επαναφέρει ο ΣΥΡΙΖΑ, το αμέσως προηγούμενο διάστημα πριν από τις εκλογές. Δυστυχώς, δεν αρκεστήκατε μόνο σε εκείνη την πρώτη αποδόμηση, επανήλθατε ξανά και τώρα έρχεστε πάλι για τρίτη φορά, να κάνετε την τελική σας επίθεση στα εργασιακά δικαιώματα, μην αφήνοντας τίποτα όρθιο, πηγαίνοντας στην εργασιακή νομοθεσία στη χώρα, δεκαετίες πίσω και δημιουργώντας νέα κύματα φυγής των νέων ανθρώπων για το εξωτερικό.

Σε αυτό το νομοσχέδιο δεν υπάρχει ούτε ένα πραγματικό μέτρο πραγματικής οικονομικής στήριξης στους εργαζόμενους. Όλα είναι σχεδιασμένα είτε για να περιορίσουν τις οικονομικές τους απολαβές είτε για να τους στερήσουν επιλογές είτε για να τους στερήσουν διεξόδους είτε για να τους στερήσουν δικαιώματα. Στοχεύετε στην απαξίωση της εργασίας, προκειμένου να γίνει φθηνότερη και όσοι και όσες την προσφέρουν, πολύ απλά να γίνουν αναλώσιμοι. Ο στόχος δεν είναι μόνο να πληγεί η αξία της εργασίας, αλλά και να αποθαρρυνθούν οι εργαζόμενοι τόσο πολύ ώστε να πειθαναγκαστούν να συμβιβάζονται όλο και με λιγότερα, αρχής γενομένης βέβαια με όσους εργαζόμενους βρίσκονται σε μεγαλύτερη ανάγκη, σε μεγαλύτερη επισφάλεια και συνήθως, αυτοί είναι οι νέοι άνθρωποι και είναι και οι γυναίκες. Σας ρωτάμε, με ποια λογική γίνονται όλα αυτά. Δεν θεωρείτε, ότι ένας εργαζόμενος με συλλογική εκπροσώπηση, με σταθερό ωράριο, με δικαιώματα, θα είναι ένας εργαζόμενος ασφαλής, ένας εργαζόμενος ευχαριστημένος και άρα πιο παραγωγικός; Έτσι δεν είναι; Γιατί πρέπει να τον υποχρεώσουμε να δουλεύει 10ώρα, 11ώρα υποαμειβόμενος, με απλήρωτες υπερωρίες για το υπερ κέρδος ορισμένων; Τελικά το κράτος, τελικά η κοινωνία, τι όφελος θα έχουν από ένα τέτοιο εργαζόμενο, που δεν θα είναι ευχαριστημένος με τη δουλειά του, από τις απολαβές του και εάν έχει τη δυνατότητα θα μπορεί να φύγει και από τη χώρα στην πρώτη ευκαιρία που θα βρει;

Έχει ενδιαφέρον πράγματι, η εκστρατεία των φιλοκυβερνητικών μέσων να καλύψουν το νομοσχέδιο και να αποπροσανατολίσουν την κοινή γνώμη. Επιμένετε μέχρι και σήμερα, ότι για παράδειγμα το οκτάωρο δεν καταργείται. Στην πραγματικότητα, με τις ατομικές συμβάσεις εργασίας που εισάγει, επιβάλλει την 10ωρη εργασία, χωρίς πρόσθετες αποδοχές και με μελλοντική πληρωμή, αν και όταν, σε ρεπό. Διπλασιάζει τις φτηνές υπερωρίες και ουσιαστικά οδηγεί σε μείωση μισθού, αφού ο εργαζόμενος θα αμείβεται με συμψηφισμό, ρεπό και άδειες, ενώ στην πράξη καμία δημόσια αρχή δεν μπορεί να ελέγχει κατά πόσο θα εφαρμόζεται τέτοιος συμψηφισμός ή τα πάντα θα λειτουργούν κατά πως θα θέλει η εργοδοσία. Με την κατάλυση των συλλογικών συμβάσεων, το διπλασιασμό του ετήσιου όρου υπερωριών σε 150, αλλά και το κατά περίπτωση δικαίωμα του εργοδότη να δηλώνει τις υπερωρίες αφού αυτές γίνουν, ουσιαστικά κάνετε καθεστώς τις απλήρωτες υπερωρίες. Αδιαφορείτε τόσο πολύ για τα συμφέροντα του κόσμου της εργασίας, που φτάνεται στο σημείο να εισάγετε την δυνατότητα διακεκομμένου ωραρίου, ακόμα και για τους εργαζόμενους μερικής απασχόλησης. Για παράδειγμα, σε μία εργαζόμενη σε πολυκατάστημα με 4ωρη απασχόληση ημερησίως 9 με 1, πλέον θα μπορεί να της ζητηθεί πρόσθετη εργασία, όχι συνεχόμενη αλλά το απόγευμα π.χ. από τις 4 μέχρι τις 7, μπορεί δε μπορεί, θέλει δε θέλει. Αν αρνηθεί, μπορεί να απολυθεί και αυτή και όποιος άλλος δεν συμμορφώνεται με αυτές τις υποδείξεις, καθώς οι ανεξέλεγκτες καταχρηστικές απολύσεις είναι και αυτές πια πλήρως απελευθερωμένες.

Επίσης, υπάρχει η δυνατότητα αναγκαστικής άδειας άνευ αποδοχών, κατόπιν έγγραφης συμφωνίας με τον εργοδότη, με πρωτοβουλία φυσικά του δεύτερου, για χρονικό διάστημα μέχρι ένα χρόνο, ενώ η περίφημη ψηφιακή κάρτα εργασίας για την οποία υποκριτικά επαίρεστε στα φιλικά κανάλια, με την απαξίωση και τον ουσιαστικό παροπλισμό του ΣΕΠΕ - που μέχρι τη δουλειά που έκανε ο ΣΥΡΙΖΑ, ο κ. Ηλιόπουλος, τα παιδιά 20 - 25 χρόνων δεν είχαν ιδέα, λέγανε «ποιος είναι αυτός ο ΣΕΠΕΣ», επί ΣΥΡΙΖΑ το μάθανε - που καθίσταται κενό γράμμα για τον εργαζόμενο.

Είναι σαφές, ότι η δυνατότητα να πιέσει ο εργοδότης τον εργαζόμενο να υποκύπτει σε κάθε του απαίτηση, θα έχει ως αποτέλεσμα μηδέν νέες προσλήψεις, αφού ένας εργαζόμενος θα αναγκάζεται να κάνει δουλειά για δύο ή για τρεις με λιγότερα λεφτά, ενώ θα αυξηθούν και οι απολύσεις όσων δεν θα μπορέσουν να αντέξουν στα νέα δεδομένα. Οι εργαζόμενοι που εργάζονται εποχικά, θα είναι επίσης τα μεγάλα θύματα αυτής της νομοθετικής ρύθμισης, καθώς οι θέσεις τους θα καλύπτονται εκ των ενόντων και από τις υπερωρίες και από την εργασία των υπολοίπων, ενώ παράλληλα καταργείται η κυριακάτικη αργία σε ακόμα περισσότερες επιχειρήσεις.

Μιλάμε για εργαζόμενους λάστιχο. Δεν έπρεπε το Υπουργείο να βρει έναν τρόπο, αυτοί οι άνθρωποι να μην μπορέσουν να αντιδράσουν στις αλλαγές που μεθοδεύει; Τον βρήκε στο δραστικό περιορισμό των συνδικαλιστικών ελευθεριών, αφού ουσιαστικά καταργεί το δικαίωμα στην απεργία. Η διευκόλυνση της απόλυσης των συνδικαλιστών και η θέσπιση αστικής ευθύνης των σωματείων και των συνδικαλιστών ατομικά, συνιστά ένα ουσιαστικό μέσο εκφοβισμού, προκειμένου να μην κατεβαίνουν σε απεργίες και το νομοσχέδιο ξεπερνά και την πιο νοσηρή νεοφιλελεύθερη φαντασία. Θέλετε να κάνετε τους Έλληνες εργαζόμενους δουλοπάροικους ή οικονομικούς μετανάστες. Προφανώς και καταψηφίζουμε. Ξέρουμε και εμείς και ο κόσμος, ότι η ανεργία θα αυξηθεί και η οικονομία θα πληγεί από αυτά τα μέτρα. Σταματήστε, λοιπόν, να θυσιάζετε την ελληνική νεολαία και τους εργαζόμενους, για να πλουτίσουν πάλι ορισμένοι, να κερδίσουν ορισμένοι ημέτεροι, λίγοι. Σας το λέμε στη Βουλή, θα σας το πουν και οι εργαζόμενοι και οι εργαζόμενες την Πέμπτη στο δρόμο, οι κοινωνικές αντιδράσεις που έρχονται στη συνέχεια. Το νομοσχέδιο που τόσο αλαζονικά φέρνετε, δεν θα μείνει σε καμία περίπτωση αναπάντητο. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ(Προεδρεύων των Επιτροπών)**: Το λόγο έχει η Υφυπουργός Εργασίας και Κοινωνικών Υποθέσεων, κυρία Συρεγγέλα.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ερχόμαστε να συζητήσουμε σήμερα ένα νομοσχέδιο που είναι πραγματικά καινοτόμο και είναι καινοτόμο γιατί έρχεται και συμβαδίζει με τις απαιτήσεις όχι μόνο της εποχής αλλά και της σύγχρονης αγοράς εργασίας και των σύγχρονων φυσικά κοινωνικών συνθηκών.

Ακούσαμε για την κύρωση της Σύμβασης 190, γιατί την φέρνουμε σ΄ αυτό το νομοσχέδιο και δεν τη φέρνουμε κάποια στιγμή μελλοντικά. Μα όλες και όλοι δεν ακούσαμε το τελευταίο χρονικό διάστημα όλο αυτό το κίνημα που συνέβη από γυναίκες αλλά και άντρες θύματα σεξουαλικής παρενόχλησης και βίας στο χώρο είτε της εργασίας τους είτε γενικότερα;

Εδώ θα έπρεπε να ήμασταν όλες και όλοι μαζί. Όπως είπε από την πρώτη στιγμή η Εθνική Επιτροπή Δικαιωμάτων του Ανθρώπου, φέρτε άμεσα την κύρωση της Σύμβασης 190 για τον κόσμο της εργασίας, θα πρέπει σ΄ αυτό να είμαστε όλες και όλοι μαζί. Αυτός είναι ο πρώτος λόγος, άμεσα να κυρώσουμε όλοι μαζί τη Σύμβαση.

Ο δεύτερος λόγος είναι ότι η κύρωση της Σύμβασης δεν έρχεται απλώς μόνη της ως ένα κείμενο, χωρίς να υπάρχει καμία εφαρμοστική πρακτική. Μαζί με τις υπόλοιπες ρυθμίσεις του νομοσχεδίου και ιδίως τις ρυθμίσεις και τα μέτρα που εφαρμόζουν τις επιταγές της Σύμβασης στην πράξη δημιουργείται και ένα ολοκληρωμένο πλέγμα προστασίας των εργαζόμενων γυναικών και ανδρών, αλλά μην κοροϊδευόμαστε επειδή άκουσα, λέει, ότι υπάρχουν και περιπτώσεις ανδρών. Σαφώς και υπάρχουν, αλλά η συντριπτική πλειοψηφία είναι γυναίκες. Αν ερχόταν ξεχωριστά θα κυρωνόταν τυπικά με έναν νόμο, χωρίς όμως να υπήρχαν ρυθμίσεις για την προστασία των εργαζομένων που θα ήταν είτε αποσπασματικές και χωριστά σε διάφορα νομοθετήματα είτε πουθενά.

Στο πρώτο μέρος του νέου εργασιακού νομοσχεδίου κυρώνεται, λοιπόν, η Σύμβαση 190, σύμφωνα και με τα οριζόμενα στη συνοδευτική Σύσταση 206 της Διεθνούς Οργάνωσης Εργασίας, η οποία υιοθετήθηκε κατά την 28η Τακτική Σύνοδο της Διεθνούς Συνδιάσκεψης Εργασίας τον Ιούνιο του 2019 στη Γενεύη.

Η Ελλάδα γίνεται μία από τις πρώτες χώρες όχι μόνο της Ευρωπαϊκής Ένωσης αλλά και παγκόσμια που προχωρά στην κύρωση της Σύμβασης αυτής και έτσι αποδεικνύουμε έμπρακτα ότι η προστασία όλων από τη βία και την παρενόχληση στον κόσμο της εργασίας είναι προτεραιότητά μας.

Η Σύμβαση 190 αποτελεί το πρώτο διεθνές μέσο που καθορίζει τα παγκόσμια πρότυπα για την αντιμετώπιση της βίας και της παρενόχλησης που σχετίζονται με την εργασία. Καλύπτει ένα ευρύτατο πεδίο εφαρμογής συνδεδεμένο με τον κόσμο της εργασίας, έννοια που διατρέχει και χαρακτηρίζει οριζόντια το κείμενο και αναγνωρίζει ότι η βία και η παρενόχληση μπορεί να συνιστούν παραβίαση ή κατάχρηση των ανθρωπίνων δικαιωμάτων, απειλή για την ισότητα των ευκαιριών.

Στη Σύμβαση προβλέπεται η υποχρέωση κάθε κράτους μέλους να σέβεται και να προωθεί το δικαίωμα καθενός σε ένα κόσμο εργασίας απελευθερωμένο από βία, καθώς και να υιοθετεί μια συνεκτική, ολοκληρωμένη και ευαισθητοποιημένη ως προς το φύλο προσέγγιση για την πρόληψη και την εξάλειψη της βίας.

Τα κράτη μέλη υποχρεούνται να υιοθετήσουν νομοθετικά και άλλα κατάλληλα μέτρα για την πρόληψη αυτών των φαινομένων βίας και παρενόχλησης, για την επιβολή των σχετικών εθνικών νόμων και κανονισμών και για τη διασφάλιση εύκολης πρόσβασης σε κατάλληλα και αποτελεσματικά ένδικα μέσα και σε ασφαλείς, δίκαιες και αποτελεσματικές διαδικασίες αναφοράς αλλά και επίλυσης διαφορών. Ιδιαίτερη σημασία αποδίδεται και στην καθοδήγηση, εκπαίδευση και ενημέρωση των εμπλεκομένων μερών έπειτα από διαβούλευση του κράτους με τις αντιπροσωπευτικότερες οργανώσεις εργοδοτών και εργαζομένων.

Η Σύμβαση συνοδεύεται και από 206 Διεθνή Σύσταση Εργασίας και η Σύσταση ψηφίστηκε και αυτή κατά την 108η Σύνοδο της Διεθνούς Διάσκεψης Εργασίας, η οποία συνήλθε και αυτή στη Γενεύη τον Ιούλιο του 2019. Σε αυτήν εξειδικεύονται τα κατάλληλα μέτρα για την αποτελεσματική αναγνώριση των δικαιωμάτων που προβλέπει η Σύμβαση 190, αλλά και η ουσιαστική εφαρμογή των διατάξεων της που αυτό ήταν και το βασικό μας μέλημα. Όπως αναφέρεται και στο προοίμιο της οι διατάξεις της Σύστασης συμπληρώνουν αυτές της αντίστοιχης Σύμβασης και εξετάζονται σε συνδυασμό με εκείνες. Οι διατάξεις με λίγα λόγια συνιστούν τις κατευθυντήριες γραμμές προς τα κράτη μέλη που την κυρώνουν, ένα εργαλείο για την ορθή και ενιαία κατανόηση, ερμηνεία και εφαρμογή των διατάξεων της Σύμβασης. Προς ενημέρωση του Σώματος θα καταθέσουμε και τα πρακτικά στο κείμενο της Σύστασης 206 της Διεθνούς Οργάνωσης Εργασίας και στην αγγλική γλώσσα με μετάφραση στην ελληνική που έχει γίνει από το Υπουργείο Εξωτερικών.

Ακούσαμε, επίσης, ότι υπάρχει αποδυνάμωση των ελεγκτικών μηχανισμών, ενώ στο Νέα Ανεξάρτητη Αρχή για όλα αυτά προβλέπεται ειδικό τμήμα με ειδικούς επιθεωρητές, κατάλληλα εξειδικευμένους, οι οποίοι θα επιλαμβάνονται άμεσα όλων αυτών των καταστάσεων. Μας είπατε, επίσης, ότι θα έπρεπε να το κάνουμε. Μα είμαστε από τις πρώτες χώρες στον κόσμο που το κάνουμε. Μας είπατε ότι φέρνουμε την Ευρωπαϊκή Οδηγία για την εναρμόνιση οικογενειακής ή προσωπικής και ιδιωτικής και επαγγελματικής ζωής και ότι αυτό μας το λένε και το κάνουμε. Μα δεν φέραμε ένα κείμενο το οποίο το πήραμε έτσι όπως το έφερε η Οδηγία. Σαφώς και το φέραμε και το προσαρμόσαμε στις ανάγκες της ελληνικής κοινωνίας.

Μέσα στο κείμενο μιλάει για άδεια πατρότητας τουλάχιστον 10 ημερών. Η άδεια πατρότητας έγινε 14 ημέρες. Μιλάει για διευκόλυνση στην καθημερινότητα όσον αφορά στην εργασία των γονέων για παιδιά μέχρι 8 ετών. Αυτό το λέει η Οδηγία. Εμείς το κάναμε μέχρι 12. Μιλάμε για 6 μήνες απαγόρευσης απέλασης και για τους μπαμπάδες. Αυτό δεν το λέει πουθενά η Οδηγία. Μιλάμε, επίσης, ότι δίνουμε και εξάμηνη άδεια μητρότητας στις ιδιωτικού δικαίου ορισμένου χρόνου γυναίκες του δημόσιου τομέα και του ευρύτερου δημόσιου τομέα που δεν υπήρχαν πουθενά αυτές οι γυναίκες. Δεν υπήρχαν πουθενά, γεννούσαν και έπρεπε να γυρίσουν άμεσα στην εργασία τους. Το φέρνουμε και αυτό όπως και τις άδειες φροντιστών.

Όλα αυτά, λοιπόν, δεν είναι ούτε επικοινωνιακά τεχνάσματα και σε κάθε περίπτωση θέλουμε να εφαρμόσουμε όσο το δυνατόν περισσότερο την Ευρωπαϊκή Οδηγία και να την προσαρμόσουμε στις πραγματικές ανάγκες της ελληνικής κοινωνίας. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Ευχαριστούμε την κυρία Υπουργό.

Το λόγο έχει η κυρία Ευθυμίου.

**ΑΝΝΑ ΕΥΘΥΜΙΟΥ:** Κυρίες και κύριοι συνάδελφοι, είναι ένα νομοσχέδιο που έχει ως στόχο να κινηθεί στη μεταρρυθμιστική πολιτική της κυβέρνησής μας. Όπως και ο έμπειρος πολιτικός, ο κ. Χατζηδάκης, έχει τοποθετηθεί σε δημόσιες δηλώσεις του συνδυάζει την ενίσχυση της αγωνιστικότητας με τη διασφάλιση της κοινωνικής συνοχής και θέτει τις προϋποθέσεις για μια παραγωγική Ελλάδα με νέες και καλά αμειβόμενες θέσεις εργασίας. Εύλογο είναι, λοιπόν, ότι είναι ένα νομοσχέδιο ιδιαίτερης σημασίας. Γι΄ αυτό τον λόγο πρέπει να είναι πλήρες και ολοκληρωμένο.

Βέβαια αν ένα νομοσχέδιο αποτελεί μεταρρύθμιση αυτό δεν κρίνεται εκ των προθέσεων αλλά κρίνεται εκ του αποτελέσματος, δηλαδή, από το πόσο κατά το δυνατόν μεγαλύτερη κοινωνική αποδοχή θα έχει, όπως, παραδείγματος χάρη έγινε με το πρόγραμμα των εμβολιασμών. Το είδαμε στην πράξη, δοκιμάστηκε και έτσι έχει τη δυνατή μεγαλύτερη κοινωνική αποδοχή.

Στο παραπάνω, λοιπόν πλαίσιο, στις κατ΄ αρχήν θετικές διατάξεις του νομοσχεδίου αυτού, θεωρώ ότι είναι χρήσιμο να καταθέσω προτάσεις για βελτίωση, αλλά και ασφαλιστικές δικλίδες. Σε ό,τι με αφορά θα το κάνω αξιοποιώντας την πολιτική μου εμπειρία 20 χρόνια τώρα στο χώρο της Νέας Δημοκρατίας σε υπεύθυνες θέσεις, την επιστημονική μου κατάρτιση, αλλά και την επαγγελματική μου εμπειρία 20 χρόνια με υποθέσεις ασχολούμενη και εξειδικευμένη στο εργατικό δίκαιο και στο ασφαλιστικό δίκαιο.

Η ενέργειά μου και η συμβολή μου αυτή εμφορείται από δύο στοιχεία. Το πρώτο είναι να στηρίξω την παράταξή μου και τη Νέα Δημοκρατία και την κυβέρνηση και τις αρχές της παράταξής μου, όπως αυτές εξειδικεύονται για το συγκεκριμένο θέμα στις προεκλογικές μας δεσμεύσεις, αλλά και στις προγραμματικές μας δηλώσεις.

Το δεύτερο στοιχείο είναι ότι έχω βαθιά συναίσθηση υπευθυνότητας και συνέπειας απέναντι στον εαυτό μου, στις επιλογές μου, στα βιώματά μου, σ΄ αυτά που έχουν γίνει τρόπος ζωής μου εδώ και 20 χρόνια, τόσο μέσα στις αίθουσες των δικαστηρίων, όσο και με αυτά που έλεγα όταν ήμουν στον τομέα εργασίας της Νέας Δημοκρατίας.

Γιατί, λοιπόν, θα πρέπει να γίνουν βελτιωτικές προτάσεις και να τεθούν ασφαλιστικές δικλίδες, για τρία πολιτικά επιχειρήματα και ένα τέταρτο με το οποίο ταυτίζομαι απόλυτα. Βρισκόμαστε στην εποχή της αποσωλήνωσης της οικονομίας από την κρίση της πανδημίας. Έτσι, η απελευθέρωση των δυνάμεων της επιχειρηματικότητας και της εργασίας, είναι απόλυτη προτεραιότητα της κυβέρνησης. Όμως, αυτό θα πρέπει να γίνει με έναν τρόπο υγιή. Δηλαδή, το νομοσχέδιο αυτό θα πρέπει να θέσει τις ασφαλιστικές δικλίδες που να εξασφαλίζουν τον υγιή αυτό τρόπο.

Δεύτερον, η ασφάλεια και η εργασιακή ειρήνη είναι επ’ ωφελεία και των δύο ημερών και του εργαζόμενου και του εργοδότη. Άρα, εύλογα το νομοσχέδιο αυτό θα πρέπει να θέσει εκείνες τις ασφαλιστικές δικλίδες που θα εμπεδώνουν σχέση ασφάλειας μεταξύ εργοδότη και εργαζόμενου.

Τρίτον, από τη μνημονιακή κρίση καταδεικνύεται, και είναι πασίδηλο και το βλέπουμε όλοι, ότι η ελαστικοποίηση των όρων εργασίας και των σχέσεων εργασίας δεν δημιουργεί νέες επενδύσεις. Πραγματικά, είμαι υπέρμαχος της ανάπτυξης και των επενδύσεων και υπέρμαχος των μικρομεσαίων επιχειρήσεων, γιατί δίνουν οκτώ στις δέκα θέσεις εργασίας, αλλά ποτέ αυτοί οι επιχειρηματίες δεν έθεσαν ως προτεραιότητα τι είναι το εργασιακό ζήτημα. Έθεσαν ως προτεραιότητα τη γραφειοκρατία, έθεσαν ως προτεραιότητα το φορολογικό σύστημα, έθεσαν ως προτεραιότητα την κωλυσιεργία στη δικαιοσύνη. Ναι, αυτά τα έθεσαν ως προτεραιότητα.

Ένα τέταρτο πολιτικό επιχείρημα, με το οποίο ταυτίζομαι και το εκπροσωπώ αυθεντικά, είναι η γενιά μου. Είναι η γενιά των τριαντάρηδων, που τώρα είμαστε σαραντάρηδες, βιώσαμε τη μνημονιακή κρίση και έρχεται τώρα και η κρίση της πανδημίας του κορονοϊού. Τώρα, έχουμε μια κοινωνική απαίτηση εμείς της γενιάς μου, για δημιουργία νέων θέσεων εργασίας καλά αμειβόμενων με βιώσιμο τρόπο. Αυτό, κύριε Υπουργέ, είναι το στοίχημα πραγματικά του νομοσχεδίου αυτού.

Έτσι, λοιπόν, στη κατ’ άρθρον συζήτηση θα αναλύσω τα στοιχεία, όμως θα εστιάσω σε τρία σημεία. Το ένα είναι η διευθέτηση του χρόνου εργασίας. Γνωρίζουμε όλοι εμείς, που ασχολούμαστε εμπράκτως με το εργατικό δίκαιο, ότι δεν υπάρχει σχέση ισοτιμίας μεταξύ εργοδότη και εργαζόμενου. Υπάρχει σχέση εξάρτησης. Άρα, σε τυχόν κακόβουλες προθέσεις εργοδοτών, εμείς θα πρέπει να βάλουμε εκείνα τα εχέγγυα που να πούμε ότι ναι η διάταξη αυτή πρέπει να λειτουργήσει υπέρ των εργαζομένων. Κάτι ακόμα, πολύ σοβαρό είναι ότι δεν πρέπει να δώσουμε τη δυνατότητα στην απελευθέρωση των ατομικών συμβάσεων, δεν το δίνει το νομοσχέδιο, να μην το δώσουμε έναντι μιας βασικής αρχής, της αρχής της συλλογικότητας και της λογικής διαπραγμάτευσης.

Επίσης, ως προς το δικαίωμα της επιλογής μεταξύ απόλυσης, καταγγελίας και ακυρότητας της σύμβασης εργασίας ή το δικαίωμα να επιλέξω πρόσθετη αποζημίωση, απλά θέλω να πω ότι είναι θεμελιώδες εργασιακό δικαίωμα και θεμελιώδης λίθος του εργασιακού δικαίου, η επαναπρόσληψη. Τι θέλουμε δηλαδή σε έναν εργαζόμενο; Να του δώσουμε τη δυνατότητα να επαναπροσληφθεί. Άρα, εκεί θα πρέπει να προσέξουμε πραγματικά, έναντι κάποιας πρόσθετης αποζημίωσης, να μην καταστρατηγηθεί αυτό το δικαίωμα, να το προσέξουμε με κάποιες ασφαλιστικές δικλίδες. Ποιες θα είναι αυτές; Η δικιά μου πρόταση είναι να γίνεται με αίτημα μόνο του εργαζόμενου και όχι του εργοδότη.

Καταλήγοντας, θα ήθελα να πω ότι είναι σημαντική η αναβάθμιση του ΣΕΠΕ, αλλά δεν είναι μόνο αυτό. Χρειάζεται μία περισσότερο στελέχωση. Ας πούμε εκτιμώ, ότι θα θέλει διπλάσιες προσλήψεις και αυτές να γίνονται με την κατάρτιση που χρειάζεται και επανακατάρτιση, reskilling και upskilling. Επίσης, δεν είναι μόνο αυτό, είναι τεχνολογικός εξοπλισμός, διασύνδεση πληροφοριακών συστημάτων, οικονομικοί πόροι για να μπορέσει η επιθεώρηση εργασίας να μη λειτουργήσει όπως η ΑΑΔΕ, σαν ένας εισπρακτικός μηχανισμός, γιατί δεν είναι, άλλα προληπτικά να μπορέσει να θεραπεύσει και τα εργατικά ατυχήματα και να λειτουργήσει συμφιλιωτικά. Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών):** Το λόγο έχει η κυρία Καρασαρλίδου.

**ΕΥΦΡΟΣΥΝΗ ΚΑΡΑΣΑΡΛΙΔΟΥ:** Σας ευχαριστώ, κύριε Πρόεδρε. Εκατό τριανταπέντε χρόνια μετά τη μεγάλη και αιματοβαμμένη απεργία στο Σικάγο, για την κατάκτηση του δικαιώματος στο εργασιακό οκτάωρο, στη χώρα μας, η κυβέρνηση της ΝΔ, φέρνει ένα νομοσχέδιο που καταπατά όλα ή σχεδόν όλα τα κατοχυρωμένα δικαιώματα των εργαζομένων. Το νομοσχέδιο αυτό, έρχεται ως επισφράγισμα σε μία σειρά μέτρων αντιεργατικής και αντικοινωνικής πολιτικής που βλέπουμε να εφαρμόζει με απόλυτη ευλάβεια και προσήλωση η κυβέρνηση της ΝΔ, σχεδόν από την επόμενη μέρα των εκλογών, σε ένα πλαίσιο ακραίου, άκρατου και αυταρχικού φιλελευθερισμού. Όλα αυτά, εν μέσω μιας ιδιαίτερα δύσκολης και κρίσιμης περιόδου για όλη την κοινωνία, που την χαρακτηρίζει η ανεργία, η οικονομική και κοινωνική κρίση, η μείωση των εισοδημάτων στους εργαζόμενους και βέβαια να συνεχίζεται το φαινόμενο του brain drain. Όλα τα παραπάνω, το νέο νομοσχέδιο έρχεται να επιδεινώσει, δυσχεραίνοντας ακόμη περισσότερο τη θέση των εργαζομένων και ευνοώντας καταφανώς συγκεκριμένα μεγάλα οικονομικά συμφέροντα.

Ειδικότερα, το νομοσχέδιο πλήττει τους εργαζόμενους με την πλήρη αλλαγή του εργασιακού μοντέλου που έχουμε, προωθώντας στην υπερεκμετάλλευση με μείωση των αποδοχών τους. Νομοθετεί την απορρύθμιση του χρόνου εργασίας, καθώς καταργεί το νομικά θεσπισμένο εργασιακό οκτάωρο και καθιερώνει πια τη 10ωρη εργασία χωρίς πρόσθετες αποδοχές, αλλά με πληρωμή σε ρεπό. Επεκτείνει την κυριακάτικη εργασία, σε πολλούς επιπλέον κλάδους, οριστικοποιώντας στο έπακρο τον χρόνο της εργασίας. Διπλασιάζει, σχεδόν, τις φτηνές υπερωρίες, μειώνοντας έτσι την αξία της εργασίας και εξυπηρετώντας αιτήματα γνωστών επιχειρηματικών κύκλων, για τη μείωση του κόστους των υπερωριών.

Θα πρέπει να πούμε ότι η Ελλάδα είναι η χώρα, που από τη δεκαετία του ‘80 ακόμη, παρέχει τη μεγαλύτερη ελευθερία στις επιχειρήσεις για την επιβολή ενός μεγάλου όγκου αριθμού υπερωριών στους εργαζομένους, μέσα από τον μοναδικό σε πανευρωπαϊκό επίπεδο θεσμό της υπερεργασίας. Ταυτόχρονα, όμως και ως συνέπεια όλων των παραπάνω μέτρων, αποτρέπονται ουσιαστικά οι προσλήψεις σε όλο τον ιδιωτικό τομέα, οπότε έτσι διογκώνεται το ήδη μεγάλο ποσοστό των ανέργων και αποθαρρύνει τους νέους στο να αναζητήσουν εργασία στη χώρα μας, εφόσον ξέρουν ότι θα αναγκαστούν να μπουν σε ένα δυσμενές καθεστώς εργασίας, όπου θα επικρατεί η φθηνή, η ελαστική, η χωρίς δικαιώματα εργασία και θα απουσιάζει η οποία η προστασία του εργαζόμενου. Έτσι, ενισχύεται ακόμη περισσότερο η τάση του brain drain, αντί να βαδίζουμε προς μία κοινωνία που θα παρείχε κίνητρα στους νέους και στους επιστήμονες, για να παραμείνουν στη χώρα. Καταλύει τις συλλογικές συμβάσεις, επιβάλλοντας τη σύναψη ατομικών συμβάσεων, μέτρο το οποίο αφαιρεί την ομπρέλα προστασίας των εργαζομένων και τον αφήνει μόνο, εκτεθειμένο, απέναντι σε έναν πανίσχυρο εργοδότη, νομικά, οικονομικά και κοινωνικά πολλές φορές.

Στέλνει παράλληλα ένα πλήγμα στο δικαίωμα της απεργίας και του συνδικαλισμού, μέσα από αυστηρούς περιορισμούς και διατάξεις, που θα καθορίζουν την νομιμότητα της απεργίας. Επίσης, προβλέπει τιμωρητικές διατάξεις, με την αστική ευθύνη που φέρει στους συνδικαλιστές. Πρόκειται, δηλαδή για μια ξεκάθαρη προσπάθεια εκφοβισμού των εργαζομένων. Οδηγεί, βέβαια και σε ανεξέλεγκτες απολύσεις, χωρίς την υποχρέωση επαναπρόσληψης με μία μικρή αποζημίωση και σε περίπτωση παράνομης ή καταχρηστικής απόλυσης, ρίχνει στον εργαζόμενο το βάρος της απόδειξης της ακυρότητας της απόλυσης. Εντείνει, δηλαδή ακόμη περισσότερο την εργασιακή επισφάλεια για τον εργαζόμενο και καταλύεται η προστασία από την απόλυση, η οποία ισχύει εδώ και 100 χρόνια. Παίρνει μια σειρά μέτρων, με τα οποία υποβαθμίζει τον ελεγκτικό συμβουλευτικό και πολλές φορές ιδιωτικό ρόλο του ΣΕΠΕ, τον οποίο μετατρέπει σε ανεξάρτητη αρχή που δεν υπόκειται σε έλεγχο πια ή στην εποπτεία από τον υπουργό εργασίας. Ουσιαστικά, αποκόπτεται η επιθεώρηση εργασίας από τον επιτελικό της ρόλο στην τήρηση της εργατικής νομοθεσίας, πράγμα που σαφώς οδηγεί σε ανεξέλεγκτη απορρύθμιση των εργασιακών σχέσεων.

Όλα τα παραπάνω μέτρα, αποτελούν μέρος μιας στοχευμένης πολιτικής της κυβέρνησης της ΝΔ, με απώτερο σκοπό να μετατρέψει την χώρα μας σε οικονομική ζώνη φθηνής, ελαστικής εργασίας, χωρίς ουσιαστικούς ελεγκτικούς μηχανισμούς, χωρίς κανόνες για την προστασία του εργαζόμενου και χωρίς κοινωνικά δικαιώματα.

Ένα τέτοιο νομοσχέδιο η κυβέρνηση επιλέγει να το προωθήσει σε μια χρονική στιγμή κατά την οποία η κοινωνία βιώνει τα αποτελέσματα της πανδημίας και στην οικονομία και στην εργασία, ενώ όλος ο υπόλοιπος κόσμος, η Ευρώπη αλλά και οι Ηνωμένες Πολιτείες της Αμερικής στρέφονται στην αντίθετη κατεύθυνση, στην κατεύθυνση της στήριξης της πραγματικής οικονομίας και των εργαζομένων.

Ο Τζο Μπάιντεν ο Πρόεδρος των Ηνωμένων Πολιτειών λέει ότι «η αύξηση μισθών δεν θεωρείται πρόβλημα, αλλά εργαλείο, γιατί θέλουμε να ανταγωνίζονται οι εργοδότες για την προσέλκυση των εργαζομένων και όχι οι εργαζόμενοι για θέσεις εργασίας που παραμένουν σπάνιες. Εδώ και δεκαετίες τα κέρδη των επιχειρήσεων είναι πολύ μεγαλύτερα, ενώ οι μισθοί των εργατών παραμένουν χαμηλοί, επομένως, έχουμε το περιθώριο να αυξήσουμε τους μισθούς χωρίς να επηρεαστούν οι τιμές».

Σε αυτή την κατεύθυνση κινείται και η Ε.Ε. όσο αντέχει, που από την πολιτική της αυστηρής δημοσιονομικής σταθερότητας μετά την πανδημία αλλάζει πολιτική και δημιουργεί το Ταμείο Ανάκαμψης, προκειμένου να ενισχύσει τις πιο αδύναμες οικονομικά χώρες, ώστε να χτιστούν με κοινωνικά κριτήρια και να περιοριστούν οι ανισότητες.

Τα προηγούμενα χρόνια, κύριοι συνάδελφοι, η κυβέρνηση του ΣΥΡΙΖΑ είχε επιχειρήσει και κατάφερε να αντισταθεί στην απορρύθμιση των εργασιακών σχέσεων που τότε της επέβαλαν τα μνημόνια παίρνοντας μέτρα για τη στήριξη των εργαζομένων και του εισοδήματός τους, την τήρηση των ωραρίων και την πληρωμή των υπερωριών, την αύξηση του κατώτατου μισθού και τον περιορισμό της αδήλωτης εργασίας. Ενίσχυσε τους ελέγχους στους χώρους εργασίας με την ενίσχυση του Σώματος Επιθεώρησης Εργασίας, έσβησε το βάσιμο λόγο απόλυσης και επανέφερε τις συλλογικές διαπραγματεύσεις.

Έτσι πέτυχε τη μείωση της ανεργίας κατά 10% και, ταυτόχρονα, την αύξηση - μετά από δέκα χρόνια - του μέσου μισθού κατά 4,6%.

Κύριοι συνάδελφοι, το παρόν νομοσχέδιο κινείται ξεκάθαρα σε μια αντεργατική, αντικοινωνική και αντιδημοκρατική τροχιά την οποία δεν μπορούμε παρά να καταδικάσουμε και να την απορρίψουμε.

Καλούμε την κυβέρνηση να το αποσύρει έστω και τώρα. Εάν δεν το κάνει, εμείς δεσμευόμαστε, όταν θα είμαστε κυβέρνηση να το καταργήσουμε.

Σας ευχαριστώ πολύ.

**ΑΘΑΝΑΣΙΟΣ ΛΙΟΥΠΗΣ (Προεδρεύων των Επιτροπών)**: Ευχαριστούμε την κυρία Καρασαρλίδου.

Εδώ ολοκληρώθηκε η πρώτη συνεδρίαση των Επιτροπών μας.

Θυμίζω αύριο στις 10 η ώρα έχουμε την ακρόαση φορέων.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ακτύπης Διονύσιος, Βρυζίδου Παρασκευή, Γιόγιακας Βασίλειος Ευθυμίου Άννα, Ιατρίδη Τσαμπίκα (Μίκα), Κεφάλα Μαρία – Αλεξάνδρα, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μπλούχος Κωνσταντίνος, Οικονόμου Βασίλειος, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω) , Κασιμάτη Ειρήνη (Νίνα), Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου παρόντες βρέθηκαν οι Βουλευτές κ.κ.: Βασίλειος Βασιλειάδης, Παναγιώτα (Νόνη) Δούνια, Άννα Καραμανλή, Κωνσταντίνος Κυρανάκης, Χριστόφορος Μπουτσικάκης, Αναστάσιος Χατζηβασιλείου, Ειρήνη-Ελένη Αγαθοπούλου, Μερόπη Τζούφη, Ραλλία Χρηστίδου, Κωνσταντίνα (Νάντια) Γιαννακοπούλου, Γαρυφαλλιά (Λιάνα) Κανέλλη, Αναστασία-Αικατερίνη Αλεξοπούλου και Αγγελική Αδαμοπούλου,

Τέλος, και περί ώρα 17.45΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΘΑΝΑΣΙΟΣ ΛΙΟΥΠΗΣ**